
LIMITELE EUROPEI 


O REABILITARE POSTUMĂ: KARL 
HAUSHOFER 


În poemul Germania: o poveste de iarnă de Heinrich Heine 
există un pasaj în care se spune că Dumnezeu le-ar fi dat 
englezilor în stăpânire Oceanul, rușilor uscatul iar germanilor 
„impărăţia spiritului”. Marele poet german divulga involuntar 
esenţa unui vechi complex al germanilor, cel de „Volk ohne 
Raum” (Popor fără spaţiu). Până în 1945 gândirea social- 
politică germană a fost marcată de o veritabilă obsesie a 
spaţiului. Germania, patria științei geografice moderne, a dat 
omenirii cele mai solide şcoli în toate ştiinţele despre Pământ, 
cele mai răsunatoare nume în domenii precum geofizica, 
geologia sau geografia. „Ştiinţă se face numai de cealaltă 
parte a Rinului”!, susținea aproape în unison comunitatea 
academică franceză acum un secol. Tot Germania este locul 
de naştere a celor mai noi ştiinţe despre spaţiul terestru — 
ecologia şi geopolitica, ultima fiind până azi o disciplină 
asociată cu ţara de origine, mai exact cu o Germanie 
neliniștită şi neimplinită, mânată de dorința revanșei şi 
afirmării. Puţini știu însă, că această imagine a geopoliticii 
germane a apărut graţie „efortului” câtorva autori americani 
din perioada celui de-al doilea război mondial. Hans Weigert 
în monumentala sa carte Principiile geografiei politice 


1 Vincent Berdoulay, “La formation de l'ecole francaise de geographie”, 
Paris, ed. C.T.H.S., 1995, p.19 


recunoaște că legendele moderne legate de geopolitica 
germană s-au nascut în SUA în anii 19402. În opinia sa, 
mitul despre geopolitică, o miraculoasă doctrină despre 
tehnica cuceririi şi reorganizarii spaţiului, apare într-o 
Americă fascinată de succesele militare ale germanilor şi de 
amploarea războiului care a cuprins întreaga lume veche. 
Învăluirea în mister a şcolii germane de geopolitică conduce şi 
la o mitizare a liderului neformal al acesteea, generalul Karl 
Haushofer. Chiar şi azi, după ce numele său a fost reabilitat 
în Europa şi Rusia, după ce o bună parte a lucrărilor sale au 
fost traduse şi reeditate în franceză și rusă, opera şi persoana 
lui Karl Haushofer rămân pe terenul echivocurilor. 

În 1991, fiind student la facultatea de istorie, cumpăram 
din singurul magazin buchinistic care era pe atunci în 
Chişinău cartea lui Alexandr Galkin „Fascismul german”, 
editată în 1967 la Moscova. De fapt singurul capitol care-mi 
trezise curiozitatea și m-a facut să iau acea carte era cel legat 
de geneza ideologiei naziste, un capitol în care se vorbea mult 
despre relaţia dintre ideologia naţional-socialistă şi școala 
germană de geopolitică. Nu e cazul să reamintesc că la acea 
vreme în URSS geopolitica era ceva prohibit, iar singura 
posibilitate de a afla ceva despre gândirea geopolitică era 
„lectura critică” a unor lucrări de critică a geopoliticii. Fireşte, 
din cele doua pagini consacrate lui Haushofer, nu puteam să 
aflu decât un singur lucru cert - că acesta a existat cu 


2 Hans Weigert and others, “Principles of political geography”, New Yorc, 
1954, p.7 


adevărat. Puțin mai mult am putut afla dintr-o altă lucrare 
„de critică” şi anume Critica geopoliticii germane de Günter 
Heyden, aparută în traducere rusă la Moscova în 1960. Așa 
am „făcut cunoștință” cu generalul Karl Haushofer. lar un an 
mai târziu, fiind deja masterand la Nisa şi impresionat de 
lectura cărţii lui Michel Korinman Când Germania gândea 
lumea: grandoarea şi  decadența geopoliticii (Quand 
l'Allemagne pansez le monde: grandeur et décadence d'une 
géopolitique), poate cea mai bună carte scrisă vreodată 
despre geopolitica germană interbelică, îi sugeram 
conducatorului meu științific,  geopoliticianului francez 
Christian Daudel, să iau ca temă de cercetare teoria blocului 
continental a lui Haushofer. Profesorul Daudel nu mi-a 
apreciat deloc alegerea, sugerându-mi să fiu mai pragmatic, 
să abordez subiecte mai „vandabile”, cum ar fi geopolitica 
Mării Negre. Într-adevăr, având o specializare într-un aşa 
domeniu nu rişti nici să mori de foame și nici să fii privit cu 
precauție din cauza pasiunii pentru o tema atât de 
„lunecoasă” cum e istoria geopoliticii clasice germane. 

Karl Haushofer s-a născut în 1869 la München. În 1887 a 
fost admis la Şcoala Militară, după care urmează studiile la 
Academia Militară a Bavariei, instituţie la care va activa în 
calitate de lector între 1903 şi 1908. În 1908 ministerul 
german al apărarii îl trimite în Japonia unde va activa timp 
de trei ani în calitate de instructor în armata imperială 
japoneză.  Sejurul său în Imperiul Japonez avea să-l 
influențeze mult, trezând în el nu doar interesul pentru 
Orientul Depărtat dar şi pasiunea pentru geografie şi 
geopolitică. Studiază chineza şi japoneza (la acel moment 

vorbea deja fluent engleza, franceza şi rusa). Haushofer va 
consacra Japoniei teza sa de doctor, care se va numi 
Direcţiile cardinale ale evoluției geografice a Imperiului 
Japonez şi pe care o va susține la Universitatea din München 
în 1913. 

În anii primului război mondial Haushofer a luptat pe front 
în calitate de ofițer al armatei germane, ajungând până la 
gradul de general-maior. În această perioadă citeşte lucrările 
lui Rudolf Kjellen, inclusiv cartea acestuia Statul ca formă a 
vieții, foarte populară în Germania la acea oră. Din această 
perioadă geopolitica devine pentru Haushofer mai mult decât 
o simplă pasiune. După înfrângerea suferită de Germania în 
1918 Haushofer se va angaja să slujească cu un efort dublu 
țării sale - va contribui la lansarea (în 1923) revistei 
„Zeitschrift fir Geopolitik”, se va implica cu pasiune în 
activitatea societății  pangermaniste  „Volkstum”, care-şi 
propunea readucerea tuturor germanilor în hotarele 
Reichului. Din 1919 va fi profesor de geografie politică la 
Universitatea din Munchen (în 1921 obţine titlul de profesor 
emerit), bucurându-se de o autoritate deosebită în lumea 
academică germană şi în mediul studențesc. 

În 1934 noua conducere a Reichului îl promovează pe 
Haushofer în funcția de preşedinte al Academiei Germane, 
poziţie pe care o va deţine până în 1937. Dar relația lui 
Haushofer cu regimul nazist a fost destul de ambiguă. 
Haushofer, care a suferit profund din cauza înjosirilor la care 
a fost supusă Germania prin sistemul de la Versailles, a 
salutat remilitarizarea regiunii renane şi crearea Wehrmacht- 
ului, precum şi reincorporarea Saarlandului (martie 1935), 

alipirea Austriei (martie 1938), Sudetenlandului (septembrie 
1938) şi Memellandului (martie 1939) la Reich. Până la 
declanşarea celui de-al doilea război mondial Haushofer 
vedea în Hitler un politician hotărât, capabil să readucă 
Germaniei prestigiul internațional pierdut după primul război 
mondial. În acelaşi timp, viziunile monarhiste ale lui 
Haushofer şi aderenţa la tradiția aristocratică germană se 
înscria prost în sistemul valorilor naziste, înclinate spre 
radicalism, politică de forță, antisemitism şi fanatism rasial. 
În 1936 revista „Zeitschrift für Geopolitik” publică un 
articol al cunoscutului geopolitician Richard Hennig, în care 
acesta punea deschis la îndoială teoriile rasiste promovate de 
ideologii nazismului. Urmare a acestei publicaţii au avut loc o 
serie de dezbateri ce vizau necesitatea susţinerii și 
argumentării politici rasiale promovate de naţional-socialiști. 
În forul său interior Haushofer se va solidariza cu Hennig, 
care milita pentru o geopolitică științifică, ce s-ar ţine la 
distanţă de influenţele ideologiilor politice. În acelaţi timp, 
însă, el va încerca să pasteze, cel puţin formal, cooperarea cu 
acei autori favorabili puterii care militau pentru 
înregimentarea deschisă a geopoliticii la interesele partidului 
nazist. Din aceste motive Haushofer se va opune ideii 
convocării unui congres al geopoliticienilor pentru care milita 
Hennig, congres ce urma să discute câteva probleme delicate 
privind relaţia dintre știința geopolitică și ideologia politică 
oficială. Și asta în pofida faptului că Haushofer înţelegea că 
Hennig are perfectă dreptate şi că temerile sale privind deriva 
geopoliticii germane sunt absolut întemeiate. Această lipsă de 
fermitate, însă, nu va fi pe placul nici uneia dintre cele două 

tabere. Hennig și adepţii săi din Germania sau din alte state 
europene vor interpreta tăcerea lui Haushofer ca pe un act de 
complicatate cu puterea, în timp ce „colaboraţioniștii” reuniți 
în aşa-numitul „Grup al geopoliticienilor de la Heidelberg”, 
vor deduce că tăcerea generalului şi lipsa oricărei reacţii de 
condamnare a „academismului” lui Hennig, înseamnă nu 
altceva decât o solidarizare tacită cu acesta. După acest 
incident, Haushofer, deşi şi-a păstrat oficial poziţia de lider în 
societatea  geopoliticienilor germani, este izolat de 
comunitatea ştiinţifică din Reich și privit cu rezervă şi 
prudenţă de geografii şi geopoliticienii din exterior. 

Declanşarea războiului de către Germania nazistă şi modul 
în care era purtat nu au fost salutate de Haushofer, din care 
considerent din toamna lui 1939 el (având deja vârsta de 70 
de ani) practic se retrage din viața publică. În mai 1941 
situația lui Haushofer se va complica din cauza aşa-zisei 
„Misiuni a lui Rudolf Hess”, a doua persoană în ierarhia 
partidului nazist şi prieten apropiat al lui Haushofer, care a 
încercat pe cont propriu să ajungă la o înțelegere de încheiere 
a războiului cu britanicii (naziştii îl vor suspecta pe 
Haushofer că ar fi încurajat această pornire a lui Hess). Din 
acest moment Haushofer se va trezi la periferia societății (un 
motiv suplimentar fiind originea evreiască a soției sale, dar şi 
suspiciunile crescânde privind apartenența bătrânului 
general la cunoscutul ordin masonic al iluminaților). 

Deşi a început să scrie foarte târziu — prima sa carte apare 
la 43 de ani, iar teza de doctor şi-o susține la 44 de ani, 
Haushofer rămâne poate cel mai cunoscut exponent al 
geopoliticii clasice. A scris mult și a avut preocupări foarte 

variate, fapt ce transpare din chiar titlurile principalelor sale 
lucrări: Geopolitica Oceanului Pacific (1925), Fundamentele 
geopoliticii (1928), Marile puteri înainte şi după războiul 
mondial (1930), Geopolitica pan-ideilor (1931), Politica 
internaţională contemporană (1934), Oceanul Mondial şi 
puterea mondială (1937), Politica culturală germană în spațiul 
indopacific (1939), Japonia îşi edifică imperiul (1941). Printre 
obiectivele urmărite de Haushofer în teoriile sale geopolitice 
se numără cel al federalizarii Europei Centrale (Mitteleuropa), 
problema frontierelor, cea a „Spaţiului vital” (Lebensraum) şi 
cea a „germanitudinii”  (Deutschtum). Mitteleuropa, în 
viziunea lui Haushofer, era formula ce putea asigura 
Germaniei spaţiul vital necesar şi ar fi condus la soluționarea 
problemelor de frontieră apărute după primul război 
mondial. Evident, această Mitteleuropă urma să aibă o față 
germană şi să fie purtătorul de imagine al „germanitudinii”. 
În acelaşi timp Haushofer nu opunea proiectele 
mitteleuropean şi cel pan-european. Deşi nu a fost un 
simpatizant al teoriilor pan-europene ale austriacului 
Kudenhove-Kalergi (probabil şi din cauza cosmopolitismului 
excesiv al proiectului acestuia), Haushofer nu respinge ideea 
unei Europe unite. El considera că lumea se îndreaptă spre o 
nouă formă de organizare, în care statele treptat îşi vor 
pierde rolul în favoarea unor pan-organisme regionale. În 
acest sens Germania trebuia să devină un motor al Pan- 
Europei, care în viziunea geopolticianului german va avea 
câțiva temerari concurenți în persoana Rusiei, animate de 
ideea eurasianistă, a pan-asiatismului japonez şi a SUA ce 
oscilează între pan-americanism şi Pan-Pacific. În acest sens 

Haushofer a fost în bună parte un vizionar. El a întrezărit 
concurența ce se va isca pentru dominația în Pacific între 
Japonia şi SUA, precum şi ulterioara ciocnire inevitabilă a 
SUA şi URSS. Aceste două țări, posesoare a unor spații şi 
resurse imense, destul de compacte sub aspect teritorial şi 
având o dublă deschidere oceanică (spre Atlantic şi spre 
Pacific), urmau să fie, conform lui Haushofer, liderii lumii 
viitoare, în cazul în care proiectul german al Pan-Europei ar 
fi eşuat. În edificarea proiectului pan-european el vedea 
pentru Germania un aliat natural în persoana Japoniei, iar 
în scopul subminării puterii Marii Britanii el propunea 
sprijinirea mişcărilor anticoloniale din Africa şi Asia, mai ales 
în India şi în țările arabe. Haushofer considera că Marea 
Britanie (ca şi Franța) este o putere în declin şi că 
abandonarea de către SUA a principiilor „doctrinei Monroe”, 
care presupunea neimplicarea SUA în afacerile 
internaţionale, va conduce neapărat la înlocuirea dominației 
britanice asupra Oceanului Mondial cu cea americană. În 
acest context Londra ar fi avut doar două posibilități - să 
devină un partener subordonat al SUA sau să găsească un 
limbaj comun cu Germania şi să o sprijine în efortul acesteia 
de a edifica o Europă Unită. 

După nereuşita puciului antihitlerist al ofițerilor din 20 
iulie 1944 Karl Haushofer a fost arestat şi internat într-un 
lagăr de concentrare, fiind suspectat că ar fi simpatizat cu 
organizatorii acțiunii. Tot pe acest motiv a fost arestat, iar 
ulterior executat, şi fiul său, geopoliticianul și scriitorul 
Albrecht Haushofer, autorul celebrelor Sonete din Moabit. 
După capitularea Germaniei generalul Haushofer a fost pus 

sub supraveghere la domiciliu de către autorităţile americane 
de ocupaţie. La 10 martie 1946 Haushofer s-a sinucis lăsând 
în calitate de testament ultima sa lucrare - Apologia 
geopoliticii, o încercare disperată de a salva imaginea unei 
ştiinţe căreia s-a dedicat aproape în totalitate. Sinuciderea sa 
rămâne şi astăzi un temei de speculaţii. Unii susțin că 
generalul Haushofer ar fi urmat un ritual mistic de 
sinucidere „întru onoare”, fie al ordinului iluminaţilor, fie al 
samurailor. Un general al unei armate învinse trebuia să 
aleagă între o moarte onorabilă şi o viaţă în dezonoare. Alţii 
susțin că suicidul lui Haushofer ar fi a fost cauzat de o 
profundă depresie - pierduse tot ce a avut mai scump. 
Germania, singura lui „mare iubire” era ruinată şi sfâşiată de 
puterile victorioase, unicul fiu i-a fost executat de naziști, 
opera sa de-o viaţă era declarată „pseudoștiință nazistă”, iar 
el şi soţia sa erau puşi sub supraveghere de către americani, 
după ce fusese internaţi din ordinul lui Himmler într-un lagăr 
nazist de concentrare. Fireşte, în astfel de circumstanţe puţini 
ar fi rezistat. 


ANTARCTICA ÎN PROIECTELE GEOPOLITICE 
GERMANE DIN 1895 — 1945: MITURI ŞI 
ADEVĂR 


Deşi despre proiectul antarctic german de până în 1945 s- 
a scris şi s-a vorbit mult, subiectul rămâne, oricum, printre 

cele mai ciudate, controversate şi speculate dosare ale istoriei 
secolului XX. Presupusa bază antarctică subterană a 
germanilor, care ar fi servit ca loc de refugiu pentru capii 
celui de-al Treilea Reich şi mirajul „aurului Reichului” care ar 
fi fost depozitat tot acolo, ca şi proiectul „Noului Berlin” 
antarctic, la care s-ar fi gândit conducerea nazistă, sunt 
subiecte care au incendiat mințile multor autori de science- 
fiction, cum ar fi americanul Robert Meyer. Romanele sale 
sunt o antologie prelucrată şi înflorată a tuturor legendelor 
care au bântuit de-a lungul deceniilor pe marginea acestui 
subiect şi, deşi scrise cu un evident deficit de talent literar, s- 
au vândut în număr de 6 milioane de exemplare. Dar nu doar 
scriitorii-fantastici se interesează de vechile proiecte 
antarctice ale germanilor. La 7 februarie 2007 ziarul moscovit 
„Krasnaia Zvezda”, organul de presă al ministerului rus al 
apărării, publică un amplu material despre interesele 
Germaniei naziste în Antarctica, inclusiv despre legendara 
bază de cercetare „21 1” din oaza Schirmacher. Două luni mai 
târziu, la 5 aprilie 2007, prestigioasa revistă germană 
„Spiegel” publică, cu referință la acelaşi subiect, articolul lui 
Stephan Smith „Die Mär von Hitler's Festung im ewigen Eis” 
(Năluca fortăreței lui Hitler din ghețurile veşnice). Acest 
subiect, situat la limita istoriei, geopoliticii, mitologiei şi 
misticismului, a ajuns să fie în ultima vreme tema unor 
serioase lucrări ştiinţifice, cum ar fi studiul lui Peter 
Beeching şi Collin Summerhayes „Hitler's Antarctic base: the 
myth and the reality, („Baza antarctică a lui Hitler: mit şi 
realitate,), publicat în 2007 la Universitatea din Cambridge, 
dar şi a unor pretinse cercetări, cum ar fi cartea 

controversatului autor Hans-Ulrich von Kranz Svastica 
printre ghețari. Baza secretă a naziştilor în Antarctida, 
apărută în 2007 în limba rusă la editura Vektor din Sankt 
Petersburg. 

Dar de unde şi cum au ajuns nemţii, inclusiv politicienii şi 
geopoliticienii germani, să se intereseze de Antarctica? 
Antarctica şi geopolitica, şi mai ales geopolitica germană de 
până în 1945, sunt subiecte care aparent nu se prea leagă. 
Ce interese geopolitice pot exista într-un continent îndepărtat 
de orice centre de putere, nepopulat şi lipsit de activitate 
economică? 

Şi totuşi, mai ales după sfârşitul „războiului rece”, 
Antarctica devine una din cele mai sensibile teme ale 
geopoliticii globale. Având o suprafață de 13 975 000 km?, 
adică cât SUA, UE şi Japonia luate împreună, şi un vast 
platou continental în oceanele Pacific, Indian şi Atlantic, 
Antarctica are azi cele mai mari rezerve neexploatate de 
zăcăminte naturale. Descoperirea unor imense rezerve de gaz 
natural, petrol, uraniu, aur şi alte minerale, ca şi bogatele 
resurse piscicole ale coastelor antarctice, fac din „continentul 
alb” ţinta interesului atent, dar discret al marilor puteri. Pe 
insulele  subantarctice, unde temperaturile nu coboară 
niciodată sub zero, au şi apărut primele implantări 
permanente umane şi chiar germenii unor activități agricole, 
cum ar fi creşterea extensivă a oilor în arhipelagul Kerguelen, 
bunăoară. Marea Britanie, Franța, Brazilia, Australia, 


3 « David Grangette, le berger des Kerguelen », Le Monde, 4 janvier 2007 

Argentina şi alte țări au avansat deja revendicări teritoriale 
asupra unor vaste porţiuni ale continentului antarctic. Unele 
din aceste pretenţii teritoriale au fost chiar recunoscute pe 
plan internațional: insulele Georgia de Sud şi Sandwich de 
Sud, cu o suprafață totală de 3 903 km2, după Marea 
Britanie; insulele Kerguelen, Saint Paul, Amsterdam şi 
Croset, cu o suprafaţă totală de 7 633 km? după Franţa; 
insula Bouvet, cu suprafață de 49 km?, după Norvegia; 
insulele Heard şi Medonald, cu o suprafață totală de 372 km? 
după Australia; arhipelagul Prince Edward, cu suprafață de 
362 km?, după Africa de Sud. În acelaşi timp, Rusia, SUA, 
China, India, Japonia şi Germania, deşi nu au anunţat 
deocamdată pretenții asupra Antarcticii, întrețin aici 
importante baze permanente de cercetare. Mii de cetățeni ai 
acestor țări locuiesc în orăşele bine amenajate, înzestrate cu 
aeroporturi şi porturi maritime, spitale, oficii poştale, 
centrale electrice, biserici şi chiar muzee şi hotele, în care se 
opresc anual zeci de mii de turişti din cele mai diverse ţări 
ale lumii“. 

Dar dincolo de interesele geoeconomice, Antarctica are şi 
evidente avantaje geostrategice, cum ar fi larga deschidere 
spre trei oceane şi posibilitatea controlului căilor maritime ce 
leagă Oceanul Atlantic cu cel Pacific, Oceanul Indian cu 
Oceanul Atlantic şi Oceanul Pacific de cel Indian. De altfel 
anume aceste momente, ca şi izolarea şi „discreţia” acestui 
îndepărtat continent, au trezit interesul unor geopoliticieni 


+ “Tourism threatens Antarctica”, Times, June 5, 2007 

germani din perioada interbelică, inclusiv a cunoscutului 
geostrateg Wulf Siewert. Dar interesul germanilor pentru 
Antarctica datează din perioade cu mult anterioare venirii 
național-socialiştilor la putere. 

Primul german care şi-a adus contribuția la cercetarea 
regiunii antarctice a fost naturalistul Johann Georg Forster 
(1754-1794), participant al celei de-a doua expediţii a lui 
James Cook, care a descoperit mai multe insule sub- 
antarctice. E adevărat că inițial interesul pentru regiuni 
precum Antarctica, bazinul amazonian sau Asia Centrală, 
spre care erau trimise expediții germane de cercetare, era 
unul pur ştiinţific. Chiar şi-n 1871, imediat după 
proclamarea Imperiului German, Berlinul privea rezervat la 
ideea creării unui imperiu colonial. Atunci reichscancelarul 
Bismarck a refuzat să preia posesiunile franceze din 
Indochina, pe care le propunea germanilor Parisul învins în 
războiul franco-german. Bismarck a preferat o contribuție 
monetară şi nu colonii îndepărtate. Dar doisprezece ani mai 
târziu germanii îşi schimbă părerea şi încep să pună pietrele 
de temelie a ceea ce avea să devină către 1914 cel de-al 
treilea ca mărime imperiu colonial din lume. Togo şi 
Camerun, Namibia şi Noua Guinee, Micronezia şi Tanganyka, 
Ruanda şi Burundi, Samoa Occidentală şi Marianele de Nord, 
părți importante din actualele Congo, Gabon, Nigeria, Ghana 
dar şi din alte ţări din Africa, Asia şi Oceania, devin către 
finele secolului XIX domenii coloniale germane. În mare parte 
constituirea acestui imperiu a fost pentru germani o 
chestiune de onoare şi nu de interes economic real, or către 
începutul primului război mondial cea mai mare parte a 

intereselor economice germane erau în Europa Centrală, 
Rusia, Turcia, China sau America Latină şi nicidecum în 
colonii. Din acelaşi motiv, de „onoare a drapelului”, germanii 
lansează la finele sec. XIX costisitoare expediţii ştiinţifice spre 
ținuturile încă ne-explorate, cum era şi Antarctica. Mai exista 
şi o motivație emoțională pentru acest interes. Ştim cu toţii 
că Antarctida a fost descoperită în 1820 de o expediţie rusă, 
dar mai puțini cunosc faptul că respectiva expediţie s-a 
desfăşurat sub conducerea unui german - baronul Fabian 
Gottlieb von Bellingshausen. Deci cel care a văzut prin 
binoclu la 28 ianuarie 1820 pentru prima dată ţărmul noului 
continent a fost un neamt (acel loc se cheamă acum ghețarul 
Bellingshausen). 

Dar mai era şi un element absolut irațional, care a 
alimentat pe parcursul mai multor decenii interesul unor 
germani față de „continentul alb”. În vechea mitologie ariană, 
față de care în Germania secolului XIX apăruse un interes 
exaltat, există un pământ legendar numit Thule sau 
Hiperboreea, un fel de „Marginea Lumii”. Acesta era locul 
contopirii spaţiului terestru cu cel extraterestru, locul de 
unde ar fi venit vechii arieni şi unde ar trebui să se 
reîntoarcă pentru a fonda un Imperiu Universal, ce ar fi în 
strânsă legătură cu forțele extraterestre. Deşi inițial se credea 
că Thule s-ar fi aflat undeva în Arctica, mai târziu acest 
pământ legendar a început să se asocieze cumva şi cu 
Antarctica. În Arctica s-ar fi putut aflat Hiperboreea 
trecutului, iar în Antarctica cea a viitorului. Ideea şi-a găsit 
reflectare şi în geografia reală. Astfel cea mai nordică 
localitate umană de pe planetă, situată în nordul extrem al 

posesiunii daneze Groenlanda, a fost numită Thule, iar la 
celălalt capăt al lumii, în Antarctica, cu numele „Thule” a fost 
botezată o sumbră insulă-vulcan, care este cel mai sudic 
teritoriu național din lume (inclus în posesiunea britanică 
Georgia de Sud şi Sandwich de Sud). 

Cât n-ar părea de straniu, ideea acestui imaginar „Pământ 
arian al făgăduinței” a lăsat urme nu doar în toponimie, 
lucrări artistice sau în meditații istorice ori filosofice, dar şi 
în gândirea politică şi geopolitică, mai ales după primul 
război mondial, când societatea germană traversa o perioadă 
de evidentă instabilitate emoțională. Anume atunci în 
Germania a şi fost fondată societatea secretă mistică „Thule”, 
unul din membrii activi ai căreia ar fi fost şi geopoliticianul 
Karl Haushofer. Dacă e să dăm crezare legendelor care 
bântuie în jurul societăţii „Thule”, atunci proiectul antarctic 
nazist s-ar fi dezvoltat anume din imboldul acestei societăți. 

Dar, aşa cum spuneam mai sus, Berlinul oficial începe să 
se intereseze de Antarctica cu mult înainte de cel de-al doilea 
război mondial. Primul pas hotărât al proiectului antarctic 
german a fost făcut în anul 1895, când eminentul geofizician 
şi geograf german Georg von Neumayer (1826-1909) fondează 
Comisia Germană pentru Explorarea Polului Sud. Trei ani 
mai târziu, sub conducerea naturalistului Karl Chun (1852- 
1914), începe expediția germană „Valdivia” (31 iulie 1898 — 1 
mai 1899), scopul căreia era cercetarea apelor sub- 
antarctice. Activitatea Comisiei pentru Explorarea Polului 
Sud, susținută şi încurajată de împăratul Wilhelm II, a 
culminat cu organizarea expediției antarctice conduse de 
Erich von Drygalski (1865-1949). Profesorul Drygalski a fost 

unul din cei mai mari geografi şi geofizicieni din prima 
jumătate a secolului trecut, numele său fiind azi purtat de o 
insulă din Marea Davis, de un ghețar din Antarctica şi de un 
crater de pe Lună. Mai târziu el avea să se transfere de la 
Universitatea din Berlin la Institutul de geografie al 
Universităţii din München, unde l-a şi cunoscut pe Karl 
Haushofer. Ulterior, Drigalsky avea să fie conducătorul tezei 
de doctorat al lui Albrecht Haushofer, fiul lui Karl 
Haushofers. 

Prima expediție germană în Antarctica a durat mai bine de 
doi ani (11 august 1901 - 23 noiembrie 1903). Pregătirea 
pentru expediție a fost urmărită cu atenție de însuşi 
împăratul Wilhelm II. Nava de expediție „Gauss” a fost 
echipată cu cel mai modern echipament al timpului, inclusiv 
cu aparate de zbor care au efectuat primele fotografii aeriene 
ale Antarcticii. Deşi expediția a fost un veritabil succes din 
punct de vedere ştiinţific, împăratul nu s-a arătat satisfăcut 
de raportul lui Drigalsky. El era nemulțumit că o expediţie 
antarctică engleză ar fi ajuns mult mai aproape de Polul Sud 
decât expediția germană, precum şi de constatările că 
Antarctica nu prezenta niciun interes economic. Astfel 
Imperiul German n-a lansat atunci niciun fel de revendicări 
teritoriale asupra Antarcticii. Cu toate acestea, în toiul 
competiției, mai curând sportive decât ştiinţifice, privind 
atingerea Polului Sud, Berlinul trimite în 1911 o a doua 


5 David Thomas Murphy, “The Heroic Earth: Geopolitical Thought in 
Weimar Germany, 1918-1933”, p. 107, Kent State University Press, Kent 
(Ohio), 1997 

expediție spre Antarctica, de astă dată sub conducerea 
geofizicianului Wilhelm Filchner (1877-1957). Deşi din punct 
de vedere ştiinţific expediţia lui Filchner a fost, iarăşi, una de 
succes, ea nu şi-a atins scopul politico-sportiv puse de 
autorităţile de la Berlin, nemții pornind spre Polul Sud în 
întârziere față de echipele „rivalilor”, conduse de Robert Scott 
şi Rual Amundsen. 

După primul război mondial, sub povara multiplelor 
probleme economice, sociale dar şi  moral-psihologice, 
Berlinul oficial (nu, însă, şi cel neoficial) uită pentru o vreme 
de Antarctica. Interesul pentru dosarul antarctic reapare 
abia peste un sfert de secol de la încheierea expediției lui 
Filchner, adică în 1937. În acel moment preşedinte al 
Academiei Germane era deja Karl Haushofer. Chiar dacă 
facem abstracție de informațiile greu de verificat privind rolul 
lui Haushofer în societatea „Thule”, nu putem avea îndoieli în 
privința faptului că relația familiei Haushofer cu Erich von 
Drigalsky, acest mare îndrăgostit de Antarctica, n-a trecut 
fără urme. De aceea, atunci când Haushofer a ajuns în 
fruntea Academiei Germane el a avut un cuvânt greu de spus 
în favoarea resuscitării „proiectului antarctic”, iar datorită 
relației personale pe care o avea cu secretarul general al 
Partidului național-socialist, Rudolf Hess, dânsul putea 
favoriza cele mai aventuroase inițiative în acest sens. Cu 
toate astea nu putem spune că reînvierea interesului pentru 
dosarul antarctic s-ar fi datorat exclusiv unor emoţii. În 1937 
interesul germanilor pentru Antarctica era mult mai 
pragmatic, fiind generat mai ales de raționamente 
geostrategice, dar şi economice. Wulf Siewert, unul din cei 

mai competenți geostrategi germani ai vremii, sugera în 
lucrările sale importanța geopolitică a Antarcticii pentru 
controlul pasajelor interoceanice. Din perspectiva concepțiilor 
geopolitice ale lui Siewert, Antarctica era o piesă-cheie pentru 
geopolitica emisferei sudice şi pentru controlul asupra 
Oceanului Mondial în general. Părerile lui Siewert aveau 
susținători şi în cercurile de vârf ale marinei militare 
germane, unde se considera că Germania avea nevoie de baze 
pentru submarinele ei în emisfera sudică. lar țărmurile 
Antarcticii ofereau posibilități excelente pentru a veghea 
nestingherit asupra apelor sudice ale Oceanului Mondial. 
Anume în aceste condiţii în 1938 a şi fost lansată cea de-a 
treia expediție germană în Antarctica. În mod curios, de astă 
dată expediţia n-a fost condusă de un cercetător ci de un 
militar, căpitanul Alfred Ritscher. Asta demonstra cu 
prisosință că expediția nu-şi punea doar scopuri „cognitive”, 
lucru care s-a şi adeverit la 19 ianuarie 1939, când misiunile 
diplomatice germane anunțau comunitatea internațională 
despre pretenţiile teritoriale germane din Antarctica şi despre 
numele noii colonii germane  - Noua Suabie 
(Neuschwabenland). Motivația oficială a creării acestei întinse 
colonii era una economică. Germania dorea să creeze în 
Antarctica câteva baze pentru vânătoarea balenelor, grăsimea 
cărora era folosită atunci pentru producerea săpunului, 
margarinei şi unguentelor medicale. Pe de altă parte 
expediția lui Ritscher dovedise existenţa în Antarctica a unor 
importante şi bogate zăcăminte de minereuri, indispensabile 
proiectelor economice şi militare germane din acea vreme. 
Fireşte, se conştientiza faptul că subsolul vastului continent 

ar putea conține şi multe alte zăcăminte, chiar dacă 
exploatarea lor economică la acel moment punea mari 
probleme tehnice. 

Ce s-a întâmplat, însă, mai departe? Ceea ce se ştie cu 
certitudine e că submarinele germane au frecventat apele 
antarctice în timpul războiului. Pe insula Kerguelen se află 
chiar şi morminte ale unor marinari germani din perioada 
celui de-al doilea război mondial. Dar a existat într-adevăr o 
bază secretă germană pe coastele antarctice? Anumite 
informaţii confirmă indirect aceasta ipoteză, inclusiv fraza 
gros-amiralului Karl Dönitz spusă în 1943: „Flota submarină 
germană se mândreşte cu faptul că a construit pentru führer 
o fortăreață de necucerit la celălalt capăt al lumii”. 
Versiunea frecvent speculată e că baza respectivă ar fi fost 
amenajată într-o peşteră subacvatică, care înainta adânc în 
continent. Ulterior această peşteră ar fi fost prelucrată şi 
extinsă, acolo fiind construită o imensă stație de cercetări 
aerospațţiale, alimentată cu energie de o mare centrala 
geotermică. Se mai avansează ipoteza că misterioasele 
„discuri Bellonzo”, care au dat naştere istoriilor cu farfurii 
zburătoare şi care şi-ar fi făcut apariția pe cer la finele celui 
de-al doilea război mondial, ar fi fost elaborate nu la Centrul 
de investigaţii aeronautice de la Peneemunde ci anume la 


6 „Les Allemands aux Kerguelen durant la 2ème Guerre Mondiale”, Revue 
TAAF, n° 26, 1964 


7 Hropr CamapaeB, «Hoeaa Illea6ua, Oasa 211, ðo eocmpeboeanua...», 
Kpacnaa Beesoa (MockBa), 7 peBpana 2007 

baza „21 1” din Antarctica”. 

Dar toate astea nu sunt decât supoziții sau pure invenții 
menite să pasioneze publicul dornic de senzații. Ceea ce ştim 
cu certitudine e că în 1946-1947 americanii au organizat o 
expediţie spre locurile explorate în 1938-1939 de expediția 
căpitanului Ritscher, adică în Ţara Reginei Maud, cum i se 
spune acestei regiuni antarctice. Expediția a fost condusă de 
contra-amiralul Richard Byrd şi a fost lansată cu o denumire 
codificată pentru o operaţiune militară - „Highjump”. 
Expediția era echipată foarte netradițional - 13 nave de 
război, inclusiv trei dintre cele mai performante nave ale 
marinei militare americane ale vremii - submarinul USS 
Sennet, portavionul USS Philipne Sea şi noul distrugător USS 
Henderson, 4 700 de militari şi 26 de aeronave. Ciudata 
componență a expediției contra-amiralului Byrd, faptul că 
ținta urmărită era anume zona presupusei baze germane 
precum şi aceea că în timpul expediției şi-au pierdut viața 
mai mulți militari şi au dispărut câteva avioane a şi dat temei 
multiplelor speculaţii pe marginea obiectivelor reale al acestei 
acțiuni (tema expediției lui Byrd a fost copios exploatată şi-n 
romanele lui Robert Meyer). Care a fost adevăratul scop al 
operației antarctice conduse de unul din cei mai 
experimentați ofițeri ai flotei americane e greu de spus. Se 
pare că cele mai relevante documente oficiale privind 
scopurile urmărite de această controversată expediție sunt în 
continuare inaccesibile. Cel mai probabil e că în zorii 


9 Eaena Panuyk, «Io caenaMm «AHHeH3p6>», Penoms (TBepe), cenraGpr 2007 

„războiului rece” americanii căutau pe coastele Antarcticii 
ceea ce căutau şi nemţii înainte de al doilea război mondial — 
posibilitatea creării unor baze pentru submarinele lor. Nu 
este exclus că materialele detaliate ale expediției germane din 
Ţara Reginei Maud să fi nimerit în mâinile americanilor şi 
acestea să fi încercat să materializeze ideile inginerilor şi 
militarilor germani. Collin Summerhayes şi Peter Beeching, 
în studiul menţionat mai sus, sunt şi ei de părere că 
expediția lui Byrd a fost una militară şi nu ştiinţifică. În 
opinia lor, însă, scopul expediției ar fi fost nu confruntarea 
cu forțele de elită ale SS refugiate în Antarctica, ci testarea 
echipamentului, munițiilor şi comportamentului militarilor în 
condițiile climei polare. 

Oricum, Tara Reginei Maud rămâne și astăzi una din cele 
mai puțin cercetate şi pline de mister regiuni ale planetei şi 
cât n-ar părea de straniu, această regiune care abundă în 
denumiri geografice germane, după ani şi ani de zile, a 
revenit în atenţia cercetătorilor germani. În 1976 în oaza 
Schirmacher, în apropiere de locul fostei baze temporare a 
expediției lui Ritscher, a fost fondată o bază de cercetări 
antarctice a RDG, care a fost botezată cu numele lui Johann 
Georg Forster. Cinci ani mai târziu, tot în Tara Reginei Maud, 
a fost deschisă şi prima bază de cercetări antarctice a RFG, 
care a primit numele lui Georg von Neumayer. Faptul că 
noile baze germane de cercetări antarctice au fost amplasate 
în Ţara Reginei Maud, zonă căreia i-a acordat atâta atenție 
Berlinul în perioada celui de-al doilea război mondial, a fost 
copios speculat de amatorii de senzaţii. E clar, însă, că 
actualele baze germane de cercetare din Țara Reginei Maud 

nu au absolut nicio legătură cu vechile proiecte germane din 
Antarctica. RFG n-a avansat deocamdată pretenţii asupra 
Antarcticii sau asupra unor părți ale „continentului alb” şi n- 
a reamintit despre trecutul colonial german pe acest 
continent. Totuşi, chiar dacă toate sursele ne spun că 
prezența colonială germană în Antarctica ar fi luat sfârşit la 9 
mai 1945, nici până azi nu există niciun act care să confirme 
că „Antarctica germană” şi-ar fi încetat formal existența sau 
că Germania ar fi renunțat oficial la teritoriile sale antarctice. 
Iar în condiţiile în care până şi Noua Zelandă sau Chile ajung 
să formuleze pretenţii asupra a milioane de kilometri pătrați 
din continentul antarctic nu e deloc exclus că într-o zi, 
anumite lucruri să fie reamintite şi de „proprietarii de drept” 
a ceea ce a fost cândva „Noua Suabie”. 


AVÂNTUL ŞI DECLINUL GEOPOLITICII 
JAPONEZE 


Introducere 

Gândirea geopolitică japoneză din perioada interbelică 
rămâne un subiect puțin cunoscut în Europa şi în America 
de Nord. Până la ora actuală nu există nicio lucrare 
monografică consacrată şcolii japoneze de geopolitică de până 
în 1945 care ar fi scrisă sau tradusă într-o limbă europeană 
de largă circulaţie. În momentul în care am început să lucrez 

asupra unui volum de întroducere în geopolitică am 
constatat că în limba engleză, de exemplu, despre şcoala 
japoneză de geopolitică poţi afla câte ceva din doar câteva 
studii ale profesorului american Gearoid O’ Tuathail şi a 
colegului său din Tokyo profesorul Keiichi Takeuchi. Sursele 
disponibile în franceză sau rusă sunt şi mai modeste, 
singurele „căi de acces” mai largi fiind cele de limba germană, 
mai exact cele trei mari lucrări ale lui Karl Haushofer despre 
geopolitica Japoniei şi Orientului  Depărtat: Directiile 
cardinale ale evoluției geografice a Imperiului Japonez, 
Geopolitica Pacificului şi Japonia îşi edifică Imperiul. Dar în 
pofida acestui „anonimat? Japonia avea către începutul 
anilor 1940 poate cea mai avansată şcoală de gândire 
geopolitică după cea germană şi anglo-americană. 

Ascensiunea economică şi politico-militară a Japoniei 
începe după aşa-zisa revoluție Meiji din anul 1868. Tot 
atunci căpăta contur şi naționalismul nipon modern, care 
urma cu fidelitate modelele occidentale, în special cel 
german. Ideea „japonității”, chiar dacă era alimentată din 
filosofia clasică japoneză şi mai ales de tradiția şintoistă, 
avea, fără îndoială, principala sa sursă de inspirație în ideea 
germanității (Deutschtum), concept ce animase lupta Prusiei 
pentru constituirea unui stat german unificat. „Japonitatea”, 
fără a deveni pilonul unei doctrine politice bine conturate, a 
fost un fel de ideologie de stat a Imperiului Japonez până la 
finele celui de-al doilea război mondial. Totodată, ideea 
„japonităţii” a servit drept punct de pornire pentru 
prospecţiunile unei şcoli geopolitice japoneze, în mare parte 
de inspirație germană şi ea. 

De altminteri, evenimentele din 18608, ce aveau să se 
încheie cu lichidarea  şogunatului, extinderea puterii 
imperiale, mutarea capitalei de la Kyoto la Tokyo, 
deschiderea ţării pentru lumea externă şi lansarea unor 
reforme de  „occidentalizare” a societății, au schimbat 
dramatic optica japonezilor asupra lumii și a locului ţării lor 
în ea, or, până în acel moment pentru cvasimajoritatea 
japonezilor lumea se limita doar la arhipelagul nipon. Noul 
rol geopolitic al Japoniei devine pe deplin conștientizat de 
japonezi, dar și de occidentali, după războaiele sino-nipon din 
1894-95 şi ruso-nipon din 1904-05, ce aveau să consacre 
„Imperiul Soarelui Răsare” ca o mare putere. Japonezii 
capătă deplina convingere că patria lor are o misiune divină 
în Orientul Depărtat şi că această misiune ar decurge chiar 
din geografia țării lor. 


Gândirea geopolitică japoneză în anii 1895-1925 
Școala geopolitică japoneză se dezvoltă pe fundalul 
victoriilor militare răsunătoare ale Imperiului și transformării 
Japoniei într-un factor important al politicii internaţionale. 
După anexarea Taivanului în 1895 Imperiul Japonez va fi 
asemuit cu un imens arc ce se întindea de la sudul 
Kamceatkăi până la nordul Filipinelor, gata să lovească 
oricând în direcţia Pacificului. Alţii vor compara imperiul- 
arhipelag cu un zid de apărare al răsăritului continentului 
asiatic de apetitul crescând al tânărului imperiu colonial 
american. În fond, ambele afirmaţii nu erau doar impresii 
poetice ce se desprindeau dintr-o analiză mai artistică a 

hărţii lumii, ci aveau în ele și un sâmbure de adevăr politic. 
Fără îndoială, la începutul secolului XX Japonia, inclusiv 
grație noii sale configurații geografice, a temperat 
expansiunea americană spre Asia și a stăvilit expansiunea 
rusească spre Pacific. 

Anume pe acest fundal de exaltare naţională apare şi se 
dezvoltă școala japoneză de geografie socială şi de geopolitcă 
un prim reprezentant al căreia a fost Tsunesaburo Makiguchi 
(1871-1944). Makiguchi poate fi considerat autorul „căii 
japoneze” în gândirea geopolitică, pentru care mai târziu au 
pledat geopoliticienii din aşa-numitul „grup de la Kyoto”. 
Lucrarea sa Geografia vieţii umane apărută în 1903 avea să 
joace un rol aparte în stabilirea unei noi viziuni asupra 
spaţiului geografic în Japonia şi poate fi considerată ca fiind 
opera de pionerat a geopoliticii japoneze. 

În 1889, la vârsta de 18 ani, Makiguchi este admis la 
Şcoala Pedagogică din Hokkaido. Era perioada când 
mașinăria Imperiului Japonez modernizat se punea pe roate 
şi când lua naştere naționalismul imperial nipon. În 1893, 
după finisarea studiilor, obține un post de învăţător la o 
şcoală medie. Trei ani mai târziu, în 1896, trece cu success 
testul Ministerului Imperial al Educaţiei şi obține dreptul de a 
preda geografia, iar în 1897 este acceptat ca lector de 
geografie la Şcoala Pedagogică din Hokkaido. Probabil că în 
acest moment, confruntându-se cu problema lipsei unor 
manuale de calitate în domeniul geografiei, Makiguchi începe 
să lucreze asupra Geografiei vieții umane. El pornește de la 
necesitatea de a analiza și explica fenomenele complexe din 
spaţiul geografic, căutând să schimbe percepţia asupra 

geografiei, să demonstreze că aceasta nu e o sumă de 
toponime ce trebuiesc memorizate, ci o disciplină academică 
riguros sistematizată. 

În 1901, Makiguchi părăsește Şcoala Pedagogică din 
Hokkaido şi se stabileşte la Tokyo, consacrându-se plenar 
finisării Geografiei vieții umane!0. Printre cauzele care îl 
determină pe Makiguchi să parasească postul de lector se 
număra şi poziţia sa critică față de linia imperialistă și 
ultranaţionalistă, promovată şi prin intermediul cursurilor 
oficiale de geografie. Această tendință se accentuase după 
războiul sino-japonez din 1894-95. O scurtă perioadă de timp 
va activa în secția publicaţii a Ministerului Imperial al 
Educaţiei, apoi, va relua până în 1932 activitatea didactică, 
lucrând în calitate de învăţător şi director de gimnaziu, 
confruntându-se cu serioase dificultăţi financiare. 

În primăvara anului 1902 el îi face o vizită profesorului 
universitar Shigetaka Shiga, cunoscut geograf şi politician 
japonez din acea perioadă, prezentându-i cele două mii de 
pagini ale variantei iniţiale ale manuscrisului Geografiei vieții 
umane!!l. Shiga apreciază înalt conţinutul lucrării şi cade de 
acord să o prefaţeze și să o recomande unei cunoscute 
edituri, dar îl sfătuie pe Makiguchi să condenseze textul. La 
acel moment în Japonia erau doar câteva lucrări consistente 


10 Keiichi Takeuchi, The Significance of Makiguchi Tsunesaburo's 
“Geography of Human Life” in the intellectual History of Geography in 
Japan in The Journal of Oriental Studies, vol. XIV, Tokyo, 2004, p. 119 


11 Jdem 

în domeniul geografiei sociale, printre ele numărându-se 
cartea lui Uchimura Kanzo Despre relația dintre om și mare şi 
volumul lui Shigetaka Shiga Prelegeri de geografie. Şi 
lucrarea lui Kanzo, şi cea a lui Shiga, erau scrise în spiritul 
geografiei sociale europene şi bazate pe surse europene, ceea 
ce le făcea ceva mai dificile pentru înţelesul și mai ales, 
gustul japonezilor. În același timp felul de a raţiona asupra 
spaţiului geografic al lui Makiguchi era alimentat în mare 
parte de tradiţia filosofică și culturală niponă. 

Valoarea cărţii lui Makiguchi a fost repede apreciată în 
Japonia. În 1904, imediat după apariţia volumului, Takuji 
Ogawa, un cunoscut geograf japonez al vremii, profesor la 
Universitatea din Kyoto, scria în „Revista de geografie” (Nr. 
181), editată de Societatea Geografică din Tokyo, în termini 
elogioşi despre Geografia vieții umane. El remarca nu doar 
volumul lucrării (peste o mie de pagini), dar și originalitatea 
ideilor expuse de  Makiguchi, precum şi forța sa 
argumentativă. 

Geografia vieții umane a fost un adevărat bestseller în 
Japonia, fiind tipărită în câteva ediţii, fiecare cu tiraje destul 
de mari. La acel moment geografia era deja obiect de studiu 
în universitățile nipone, dar spre deosebire de Makiguchi, 
majoritatea geografilor japonezi consacrați erau formați în 
universități europene sau americane. Anume din acest motiv 
comunitatea academică niponă n-a întâmpinat lucrarea lui 
cu mult entuziasm. Cei cu doctorate în geografie obținute pe 
la universități occidentale considerau că ar fi mai prejos de 
demnitatea lor să discute despre cartea licențiatului unei 
modeste şcoli pedagogice. În plus, lucrarea lui Makiguchi nu 

aplica metodele şi şabloanele geografiei occidentale, fiind 
calificată de adepţii academismului ca fiind o lucrare de 
popularizare a ştiinţei şi nu un studiu academic. 

Cum remarcă cunoscutul geopolitician japonez Keiichi 
Takeuchi, o parte însemnată a Geografiei vieții umane este 
consacrată unor probleme de natură politico-geografică, 
unele reflecţii din lucrare putând fi categorisite ca și 
geopolitice!2. Astfel, Makiguchi dedică o parte considerabilă 
din cartea sa unor subiecte precum relaţia dintre barierele 
naturale şi frontierele politice, temă frecventă și în geografia 
politică occidentală a vremii. În capitolul XXX al Geografiei 
umane, întitulat „Despre pământ şi competiția pentru 
supraveţuire”, Makiguchi se apropie în raţionările sale de 
tezele  geografilor europeni Friedrich Ratzel şi Halford 
Mackinder, deşi dânsul ajunge la concluzia că motorul 
evoluției în societatea umană este nu competiția, aşa după 
cum susțineau colegii săi germani şi anglo-americani, ci 
cooperarea!35. El pleda pentru o „competiție umanistă”, 
susținând că chiar dacă până la acel moment aceasta nu era 
aplicabilă în relațiile internaționale, omenirea va ajunge la o 
etapă a dezvoltării spirituale când va realiza că învingătorii în 
confruntarea pentru putere şi supravețuire nu devin în mod 
neapărat o rasă învingătoare şi în sens economic!?. 

Ideile lui Makgiguchi n-au fost însușite şi nici apreciate de 


12 Ibidem, p. 125 
13 Idem 
14 Idem 

partizanii naţionalismului militant japonez, dar justeţea 
afirmațiilor sale s-a confirmat după cel de-al doilea război 
mondial. Victoria URSS în războiul contra Germaniei şi 
Japoniei nu a transformat Uniunea Sovietică într-o 
supraputere economică. În acelaşi timp cele două mari 
învinse erau în anii 1950 şi 1960 cele mai strălucite exemple 
de „miracol economic”. 

Printre primii emitenţi ai ideilor geopolitice în Japonia s-a 
numărat şi culturologul Okakura Kakuzo (1863-1913), 
considerat a fi şi unul din părinţii ideologici ai pan- 
asiatismului. Viziunile sale geopolitice sunt expuse în cartea 
Idealurile Răsăritului, care a văzut lumina tiparului în anul 
1904, chiar în ajunul războiului ruso-japonez. În această 
carte Kakuzo lansează şi lozinca „Asia este unică”, devenită 
ulterior deviza pan-asiatismului. „Asia e unică. Falia 
himalaică doar accentueaza cele două mari civilizaţii, cea 
sinică, bazată pe comunitarismul confucian şi cea indiană, 
bazată pe individualismul vedic. Dar nici chiar aceste bariere 
înzăpezite nu pot întrerupe pentru nicio clipă expansiunea 
dragostei pentru Absolut și Universal, care e o moștenire de 
gândire comună pentru totalitatea raselor asiatice, moştenire 
ce a făcut posibilă nașterea tuturor marilor religii ale lumii!5.” 


15 Kakuzo Okakura, The Ideals of the East, E.P.Dutton & Co., New York, 
1904, p.1 

Geopolitica japoneză în anii 1925-1945 


Chiar dacă elemente de gândire geopolitică se întâlnesc în 
lucrările geografilor sau sociologilor japonezi şi în anii de 
dinaintea primului război mondial, adevărata şcoală japoneză 
de geopolitică se constituie doar în perioada interbelică, într- 
un moment de cotitură în istoria Japoniei. Imperiul Soarelui 
Răsare ieşea învingător dar și nemulțumit de bilanţul 
războiului purtat contra Germaniei în prima conflagrație 
mondială. Aliaţii săi occidentali au recompensat prea modest 
participarea japonezilor de partea lor în război, singurile 
achiziţii fiind arhipelagurile Caroline, Mariane şi Marshall din 
Oceanul Pacific. Contrar așteptărilor japonezilor, fostele 
posesiuni germane din China au fost retrocedate Beijingului, 
iar cele mai mari colonii germane din Pacific, şi în primul 
rând Papua, erau atribuite Imperiului Britanic. Pe fundalul 
acestei situaţii se acreditează părerea că dacă Japonia ar fi 
participat în război de partea Germaniei și ar fi lovit Rusia 
din spate, soarta omenirii, dar şi a Imerpiului Japonez, ar fi 
fost alta. Şansa ca Rusia să fi ținut în 1914 piept austro- 
germanilor în vest, turcilor în sud-vest şi japonezilor în est, 
era minimală, iar posibilitățile anglo-francezilor de a câștiga 
primul război mondial după ce Rusia ar fi fost scoasă din joc 
erau și mai mici. De aici şi sentimentul japonezilor că au ratat 
în primul război mondial o partidă câștigătoare, mizând greşit 
pe puterile occidentale, care aveau să le înşale așteptările şi 
să-şi uite promisiunile imediat după încheierea războiului. 
„Învinşi în tabăra învingătorilor”, aşa se considerau japonezii 
şi italienii după capitularea celor două imperii germane în 
noiembrie 1918. Nemulțumirea generată de modul în care 

aliaţii occidentali ai Japoniei recroiau harta la conferințele de 
pace din anii 1919-1923 i-a împins pe japonezi la „meditaţii” 
mai profunde asupra arenei politice mondiale, încercând să 
tragă concluziile de rigoare din experiența primului război 
mondial. Anume atunci se şi constituie şcoala japoneză de 
geopolitică, formată din doua centre concurente — cel de la 
Universitatea din Kyoto, vechea capitală imperială, în frunte 
cu profesorul Saneshige Komaki, şi cel de la Universitatea 
din Tokyo, în frunte cu Nobuyuki limoto şi Masamichi 
Royama. 

Nobuyuki limoto poate fi considerat părintele de-jure al 
şcolii japoneze de geopolitică, el fiind cel care în 1925 
introduce termenul de geopolitică în limba japoneză 
(Chiseigaku)!6. Profesorul limoto a fost un simpatizant al 
tradițiilor şi metodelor geopoliticii germane, fiind foarte 
apropiat de cercurile politice de vârf ale Japoniei în perioada 
celui de-al doilea război mondial. Urmând tradiția şi modul 
de argumentare al geopoliticienilor germani, care căutau să 
fundamenteze ştiinţific dreptul Germaniei de a fi liantul 
Mitteleuropei, sau cel al geopoliticienilor italieni, care 
demonstrau existența unor premize de natură istorică şi 
geografică pentru ca spațiul mediteranian să fie unit în jurul 
Italiei, Nobuyuki limoto va lansa ideea unei „Mediterane 
australo-asiatice”, regiune ce ar include Indochina şi 
arhipelagul indonezian. În opinia sa această regiune forma 


16 Kyoichi Tachikawa, La politique de la sphere de coprosperite de la grande 
Asie orientale au Japon (www.stratisc.org). 

împreună cu Japonia un ansamblu economic, rasial, 
climateric şi chiar pedologic comun, fapt ce trebuia să 
servească drept fundament pentru edificarea unui spațiu 
politic unic!7. La începutul anilor 1940 el avea să fie unul din 
ideologii de seamă ai doctrinei „Marii sfere a coprosperității 
asiatice”. Tot atunci fondează revista japoneză de geopolitică 
„Chiseigaku” („Geopolitica”), o replică a cunoscutei reviste 
germane „Zeitschrift für Geopolitik”. Colegiul redacţie al 
revistei cuprinde nume notorii din ştiinţa japoneză -— 
economişti, jurişti, istorici, geografi, politicieni, miliari şi 
geopoliticieni, printre care atât partizani ai geopoliticii 
germane, cum ar fi Joji Ezawa, traducătorul lucrărilor lui 
Haushofer în japoneză, cât şi contestatari ai acesteea cum 
era profesorul Hiroshi Sato!8. În noiembrie 1941 Llimoto 
fondează Asociaţia Japoneză de Geopolitică, pe care o 
conduce până la sfârşitul războiului. Revista „Chiseigaku” şi 
Asociaţia Japoneză de Geopolitică aveau să fie în anii 1941- 
1945 principalele centre ale gândirii geopolitice japoneze. 

La rândul său Masamichi Royama, unul din cei mai 
importanţi geopoliticieni japonezi ai vremii, a fost şi el 
profesor de ştiinţe politice la Universitatea Imperială din 
Tokyo. După declanșarea războiului sino-japonez, în 1937, 
Royama dezvoltă o concepţie geopolitică proprie, numită 
„teoria asocierii Asiei de Est”, care prevedea edificarea unei 


17 Idem 


18 Dodds, Klaus and Atkinson, David (Eds.), Geopolitical Traditions: A 
Century of Geopolitical Tought, p.82, Routledge, 2000 

„noi ordini în Asia de Est”. Dar demersul său este încă vag și 
incoerent. Abia după declanşarea celui de-al doilea război 
mondial, imaginea proiectului său devine mai clară. În cadrul 
unei conferințe din noiembrie 1940 Royama îşi lansează 
proiectul revăzut şi-şi expune viziunile sale asupra geopoliticii 
ca știință. De astă dată „Marea sferă de coprosperitate 
asiatică” e vazută de el ca un „mare spaţiu de cooperare 
economică”, oarecum identic cu ceea ce colegul său german 
Karl Haushofer numea o pan-regiune, având Imperiul 
Japonez ca nucelu. Într-un articol publicat în primăvara 
anului 1941 el dezvoltă reflecţiile sale geopolitice asupra 
„Marii sfere de corposperitate asiatică”, care urma să fie 
formată din trei componente- răsăritul continentului 
eurasiatic, peninsula continentală şi insulele din sud-vestul 
Pacificului!?. Totuşi, din concluzia la care ajunge Royama 
putem deduce că el nu se arăta prea optimist în legătură cu 
acest ambițios proiect geopolitic, exprimându-și cu precauţie 
temerea că zona este mult prea extinsă şi neuniformă pentru 
a putea fi tratată ca un ansamblu istoric, geografic sau 
cultural. 

Royama identifică trei „mișcari istorice” pe fundalul cărora 
decurge procesul de edificare al „Marii sfere de coprosperitate 
asiatică”: 

1) mişcarea de refacere a vechilor entităţi statale din 
regiune; 


19 Masamichi Royama, Toa to sekai, Tokyo, Kaizosha, 1941, p. 370. Citat 
după Kyoichi Tachikawa, La politique de la sphere de coprosperite de la 
grande Asie orientale au Japon (www .stratisc.org). 

2) mişcarea de menţinere a sistemului creat de puterile 
coloniale occidentale maritime sau continentale; 

3) mişcarea popoarelor cucerite în vederea eliberării lor de 
sub tutela colonizatorilor occidentali?0. 

Royama spune că aceste trei „mişcari istorice” complică 
peisajul regiunii în care Japonia tinde să edifice „Marea sferă 
de coprosperitate asiatică”, lipsind proiectul de armonie şi 
coerență. El conchide că „nu vom putea finaliza edificarea 
Marii sfere de coprosperitate asiatică atâta timp cât aceste 
mișcări nu se vor întâlni și nu vor forma un torent puternic, 
adică, avem nevoie de o a patra mișcare istorică, cea de 
formare a unei mari asociaţii regionale”. Royama credea că 
sarcina geopoliticii japoneze din acel moment era anume 
furnizarea materialelor de construcție, stiințifice sau 
teoretice, pentru această mişcare. 

În consecință, Royama ajunge la concluzia următoare: 
„După considerarea celor două aspecte ale Marii sfere de 
coprosperitate asiatică, fundamentele sale statice și mișcările 
istorice legate din punct de vedere geopolitic, trebuie să spun 
că stabilirea acestei sfere de corprosperitate nu e o sarcină 
uşoară. Oamenii politici şi popoarele din regiune o doresc, 
dar, oricum este o acţiune extrem de dificilă. Până în prezent 
condiţiile geopolitice n-au permis stabilirea Marii sfere de 
coprosperitate asiatică”21. El mai sublinia faptul că succesul 
proiectului, dincolo de toate, mai depindea și de sentimentele 


20 Ibidem, p.373 
21 Ibidem, p. 380. 

popoarelor vizate, de acceptarea sau respingerea psihologică 
a Japoniei ca piesă-cheie a imensului edificiu geopolitic, ca 
națiunea care poate asigura supravețuirea şi progresul 
fiecăreia dintre naţiunile partenere. 

Aşadar, Royama a lansat un punct de vedere mai curând 
pesimist referitor la fezabilitatea şi viabilitatatea conceptului 
„Marii sfere de corposperitate asiatică”, lansată de ministrul 
imperial de externe Maţuoka. Istoria a dovedit faptul că 
aserţiunile sale s-au deovedit a fi corecte. Popoarele Asiei de 
Est şi de Sud-Est, care iniţial, în 1940-1941, salutase venirea 
trupelor japoneze, ajunse repede la concluzia că modelul 
furnizat de japonezi nu se deosebea cu numic de cel impus 
de foştii stăpâni occidentali. 

Spre deosebire de colegii săi din Tokyo, profesorul 
Saneshige Komaki (1898-1990) a avut o influență 
incomparabil mai mică asupra politicii reale japoneze din anii 
1940-1945. Komaki pleda pentru o geopolitică cu specific 
japonez şi considera că această disciplină ar trebui să fie o 
bază pentru politicile de stat ale Imperiului. El vorbea despre 
o geopolitică autentică, ce n-ar urma nici tradiția germană, 
nici maniera agresivă a geopoliticii anglo-saxone şi nici 
practicile geopolitice al Chinei vecine, viziunile sale 
geopolitice fiind alimentate de filosofia naționalistă 
japoneză.?? Promotor al ideii unei „Mari Japonii” şi a 
„individualității japoneze”, o expresie a căreia o vedea în 
şintoism şi în puterea imperială, Komaki a fost mai puţin 


22 Dodds, Klaus and Atkinson, David (Eds.), Op.cit., p. 80 

influențat de geopolitica germană decât colegii săi din noua 
capitală a Imperiului. În anul 1940 el scrie un eseu întitulat 
„Manifestului geopoliticii japoneze” în care se arăta de acord 
cu afirmaţia că geopolitca este o ştiinţă distinctă, dar 
totodată insista şi asupra faptului că geopolitica japoneză ar 
trebui să aibă o cale proprie de evoluție, evitând imitarea 
stilului şi metodelor geopoliticii germane sau anglo- 
americane. Aceste idei se vor regăsi într-o expunere mai largă 
în Geopolitica japoneză, lucrare ce vedea lumina tiparului în 
anul 1942. 

Gândirea geopolitică a lui Saneshige Komaki nu poate fi 
tratată univoc. Opiniile sale legate de importanţa poziționării 
geografice pentru cercetare, despre relevanța socială a 
geografiei, ca şi critica dură a sistemului colonial occidental, 
nu pot fi apreciate decât pozitiv, dar în același timp opera sa 
e marcată de un evident caracter istorico-geografic 
iraţionalist și de un conservatorism cultural exagerat. Spre 
exemplu, el se arăta preocupat de problema migraţiei şi de 
amestecul raselor, fenomen în care vedea un mare pericol 
pentru individualitatea civilizaţiilor. La asta se adaugă lipsa 
unei atitudini tranșante vizavi de politica imperială a Japoniei 
în Orientul Depărtat, precum şi sentimentul naţional 
exagerat. Oricum, nu e chiar atât de uşor să separi albul de 
negru în lucrările sale, care, din lipsa unor traduceri în 
limbile occidentale sunt interpretate și răstălmăcite prin prea 
prea mulţi intermediari, care fără îndoială distorsionează şi 
modifică mult din ceea ce este cu adevărat gândirea originală 
a lui Komaki. Cert e că şi Komaki, ca şi colegii săi de la Kyoto 
sau Tokyo, a fost printre animatorii unei dezbateri 

intelectuale despre rezultatele interacțiunii geografiei, istoriei 
şi politicii, fără precedent în Japonia, după cum este evident 
şi faptul că aceste dezbateri, dincolo de aportul lor 
incontestabil la dezvoltarea gândirii politice, sociale şi 
geografice din Japonia și Orientul Depărtat, au alimentat și 
argumentat proiectele ambiţioase ale militarismului japonez 
din anii 1925-1945. 


Proiectele geopolitice şi  geostrategice ale 
cercurilor militare japoneze în anii 1895-1945 


Gândirea geopolitică a fost din chiar momentul apariţiei 
sale strâns legată de teoria militară, și de cercurile militare în 
general. Şcolile geopolitice occidentale, mai ales cea germană, 
americană, britanică şi italiană, ne oferă numeroase exemple 
de interpătrundere a gândirii militare şi a celei geopolitice, 
amiralii A.Mahan, J.Corbett sau V.Spigai sau generalii 
K.Haushofer, O. Von Niedermayer ori G.Douhet, fiind 
exemple elocvente ale concreşterii geopoliticii şi ştiinţelor 
strategice. Japonia n-a fost nici ea o excepţie în acest sens, 
armata şi marina militară fiind o pepenieră importantă de 
idei ce au marcat gândirea geopolitică japoneză în perioada 
dintre cele două războie mondiale. 

Printre cei mai cunoscuţi gânditori geopolitici japonezi 
proveniţi din sfera militară se numără Kanji Ishwara (1889- 
1949). Dânsul a fost un eminent ofițer al armatei japoneze. 
După ce a studiat la o şcoala militară în Japonia, a urmat 
studiile în Germania, cei trei ani petrecuţi aici influenţându-i 
puternic gândirea şi concepţiile. Întors în 1925 din Germania, 

Ishiwara ajunge la concluzia că lumea se apropie de un nou 
conflict mondial. Din punctul său de vedere scena viitoarei 
confruntări globale nu mai era Atlanticul, ci Pacificul iar 
principalii oponenți - SUA şi Japonia. În această confruntare 
el considera că Japonia ar trebui să caute sprijin în 
sentimentul de solidaritate asiatică, mai ales în China, 
posesoare a unor imense resurse umane și naturale. El vedea 
viitoarea confruntare globală şi ca pe una rasială - cea a rasei 
mongoloide, în frunte cu națiunea japoneză, contra rasei 
europeoide, în frunte cu națiunea americană”. Ishiwara 
considera că misiunea Japoniei era întâi de toate stabilizarea 
Chinei, care cunoștea după revoluţia din 1911 o perioadă de 
instabilitate continuă. Vederile sale căpătase o anumită 
popularitate la școala militară unde fusese angajat ca lector. 
Un interes aparte stârnise viziunile sale apocaliptice referitor 
la confruntarea rasială. 

Între timp conjunctura internaţională se schimba cu 
repeziciune. Profitând de haosul din China, la 18 septembrie 
1931 japonezii pun stăpânire pe nord-estul acestei ţări, 
regiune cunoscută sub denumirea de Manciuria. Ishiwara a 
jucat un rol crucial în procesul de cucerire a Manciuriei. 
Dânsul considera că Japonia poate să constituie un stat 
ideal în Manciuria, stat în care chinezii şi manciurienii, 
precum și grupurile minoritare ale japonezilor, coreenilor și 
mongolilor, ar trăi în deplină armonie. În opinia sa acest stat 


23 Mark Peattie, Ishiwara Kanji and Japan's Confrontation with the West 
(Princeton, N.J.), Princeton University Press, 1975 

ar fi putut servi ca model de inspiraţie chiar și pentru viitorul 
Imperiu Japonez?*. Totodată, această Manciurie ideală ar fi 
trebuit să demonstreze chinezilor și japonezilor că cele două 
mari naţiuni asiatice pot găsi limbaj comun și că strânsa lor 
cooperare ar putea conduce spre un viitor glorios întreaga 
Asie. Acest mare viitor presupunea nu altceva decât victoria 
militară asupra puterilor occidentale şi  instaurearea 
supremaţiei Japoniei la nivel mondial. 

În 1935 Ishivara este numit într-o poziţie importantă, cea 
de responsabil de operaţiuni în cadrul Cartierului General al 
Armatei Imperiale, asta într-un moment în care popularitatea 
sa în rândurile ofițerilor tineri ajunge să fie destul de ridicată. 
Tot în această perioadă demersul pan-asiatic al lui Ishiwara 
capătă nuanţe noi, mai ales în ceea ce ţine de modalităţile de 
atingere a obiectivelor propuse. Astfel Ishiwara sugera 
necesitatea antamării unei Ligi Est-Asiatice, ce ar fi inclus 
Japonia, Manciuria şi China.25 Această asociaţie de state 
trebuia să devină o entitate economică capibală să răspundă 
cerințelor materiale şi economice ale celor trei naţiuni. 
Japonia trebuia să se pregătească de o confruntare cu URSS 
în vederea recuceririi pentru rasa mongoloidă a imenselor 
întinderi ale Siberiei. După victoria asupra sovieticilor, 
japonezii urmau să-şi îndrepte atenţia spre sud și să 
„elibereze” de sub jugul puterilor coloniale occidentale Asia 
de Sud-Est, apoi să anexeze Australia, continent pe care 


24 Idem 
25 Idem 

Ishiwara îl aprecia ca pe un imens rezervor de spațiu vital 
pentru națunea japoneză. 

Punctul de vedere al lui Ishiwara, susținut de ofițerimea 
din armata imperială, nu era apreciat şi în marina militară, 
care avea o agendă proprie. În opinia strategilor de la FMM 
imperiale locul armatei terestre, căreia în proiectul lui 
Ishiwara îi revenea rolul-cheie, s-ar fi redus la cel de 
instrument de neutralizare a Rusiei, acţiune necesară pentru 
a dezlega mânile marinei, care urma să declanșeze 
operaţiuni-fulger în apele Pacificului contra puterilor 
occidentale. Divergenţele dintre susţinătorii „direcţiei nordice” 
de expansiune, care mizau pe o puternică armată terestră și 
apologeţii „direcţiei sudice”, care presupunea o confruntare 
maritimă cu marile puteri anglo-saxone, au persistat pe tot 
parcursul războiului. Dezbaterile au continuat chiar și după 
război, când partizanii „direcţiei nordice” căutau să 
demonstreze că Japonia ar fi comis o greşeală de neiertat în 
decembrie 1941, când în loc să atace URSS, care se afla 
atunci în cel mai critic moment al confruntării cu Germania, 
a atacat SUA. Implicit, sovieticii au putut face față presiunii 
militare germane, iar Japonia, în loc să-și respecte 
angajamentele de aliat în cadrul Axei, a preferat să antreneze 
alianța într-un război inutil cu americanii. 

Fireşte, de una singură Japonia nu era în stare să înfrunte 
nici Uniunea Sovietică, țară care avea atunci cea mai mare 
armată terestră din lume, şi nici SUA ori Marea Britanie, care 
erau cele mai mari puteri maritime. Conștient de acest lucru, 
Ishiwara pleda pentru atacul la timp asupra adversarului. În 
opinia sa Japonia trebuia întâi să-şi consolideze potenţialul 

economic şi tehnologic, care ar fi favorizat întărirea şi 
modernizarea capacităţilor militare. În plus, pentru a asigura 
victoria într-o luptă cu niște adversari atât de puternici, el 
credea că e necesară şi o mibilizare gernarală morală a 
naţiunii. Pentru asta, însă, trebuiau desfiinţate partidele 
politice şi îndepărtat de la putere marele business.26 Națiunea 
trebuia să se concentreze într-un efort unic, să se organizeze 
în jurul unei idei naţionale și a unui singur partid politic, 
după modelul Germaniei naziste și Italiei fasciste. Pentru 
Ishiwara aceste două ţări, care înregistrau în a doua jumătate 
a anilor 1930 progrese economice fascinante, erau exemplul 
pe care trebuia să-l urmeze noul Imperiu Japonez. 

Japonia lui Ishiwara trebuia să devină un gigant sigur pe 
sine, autosuficient din punct de vedere economic, un stat 
capabil să conducă „lumea asiatică” spre o eră a înfloririi și 
armoniei. Fireşte, această „nouă Asie”, eliberată de sub 
povara  colonizatorilor europeni, nu putea fi lăsată 
nesupravegheată. Imperiul Japonez urma să fie garantul 
acestui „paradis”, dar pentru asta, dincolo de efortul 
militar și economic, Japonia trebuia să desfăşoare şi o 
ofensivă propagandistică în vederea captării simpatiei 
popoarelor asiatice şi înrolării lor într-o acţiune concertată 
împotriva adversarilor comuni. 

Idealismul pan-asiatic al lui Ishiwara genera o simpatie 
crescândă în rândurile corpului ofițeresc, dar în același timp 
producea iritare în eşaloanele de vârf ale puterii de la Tokyo. 


26 Idem 

Totuși, popularitatea sa ascendentă nu putea fi neglijată şi-n 
1937 e numit şef-adjunct al statului major al armatei din 
Kwantung, „pumnul de oţel” al armatei imperiale. În noua sa 
poziţie Ishiwara descoperă realităţile din Manciuria și înţelege 
faptul că autorităţile de la Tokyo nu intenționau nicidecum să 
edifice „paradisul pan-asiatic” la care visa el, fiind gata să se 
mulțumească și cu rolul de substituenţi ai colonialiștilor 
occidentali. Dezamăgit de comportamentul japonezilor în așa- 
zisul stat independent al Manciuriei şi mai ales, de 
comportamentul autorităţilor japoneze de ocupaţie din China, 
Ishiwara ajunge la o confruntare deschisă cu însuși 
feldmareșalul Todzio, atotputernicul premier al Imperiului. 
Devenind un element supărător pentru superiorii săi de la 
Tokyo el e retras din Manciuria și numit comandant al unui 
neînsemnat bastion de coastă din apropierea vechii capitale 
imperiale, Kyoto. 

După terminarea războiului Ishiwara nu a fost condamnat 
de către autorităţile americane de ocupaţie ca și criminal de 
război (a murit în libertate în anul 1949). Biografii săi 
sugerează că la asta ar fi contribuit relaţiile sale complicate 
cu premierul Todzio, dar şi afirmaţiile sale publice privind 
necesitatea retragerii trupelor japoneze din China și poziţia sa 
critică vizavi de războiul cu SUA. Cu toate acestea, Ishiwara 
nu i-a menajat nici pe americani. În momentul desfăşurării 
Procesului de la Tokyo contra foștilor capi ai Imperiului 
Japonez, el a avut curajul să spună că la răspundere pentru 
crime de război ar trebui tras şi președintele american Harry 
Truman, care se făcea vinovat pentru sutele de mii de victime 
ale bombardamentelor atomice de la Hiroshima şi 

Nagasaki.27 

Un alt reprezent de frunte al branşei militare a geopoliticii 
japoneze din prima jumătate a secolului XX a fost Sato 
Tatsutaro (1866-1942), figura principală a curentului 
„maritim”28, adică a celora care pledau pentru direcția sudică 
de expansiune a Imperiului. 

Absolvent al Academiei navale în 1887, el avea reputaţia 
unui om cu capacităţi intelectuale deosebite. În timpul 
războiului sino-japonez din 1894-1895 el demonstrează, în 
timpul unei bătalii din largul Mării Galbene, că era nu doar 
un teoretician strălucit dar şi un excelent practician. Zece ani 
mai târziu, în perioada războiului ruso-japonez, îl găsim în 
rândurile ofițerilor superiori ale celei de-a doua flote militare 
japoneze. 

Sato a fost nu doar un strateg abil dar şi un fin cunoscător 
al istoriei militare şi geografiei. Înainte de războiul sino- 
japonez el a publicat o mică lucrare întitulată Opinii 
personale asupra politicii apărării naționale (Kokub6 shisetsu), 
în care trăgea o serie de concluzii referitoare la doctrina 
maritimă japoneză în baza operațiunilor flotei militare 
japoneze împotriva Coreii pe parcursul secolului XVI29. În 
acest studiu Sato argumenta părerea precum că securitatea 


27 Idem 
28 Hervé Coutau-Begarie, La pensée géopolitique et geostrategique navale 
(www .stratisc.org) 


29 Mark Peattie et David Evans, Sato Tatsutaro et les contradictions de la 
strategie navale du Japon (www.stratisc.org) 

naţională a Japoniei se poate baza exclusiv pe o defensivă 
navală bine pusă la punct, capabilă să ţină adversarul la 
distanţă. În 1899, după ce activase timp de câţiva ani în 
Biroul operaţiunilor navale, el pleacă în Maria Britanie pentru 
a studia experiența marinei britanice. Japonezii erau convinși 
că pot trage multe învăţăminte din experiența acestora, 
situaţia geografică a Marii Britanii având multe lucruri 
comune cu Japonia, cum ar fi, bunăoară, amplasarea pe un 
arhipelag situat la periferia Eurasiei și în vecinătatea unor 
importante puteri continentale. El petrece 18 luni la Londra, 
studiind cu atenţie opera clasicilor gândirii strategice navale 
engleze, apoi, în 1901 efectuează o stagiere în SUA. Revine în 
patrie către finele anului 1901, fiind deja un bun cunoscător 
al culturii occidentale şi limbii engleze dar şi un specialist 
versat în cele mai moderne teorii din gândirea strategică 
navală britanică și americană. Imediat după reîntoarcerea în 
Japonia, Sato, la rugămnintea conducerii flotei militare 
imperiale, redactează un tratat care trebuia să servească 
drept bază teoretică pentru doctrina maritimă japoneză. În 
toamna anului 1902 Sato finisează respectiva lucrare, 
numită Apararea imperială (Teikok kokubâ ron), care a fost 
publicată de Asociaţia ofițerilor de marină și distribuită de 
Ministerul Imperial al Marinei cu aprobarea personală a 
împaratului30. În această carte Sato afirmă că apărarea 
Japoniei era bazată pe controlul mărilor frontaliere. În opinia 
sa, pentru asigurarea securităţii Imperiului, japonezii 


30 Idem 

trebuiau să fie capabili ca în caz de necessitate să distrugă 
flotele inamice cât mai departe de țărmurile japoneze. Pentru 
a atinge acest obiectiv el sugera fortificarea şi modernizarea 
flotei militare, care trebuia să devină pivotul doctrinei 
militare japoneze. Părerile lui Sato scoteau în evidență 
contradicția dintre gândirea geostrategică a exponențţilor 
armatei și a celor din marina imperială. 

După câţiva ani de activitate ca ofițer în flota militară, el 
revine, în 1907, în calitate de lector la Şcoala de marină 
militară. Aici a prezentat o suită de prelegeri, reunite sub 
genericul „Din istoria apărării navale” (Kaib6 shi ron), textul 
cărora a fost ulterior redactat şi completat, devenind o 
lucrare de proporţii întitulată Despre istoria apărării imperiale 
(Teiko-ku kokub6 shi ron). Noul tratat al lui Sato poartă 
urmele profunde ale influențelor istoricului german Leopold 
von Ranke şi ale geostrategului american Alfred Mahan3l. 
Deşi mai târziu multe din ideile lui Sato aveau să se 
dovedească a fi total eronate, autorul a fost declarat un 
Clausewitz al Japoniei iar lucrarea etichetată ca cel mai bun 
produs al gândirii geostrategice japoneze. La acea vreme 
tratatul lui Sato reprezenta, într-adevăr, un pas serios 
înainte, atât din punct de vedere al teoriilor militare navale 
cât şi al concepţiilor geopolitice, or fără îndoială, lucrarea era 
cel mai elaborat și argumentat studiu privind relaţia dintre 
situația geografică a Japoniei şi puterea ei maritimă, 
capacitatea de apărare sau cea de expansiune teritorială și 


31 Idem 

economică. Totuşi, cartea n-a fost întâmpinată univoc, 
lucrarea fiind criticată atât pentru unele aserțiuni ale 
autorului, cât şi pentru modul greoi de exprimare al acestuia. 
De exemplu, era pusă la îndoială afirmaţia că politica de 
apărare a Japoniei putea fi doar oceanică. Până în 1905, 
când Japonia era un imperiu strictamente insular, această 
logică de argumentare părea inatacabilă, dar nu şi cinci ani 
mai târziu, după ce Japonia își instaurase dominaţia în Corea 
şi peninsula Liaonin, controlul cărora necesita o armată 
terestră puternică. În replică, Sato atacă afirmaţiile 
exponențţilor punctului de vedere al armatei, punând la 
îndoială faptul că Manciuria şi Corea ar fi fost nişte accesorii 
vitale şi indispensabile pentru securitatea şi interesele 
Japoniei. Astfel, Sato ajunge să avanseze și unele teze de-a 
dreptul eretice pentru logica imperială japoneze, sugerând că 
Imperiul ar trebui să abandoneze aceste achiziţii teritoriale 
inutile. Bazându-se pe exemplul Angliei din perioada 
războiului de o sută de ani, care a facut eforturi inutile 
pentru a-şi extinde dominaţia pe continent, Sato afirmă că 
politicile de expansiune continentală nu aduc puterilor 
maritime decât avantaje mici, dar comportă riscuri grave. El 
se pronunța împotriva apetitului pentru noi teritorii din 
contul continentului, argumentând că acestea pot implica 
Imperiul în aventuri costisitoare, care ar putea duce doar la 
epuizarea resurselor naţiunii şi la distragerea atenţiei de la 
problemele și interesele vitale. Japonia trebuia să crească nu 
din contul teritoriilor de pe continent ci al imenselor spații 
insulare din Indopacific, cucerirea și menţinerea cărora 
presupunea o marină militară puternică. Pentru el era 

preferabil ca Japonia, urmând exemplul Angliei din perioada 
modernă, să caute un aliat pe continent, formând un tandem 
putere maritimă - putere continentală, aidoma alianţei dintre 
Londra și Paris. În opinia sa acest rol l-ar fi putut avea 
China, care trebuia să joace rolul de stat-tampon între 
Imperiul Japonez şi Rusia, țara care din punctul său de 
vedere punea în pericol interesele continentale ale 
japonezilor. 

Totuşi, propunerile, aparent logice şi bine argumentate ale 
lui Sato, erau departe de realităţile geopolitice ale deceniului 
dintre războiul ruso-japonez şi primul război mondial. 
Japonia nu putea să urmeze calea de expansiune sudică fără 
a intra în coliziune cu englezii, francezii, germanii sau 
americanii, care stăpâneau apele și insulele Austroneziei, iar 
confruntarea cu marile puteri occidentale era un exercițiu 
dificil pentru Imperiu. Nici în direcţia peninsulei indochineze 
japonezilor nu le surâdea nimic, or singura ţară 
independentă de acolo era Siamul, care însă avea acorduri 
politice şi militare cu Anglia şi Franța. Unica zonă care oferea 
un „spaţiu liber” pentru expansiunea japoneză, așa cum 
arătau şi adepţii direcţiei nordice, se afla pe continent, adică 
Corea, China şi Siberia. În pofida dimensiunilor şi 
potenţialului demografic, cele două imperii continentale 
vecine japonezilor - Rusia și China -— erau nişte ţinte mult mai 
vulnerabile decât marile puteri occidentale. China din cauza 
slăbiciunii economice și militare, iar Rusia din cauza 
dificultăţilor pe care le avea în controlul Siberiei, un teritoriu 
slab populat, prost apărat, cu legături precare cu partea 
centrală a țării. 

Concepţiile geopolitice ale clasei politice 
japoneze în anii 1925-1945 

Un specific al şcolii geopolitice japoneze de până în 1945 a 
fost conexiunea foarte strânsă cu politica reală. De fapt, în 
Japonia gândirea geopolitică a fost mult mai legată de putere 
şi de actul politic decât în Italia ori chiar Germania acelor 
vremuri. Ba mai mult chiar, forjeriile concepţiilor geopolitice 
japoneze au fost nu atât mediile academice sau militare, ca 
în cazul Italiei şi Germaniei, ci mai ales cele politice, printre 
cei mai mari geopoliticieni japonezi numărându-se doi 
neîmpăcați rivali - ducele Fumimaro Konoe şi ministrul 
imperial de externe Yosuke Maţuoka. 

Fumimaro Konoe (1891-1945) provenea din una din cele 
mai influente familii aristrocratice japoneze. În 1920 se 
implică în viaţa politică, având o carieră strălucită. În 1937 
devine prim-ministru al Imperiului Japonez şi declanşează în 
acelaşi an războiul împotriva Chinei. În noiembrie 1937 
Konoe lansează principiile unei noi doctrine geopolitice 
japoneze — „Noua ordine în Asia de Est” — o etapă de tranziție 
de la principiile doctrinei Amau la cele ale doctrinei „Sferei 
marii coprosperități asiatice”. Deşi a fost un partizan al 
apropierii de Germania şi Italia, Konoe s-a opus unui război 
cu SUA şi a căutat să ajungă la un compromis cu americanii 
în vederea evitării unui război pe două fronturi. El considera 
utilă încheirea operațiunilor militare împotriva Chinei, fapt ce 
l-a determinat în iunie 1941 să nu urmeze exemplul 
italieinilor și să declare, din solidaritate cu Germania, război 
URSS. Dar, eşecul dialogului său cu americanii ca şi 

cu SUA l-au determinat, în octombrie 1941, să demisioneze. 

Fiind unul din animatorii spirituali ai pan-asiatismului, 
Konoe considera că Japonia e datoare să sprijine mişcările de 
eliberare națională din Asia și Pacific, în vederea creării unui 
spațiu asiatic de cooperare economică şi politică. O altă 
preocupare a sa a fost bazinul Pacificului, o regiune pe care 
el o credea predestinată unei dominațţii japoneze. Această 
dominație, însă, aşa după cum scria chiar el în 1919 în eseul 
său geopolitic Împotriva unui Pan-Pacific dominat de SUA şi 
Marea Britanie, ar fi întârziat din cauza celor două mari 
puteri anglo-saxone. 

Yosuke Maţuoka (1880-1946), celalat „grand” al geopoliticii 
din guvernul imperial din acea vreme, a făcut studii în SUA, 
la Universitatea din Oregon. Reîntors în Japonia s-a angajat 
în serviciul diplomatic, ajungând în 1940 ministru al 
afacerilor externe. Maţuoka a fost unul din ideologii doctrinei 
„Sferei marii  coprosperități asiatice” (fiind şi autorul 
termenului), rădăcinile intelectuale ale căreia se regăsesc 
deja în eseurile sale „Importanța susținerii Asiei” (1933) și 
„Noua ordine în Asia de Est” (1938). 

Noţiunea de sferă a marii coprosperități asiatice a fost 
pentru prima dată utilizată de Maţuoka într-un discurs 
public ţinut la MAE-ul japonez la 1 august 1940. Conform lui 
Maţuoka „Sfera marii coprosperitati asiatice” cuprindea 
Japonia, Corea, China, Indochina şi Asia de Sud-Est. Iniţial 
acest proiect apărea ca un spațiu de cooperare economică 
unde, în conformitatate cu conceptul Kodoshugi - calea 
bunăvoinţei imperiale nipone, Japonia urma să joace rolul de 
lider. De altminteri, „Sfera marii coprosperităţi asiatice” e o 

noţiune destul de abstractă, arbitrară chiar și e foarte 
probabil că în momentul lansării acestei pretenţioase 
sintagme Maţuoka să se fi gândit mai curând la o figură de 
stil decât la elaborarea unui concept geopolitic bine definit. 
Maţuoka a avut inspiraţia de a lansa mai mulți termeni care 
s-au bucurat de o largă popularitate. Astfel, în 1931, pe când 
încă era membru al Parlamentului nipon, în timpul unei 
interpelări a declarat că Manciuria şi Mongolia Interioară 
reprezintă o frontieră vitală pentru Japonia. Noţiunea de 
„frontieră vitală”, care aminteşte, bineînţeles, de conceptul de 
„spaţiu vital” cu care s-a operat în geopolitica germană, a 
intrat repede în limbajul curent al politicii japoneze, devenind 
şi el un concept nedefinit şi ambiguu al geopoliticii nipone. 
Maţuoka a fost partizanul unei alianţe cvadripartite ce ar fi 
reunit Japonia, Germania, Italia şi URSS, idee ce reamintește 
de faimosul concept al „blocului continental!” lansat în 1940 
de Karl Haushofer (deşi se pare că Maţuoka ajunge la această 
concluzie independent de colegul său german). În vara anului 
1940, înainte de negocierile privind crearea alianţei tripartite 
italo-germano-japoneze, Maţuoka spunea deja că aceasta 
alianță ar putea conduce și la o îmbunătăţire a relațiilor 
sovieto-japoneze. Dar pentru el această cvadriplă alianță 
dintre Japonia, Germania, Italia și URSS era mai curând un 
raţionament de ordin diplomatic. Maţuoka spera să negocieze 
cu autorităţile americane pentru a tempera tensiunile dintre 
SUA și Imperiul Japonez în bazinul Pacificului. Altfel spus, el 
dorea să fortifice poziţiile Japoniei la masa tratativelor 
diplomatice cu Washingtonul, încercând să utilizeze factorul 
italo-german şi pe cel sovietic ca pe instrumente de presiune 

în cadrul negocierilor privind Pacificul. Crearea axei Berlin- 
Roma-Tokyo în septembrie 1940 şi semnarea acordului de 
neagresiune sovieto-japonez din aprilie 1941 sunt acţiuni ce 
se înscriu în acest proiect, deși atacul german asupra URSS, 
care s-a produs două luni mai târziu, îi demonstrează 
netemeinicia. 


Încheiere 

Ideile geopoliticienilor de la Tokyo şi Kyoto s-au regăsit 
repede în doctrinele militare şi de politică externă nipone. În 
1931 Japonia relansează cu un efort sporit procesul de 
edificare a Imperiului, anexând Manciuria. Un an mai târziu 
Manciuria avea să fie declarată „monarhie aliată a 
Imperiului”, japonezii urcându-l pe tronul de la Mukden pe 
fostul împărat chinez Puyu. În primăvara anului 1934 se pun 
bazele unei noi doctrine geopolitice japoneze, aşa-numita 
„doctrină Amau”, care indica o orientare cu precădere 
nordică (China, Mongolia, URSS) a intereselor politice şi 
economice, implicit a direcţiei de expansiune a Japoniei. 
Japonia îşi asuma responsabilitatea pentru „menţinerea 
păcii” în Asia, dar în acelaşi timp susținea că lupta împotriva 
URSS şi Chinei devenea o „misiune istorică a Imperiului”. 
Urmând logica doctrinei Amau în 1937 Japonia începe 
războiul împotriva Chinei, iar în 1938 şi 1939 provoacă 
conflictele militare de la Hasan şi Halhin Gol, la frontiera cu 
URSS şi Mongolia (în 1937, imediat după declanşarea 
războiului sino-japonez, premierul F. Konoe dezvoltă doctrina 
Amau în aşa numita „Noua Ordine din Asia de Est”). În 


55 


condițiile colapsului militar al Franței şi Olandei din mai 
1940 şi implicit al vulnerabilității posesiunilor franceze 
(Vietnam, Laos, Campucia) şi olandeze (Indonezia) din sud- 
estul Asiei, Japonia începe să-şi revadă direcţiile prioritare de 
expansiune. În 1940 în geopolitica japoneză se intensifică 
discuţiile despre alegerea ce urma să fie făcută între „direcția 
nordică”, ce implica confruntarea cu URSS şi „direcția 
sudică” (Asia de Sud şi Sud-Est şi bazinul Pacificului), ce 
implica o confruntare militară cu Marea Britanie şi SUA. În 
toamna anului 1940 principiile doctrinei Amau sunt înlocuite 
cu cele ale doctrinei „Sferei marii coprosperități asiatice”, 
ceea ce însemna o victorie a partizanilor „direcţiei sudice”. 
Aşa cum spuneam mai sus, denumirea şi principiile de 
bază ale doctrinei „Marii sfere a coprosperităţii asiatice” au 
fost formulate de ministrul imperial de externe Y. Maţuoka la 
1 august 1940. Lozinca acestei doctrine pan-asiatice era 
„Asia pentru asiatici”, iar scopul declarat era eliberarea 
națiunilor asiatice de sub orice influență a puterilor 
occidentale și edificarea unui spațiu de cooperare economică 
(inclusiv crearea „zonei yenului”) şi politică centrat pe 
Imperiul Japonez. Limitele acestui ambițios proiect geopolitic 
nu corespundeau întocmai cu cele ale Asiei geografice. 
Caucazul, precum şi ţările din Orientul Apropiat şi Mijlociu 
erau considerate ca fiind în sfera intereselor vitale germane și 
italiene. În „zona japoneză” intra, în schimb, Australia şi 
Oceania. Siberia şi Extremul Orient rus urmau să fie anexate 
la Imperiul Japonez şi să fie treptat colonizate cu japonezi 
(„niponizate”). Aceste imense întinderi slab populate erau 
percepute de geopoliticienii japonezi ca un nesecat rezervor 

de „spaţiu vital” şi resurse naturale predestinat naţiunii 
japoneze. Australia, Noua Zelandă, Noua Guinee, Micronezia, 
Polinezia (inclusiv insulele Hawaii) şi Melanezia urmau să fie 
transformate în colonii ale Imperiului Japonez, iar în Asia 
Centrală, de Sud şi de Sud-Est precum și în China se 
proiecta crearea unui şir de „state independente”, în realitate 
state-marionete, care ar fi „colaborat” cu Japonia în cadrul 
acestei „sfere de coprosperitate”. E de menţionat că într-o 
primă etapă, mânațţi de ura față de colonialiștii europeni, 
liderii naționaliști din mai multe țări din Orientul Depărtat au 
salutat concepţia „Sferei marii coprosperități asiatice”, printre 
ei numărându-se A. Sukarno în Indonezia, Ba Maw în 
Birmania, R. B. Bose în India, Wang Ching Wei în China ş.a. 
Strânsa legatură dintre şcoala japoneză de geopolitică şi 
autorităţile naţionaliste de la Tokyo din perioada celui de-al 
doilea război mondial a avut drept consecință prohibiția 
geopoliticii imediat după ocuparea ţării de către trupele 
americane în toamna anului 1945. Revista „Chiseigaku” a 
fost închisă, ca și Asociaţia Japoneză de Geopolitică. 
Fumimaro Konoe avea să se sinucidă în decembrie 1945, 
pentru a evita ruşinea interogatoriilor la care urma să fie 
supus de americani. Yosuke Maţuoka a murit în detenţie în 
1946, înainte ca Tribunalul internaţional de la Tokyo să-și fi 
pronunțat sentința în cazul său. Nici geopoliticienii veniţi din 
sfera academică nu au avut parte de prea multă îngăduință 
din partea americanilor. Principalii teoreticieni ai Pan-Asiei și 
Pan-Pacificului au trecut prin ani lungi de interdicţie de 
predare sau publicare. Şi dacă Masamichi Royama sau 
Saneshige Komaki, aveau să se reabliteze câteva decenii mai 

târziu, colegul lor Nobuyuki limoto poartă până astăzi 
pecetea stigmatului. 


BASARABIA ÎN GÂNDIREA GEOPOLITICĂ 
RUSĂ ŞI SOVIETICĂ DIN ANII 1905-1945 


Înfrângerea suferită de Rusia în războiul ruso-japonez din 
anii 1904-1905 a condus la o reevaluare de ansamblu a 
politicii sale externe şi a  priorităţilor geopolitice ale 
Petersburgului. În cele patru decenii cuprinse între Războiul 
Crimeii (1853-1856) şi Războiul ruso-japonez, Imperiul Rus a 
manifestat un interes aparte pentru ţinuturile sale asiatice 
(Caucaz, Asia Centrală, Siberia). Dacă din 1812 frontiera 
vestică a Imperiului a rămas practic intactă, atunci frontiera 
sa sudică și răsăriteană a fost în continuă şi rapidă 
schimbare şi expansiune. Anume în această perioadă rușii 
pun stăpânire pe Asia Centrală, ajungând la un prelungit 
conflict cu Marea Britanie, care aspira şi ea la controlul 
asupra acestor regiuni; îşi stabileşte hotarul definitive cu 
China şi Japonia; îşi extinde la maximum posesiunile din 
Caucaz. La începutul sec. XX ţintele preocupărilor speciale 
ale Petersburgului erau Persia, Uiguria, Tibetul, Mongolia, 
Manciuria şi Corea, şi, într-o măsură mai mică, Balcanii şi 
zona Mării Negre. Lucrurile aveau să se schimbe după 
pierderea războiului cu Japonia, când Rusia a fost practic 
înlăturată din Manciuria şi Corea, iar accesul spre Pacific i-a 

fost barat de posesiunile sporite ale Imperiului Japonez. În 
aceste condiții se produce „noua occidentalizare” a 
priorităţilor geopolitice ale Rusiei, care își amplifică mesajul 
panslavist şi pan-ortodox. În mediile politice şi academice din 
Petersburg și Moscova se vorbeşte tot mai des despre Galiţia și 
alte „teritorii istorice ruseşti” aflate în acel moment în 
componența Imperiului Austriac, despre valoarea istorico- 
morală a Constantinopului pentru creștinătatea orientală și 
despre importanţa strategică a strâmtorilor Bosfor şi 
Dardanele pentru Rusia. Fireşte, acest discurs şi aceste noi 
preocupări au impus şi o revizuire a sistemului de alianțe. 
Dacă în marșul lor spre răsărit ruşii îi aveau ca principali 
adversari pe britanici, căutând să obțină dacă nu prietenia, 
atunci cel puţin neutralitatea pozitivă a Berlinului şi Vienei, 
atunci în efortul de a se impune în Europa Centrală şi de 
Sud-Est, Rusia se ciocnea anume de interesele celor două 
imperii germane. Semnarea, imediat după războiul ruso- 
japonez, a acordului de alianță militară cu Marea Britanie, 
document ce avea să finalizeze procesul de constituire al 
Antantei, și răcirea bruscă a relaţiilor cu Viena și Berlinul, au 
fost primele rezultate ale acestei reorientări geopolitice a 
Rusiei. 

Bineînţeles, Rusia n-a abandonat niciodată, cel puţin pe 
parcursul secoulului XIX, filiera balcanică. Chiar dacă au 
fost perioade de „dezinteresare forțată”, cum a fost cea din 
perioada anilor 1856-1877, Balcanii au fost în permanenţă o 
zonă urmărită cu atenţie de Petersburg. După 1905, însă, 
acest interes atinge cote maxime, filiera sud-est europeană 
devenind, poate pentru prima dată în istoria modernă, una 

de interes vital pentru Rusia. Anume pe fundalul acestor 
preocupări accentuate pentru bazinul Mării Negre şi Europa 
de Sud-Est şi se produce o reevaluare a locului și rolului 
Basarabiei în geopolitica rusească. 

De cele mai dese ori interesul Rusiei pentru Basarabia e 
argumentat prin prisma accesului pe care-l oferea această 
regiune la gurile Dunării, precum și vecinatatea regiunii cu 
Balcanii, dar la începutul secolului XX cauza reevaluării 
locului interfluviului pruto-nistrean s-a datorat şi frontierei 
comune cu două state aliate ale Germaniei - Austro-Ungaria 
şi România. Interesul politic şi militar crescând al autorităţilor 
ruse pentru Basrabia nu putea să nu aibă ecou şi în sfera 
academică. Dacă până la începutul secolului XX Basarabiei 
aveau să-i fie consacrate doar câteva lucrări cu caracter 
istoric şi geografic, scrise de niște autori aproape anonimi, 
atunci după 1905 ţinutul devine obiectul unor cercetări mai 
atente şi a unor studii speciale scrise de autori de referință în 
stiința rusă şi chiar universală. 

Primul cercetător notoriu care a redactat un studiu 
politico-geografic al Basarabiei a fost geograful rus Lev Berg 
(1876-1950), care publica în anul 1918 la Moscova 
monografia „Basarabia: țara, oamenii, economia”. Lev Berg, 
care mai târziu devenea membru al Academiei de Științe a 
URSS (1946) şi preşedinte al Societăţii Geografice a URSS 
(1945-1950), s-a născut în Basarabia, la Bender, de unde şi 
interesul său pentru această regiune. Deşi s-a preocupat în 
mod special de geografia fizică, Berg, ca orice geograf rus de 
la începutul secolului trecut, n-a putut evita nici subiectele 
ce ţineau de geografia socială, o demonstraţie în acest sens 

fiind și cartea amintită mai sus. Prin intermediul lucrării sale 
Berg încearcă să atragă atenţia societăţii ruse asupra 
Basarabiei, un ţinut puţin cunoscut la acea oră publicului 
larg din Rusia, mai ales în plan geoistoric şi politico-geografic. 
Cercetător deja afirmat în sferele academice ruseşti, Berg a 
dorit să scoată în evidenţă și valenţele geopolitice ale acestei 
regiuni, precum şi importanța ei pentru coroana rusă în 
contextul primului război mondial. În acest context el scria 
următoarele: „Nu trebuie, de asemenea, să uităm şi despre 
valoarea politică a Basarabiei ca şi zonă frontalieră, regiunea 
fiind, în plus, şi destul de înzestrată cu resurse naturale. Ea 
întotdeauna a atras atenţia vecinilor. Nu trebuie să ignorăm 
aceste lucruri, mai ales în vremurile astea vitrege”32. 

De altminteri, trebuie să menţionăm că Rusia n-a avut în 
prima jumătate a secolului XX o școală de gândire geopolitică 
veritabilă, derivată din geografia socială, așa cum au avut-o 
germanii, britanicii, francezii sau americanii. Și asta în pofida 
faptului că rușii dispuneau de o școală geografică foarte 
puternică, formată sub influenţa celei germane. Lucrările lui 
Ratzel, inclusiv „Geografia politică”, au fost traduse în rusă, 
fără însă a avea un ecou tot atât de puternic ca în SUA, de 
exemplu. Primele studii cu caracter geopolitic apar în Rusia 
doar după războiul ruso-japonez, având ca punct de pornire 
ştiinţele istorice şi nu geografia. Printre principalii exponențţi 
ai şcolii ruse de geopolitică, numită frecvent şi „şcoala 
eurasianistă”, se numărau N.Trubeţkoi, P.Saviţki, 


32 A.Bepr, “BeccapaGua”, KumuneB, Universitas, 1993, crp. 9-10 

V.Vernadski şi N.Florovski. Teza principală a acestor autori 
era cea a „specificului rusesc”, ei căutând să demonstreze că 
datorită istoriei specifice și poziției şi amvergurii sale 
geografice deosebite Rusia e o lume în sine, un areal de 
tranziţie de la Europa la Asia, un spaţiu de interpătrundere a 
civilizaţiilor orientală şi occidentală. O situaţie similară, din 
punctul lor de vedere, o avuse și Imperiul Bizantin, a cărui 
continuatoare morală, politică şi istorică ar fi fost Rusia. De 
aici şi ideea de bază a geopoliticienilor eurasianiști - Rusia 
este împinsă de factori istorico-culturali și de mediul 
geografic aparte, să edifice un imperiu eurasiatic, care ar 
reuni „spaţiile intermdiare” dintre Europa și Asia, printre care 
se numărau Balcanii şi Caucazul. 

Fără a face obiectul unor preocupări aparte, Basarabia 
este, totuşi, prezentă în toate lucrările importante ale 
geopoliticienilor eurasianiști, unul din reprezentanţii de bază 
ai cărora a fost principele Nikolai Trubeţkoi (1890-1938). 
Născut în una din cele mai cunoscute familii aristocratice 
ruseşti, Trubeţkoi a absolvit Universitatea din Moscova 
(1913), fiind până în 1918 asistent universitar la această 
instituţie, apoi, până în 1920 la Universitatea din Rostov pe 
Don. În 1920, după intrarea trupelor sovietice în Novorusia, 
se stabileşte în Bulgaria, obținând un post la Universitatea 
din Sofia, iar din 1922 şi până la finele vieţii sale a predat la 
Universitatea din Viena. Cunoscut mai ales pentru cercetările 
sale din domeniul lingvisticii, Trubeţkoi a lăsat o moştenire 
scrisă destul de bogată şi în domenii precum filosofia și 
istoria, fiind considerat, pe bună dreptate, și ca unul din 
fondatorii şcolii ruse de geopolitică. În cunoscutul lui eseu 

Privire asupra istoriei ruse nu dinspre Vest ci dinspre Est el 
aduce o argumentare în spiritul determinismului geografic al 
procesului expansiunii teritoriale ruse spre vest. În această 
lucrare el spune următoarele: „Chiar și o privire fugitivă 
asupra hărții istorice e suficientă pentru a ne convinge că 
aproape întreg teritoriul de azi al URSS a fost cândva parte a 
monarhiei mongole, fondată de marele Cinghishan. Unele 
părți ale fostei Rusii imperiale, alipite în epoca ce a urmat 
după Petru cel Mare, şi anume Finlanda, Polonia, ținuturile 
baltice, nu făcuse parte din monarhia lui Cinghishan, dar ele 
au şi fost pierdute de Rusia, deoarece nu se aflau într-o 
legătură statală istorică, firească, cu Rusia. Alte regiuni, care 
din întâmplare nu făcuse parte din monarhia mongolă, dar 
care din punct de vedere natural, în virtutea geografiei și 
etnografiei lor, fusese în legătură cu această monarhie şi care 
au fost alăturate mai târziu fostei Rusii, sunt menținute de 
URSS, şi chiar dacă unele din ele, cum e de exemplu 
Basarabia sau răsăritul polon, acuma sunt înstrăinate, 
aceasta nu e decât o situaţie pasageră, şi mai devreme sau 
mai târziu natura își va impune regulile.”33 Cu ajutorul 
acestor argumente de natură istorico-fatalistă autorul caută 
să justifice proiectele de revanșă teritorială ale Moscovei în 
direcția Basarabiei, Bucovinei şi jumătăţii răsăritene a 
Poloniei, zone, care după cum se ştie au şi fost anexate de 
URSS în 1939-1940. 


33 H. Tpyõeukoğň, “B3raan Ha pPyccKyIo ucTropuro He c Sanana, a c 
Bocroxka” // “Hacaenne Uunrucxana”, MockBa, 1999 

Un alt cunoscut adept al eurasianismului, care s-a referit 
în lucrările sale și la Basarabia a fost cunoscutul istoric rus 
G.Vernadski. Principala sa lucrare cu caracter geopolitic este 
Schite ale istoriei ruse, editată în 1927 la Praga, unde se 
stabileşte, ca şi un alt cunoscut geopolitician rus din acea 
vreme Piotr Saviţki, după instaurarea regimului bolșevic în 
Rusia. În cel de-al doilea capitol al cărţii amintite, intitulat 
„Eurasia ca bază geografică pentru dezvoltarea poporului 
rus”, Vernadski vorbește despre influența factorului geografic 
asupra politicii şi istoriei statului rus. El privea Eurasia nu 
ca pe o sumă a Europei şi Asiei, ci ca pe un spaţiu 
intermediar, ca pe o lume aparte în plan istoric şi geografic. 
Din punct de vedere geografic acest spaţiu ar coincide cu 
marile câmpii şi platouri ale continentului eurasiatic - Marea 
Câmpie Rusă, Câmpia Siberiei Occidentale şi Platoul 
Turkestanului. Dar Vernadski nu se limitează la argumente 
de natură geografică pentru a demonstra faptul că Basarabia 
trebuie să aparţină Rusiei, invocând şi motive istorice. În 
acest studiu el susține că Voievodatul Moldovei a fost la 
origini un knezat rusesc şi că și-ar fi păstrat aceste 
caracteristici vreme îndelungată. În opinia sa, Moldova ar fi 
fost, alături de Rusia Neagră (vestul Bielorusie actuale), 
Rusia Albă (partea de bază a Bielorusiei), Rusia Roşie 
(Galiţia), Rusia Carpatină, Rusia Mică (Ucraina) sau Rusia 
Mare (partea originară a Rusiei) o... „Rusie Moldavă”3+, deci o 
parte a nucelului teritorial istoric al vechii Rusii. 


34 T. Bepnanckună , “Hauepranne pycckoă ucropun», Cankr Ilerep6ypr, 
2000, crp. 146. 

De fapt şi Vernadski, și Saviţki, şi Trubeţkoi văd Basarabia 
sau chiar toate provinciile românești de la est de Carpaţi ca 
fiind un „bun predestinat” Rusiei de geografie, istorie și 
desigur, de unitatea credinţei ortodoxe, la care fac frecvent 
apel geopoliticienii eurasianişti. Cea mai mare parte a 
lucrărilor lor avea să fie publicată deja în emigrație, la Viena 
sau Praga, acolo unde s-au stabilit majoritatea dintre ei. În 
sfertul de secol ce a urmat victoriei bolșevicilor în partea 
europeană a Rusiei, geopolitica şi în general studiile ce 
purtau un caracter geodeterminist, aveau să fie interzise. În 
ideologia marxistă rolul de motor al istoriei revenea luptei de 
clasă. De aici încolo nu determinismul geografic ci 
determinismul economic aveau să marcheze științele sociale şi 
gândirea politică rusă. Asta, firește, nu însemna deloc că 
autorităţile sovietice renunţțase și la aplicarea în practică a 
unor procedee geopolitice. Schimbarea de regim nu 
însemnase şi schimbarea „moravurilor”. Rusia Sovietică, ca şi 
Rusia imperială, era decisă să realizeze un Heartland 
eurasiatic dominat de ea. Atâta doar, că acest hiperstat 
trebuia să aibă ca și liant spiritual nu ortodoxia, ca în cazul 
proiectelor geopoliticienilor eurasianiști, ci comunismul. 

După cum se cunoaște Rusia Sovietică n-a recunoscut 
niciodată alipirea Basarabiei la România, considerând în 
toată perioada anilor 1918-1940 spaţiul dintre Prut şi Nistru 
ca parte integrantă a teritoriului său. În octombrie 1924 
sovieticii creează așa-numita Republică Autonomă Sovietică 
Socialistă Moldovenească, care oficial cuprindea nu doar 
raioanele cu populație majoritar românească din 
Transnistria, dar şi Basarabia. De fapt, prin crearea acestei 

autonomii se urmărea edificarea unui cap de pod pentru o 
expansiune ulterioară spre vest, ţinta fiind nu doar 
Basarabia, ci, aşa după cum se putea deduce din chiar 
denumirea noii republici autonome, Moldova istorică în 
întregime. În 1940, în urma înțelegerilor dintre Molotov şi 
Ribbentrop, sovieticii pun stăpânire de facto pe Basarabia şi 
nordul Bucovinei, regiunea devenind „bastionul sud-vestic” al 
imperiului sovietic. Din raționamente, iarăși, de natură 
geopolitică, harta republicii sovietice moldovenești avea să fie 
serios ciopârţită în august 1940. Încă la începutul secolului 
XX mai mulţi cercetători ruşi atrăgeau atenţia asupra faptului 
că anexarea Basarabiei în 1812 s-a făcut printr-o abatere de 
la normele legale internaţionale al vremii, or, în realitate, 
Poarta Otomană nu avea drept de decizie decât asupra 
Bugecului şi Ţinutului Hotinului35. Acest fapt era remarcat şi 
de Lev Berg în cartea sa „Basarabia”, în care menţiona că cele 
două ţinuturi sus-amintite erau și cele mai neromânești din 
punct de vedre etnic. La 2 august 1940 sovieticii cedează 
Ucrainei acele părți din Basarabia care în anul 1812 nu mai 
făceau parte din Voievodatul Moldovei. Această acţiune s-a 
făcut şi din cauza că autorităţile de la Moscova nu aveau 
certitudinea că dominaţia lor în Basarabia va fi de lungă 
durată, precum şi a temerilor că în anumite circumstanţe 
România, sau o altă putere, ar putea specula lacunele 
juridice ale Păcii de la Bucureşti din 1812 și implicit, bazele 
legale ale încorporării Basarabiei în URSS. Pentru a asigura 


35 A.Bepr, op cit, crp. 12-13. 

în orice condiţii accesul Uniunii Sovietice la gurile Dunării şi 
a avea un punct prielnic de observaţie asupra Balcanilor, 
arhitecţii hărţii politice a URSS aveau să atribuie Ucrainei 
întreg Bugeacul, chiar dacă populația ucraineană nu 
reprezenta decât 1/5 din totalul populaţiei regiunii de la acea 
vreme. 

Despre locul Basarabiei în proiectele geopolitice sovietice 
din perioada celui de-al doilea război mondial nu s-a scris 
nimic şi se cunoaște foarte puţin. Majoritatea afirmațiilor care 
se fac uneori în articole publicistice sau chiar academice din 
Republica Moldova sunt bazate mai curând pe intuiţie decât 
pe documente reale. Deşi se afirmă deseori că URSS ar fi 
intenționat în 1944 să realizeze proiectul de anexare a întregii 
Moldove istorice, nu există vreo evidență documentară în 
acest sens. Nu există nici dovez care ar comfirma ipoteza că 
Kremlinul ar fi dorit să recurgă la expulzarea întregii 
populaţii româneşti din Transnistria, Basarabia şi nordul 
Bucovinei în Siberia pentru „complicitate cu ocupanții”, așa 
cum au facut-o cu tătarii din Crimeea, cecenii, ingușii şi cu 
alte popoare din Caucaz, ori că ar fi intenţionat să expatrieze 
populaţia românească din aceste regiuni în Transilvania şi 
Banat în locul populaţiei germane și maghiare, care la rândul 
lor urmau să fie expatriate în Germania /Austria şi respectiv, 
Ungaria. Deşi, trebuie să recunoaștem, astfel de proiecte erau 
conforme cu spirtul care domnea politica europeană a 
ultimilor ani ai celui de-al doilea război mondial și 
corespundea întru totul cu viziunea geopolitică sovietică. Şi 
oricum, în bună parte sovieticii au realizat acest proiect prin 
deportările masive ale populaţiei românești din anii 1944- 

1950, prin colonizarea centrelor urbane şi prin decapitarea 
intelectuală a Basarabiei. În aceste condiţii nici nu mai era 
cazul să recurgi la organizarea unui exod general, mai ales 
că, spre deosebire de Caucaz şi chiar de Crimeea, în 1944 
Basarabia nu mai era într-o zonă vulnerabilă din punct de 
vedere  militar-geografic sau  politico-geografic. Ocuparea 
României în august 1944, apoi a altor ţări din centrul şi sud- 
estul Europei, de către trupele sovietice au împins frontiera 
de facto a imperiului sovietic cu mult mai la vest. Basarabia 
avuse o importanţă geopolitică atâta timp cât reprezenta un 
„avampost al Imperiului”, dar odată nimerită în interiorul 
Heartland-ului sovietic avea să-şi piardă pentru o bună 
perioadă de vreme rolul pe care l-a avut timp de câteva 
decenii în proiectele și strategiile geopolitice ruseşti. Situația 
va reveni la „normalitate? abia după 1991, odată cu 
destrămarea Uniunii Sovietice, când Basarabia și 
Transnistria îşi recâștigă rolul de limes al sferei de influenţă a 
Rusiei. 


PERSPECTIVELE GEOSTRATEGICE ALE 
REPUBLICII MOLDOVA 


Introducere 


Republica Moldova este situată la confluenţa a trei regiuni 
politico-geografice: Europa Centrală, Europa de Sud-Est şi 

Europa de Est. Din punct de vedere geografic, Republica 
Moldova e plasată practic în centrul Europei, ceea ce nu 
împiedică includerea ei tradițională în spaţiul geografic al 
Europei de Est alături de Ucraina, Belarus şi Rusia, chiar 
dacă în ultima vreme tot mai mulți geografi o plasează în 
Europa de Sud-Est. 

Principala caracteristică geostrategică a Republicii Moldova 
constă în poziția-tampon a acesteia între două grupări 
politico-militare - NATO şi Alianţa militară a CSI. Chiar dacă 
rivalitatea dintre aceste două blocuri militare nu este una 
declarată, este evident că ele se află într-o stare de 
antagonism latent, cele două valuri de extindere a NATO spre 
Est demonstrând cu prisosință acest lucru. O altă 
caracteristică importantă este interesul strategic şi politic 
pentru Republica Moldova al unei mari puteri - Rusia, care 
continuă să-şi menţină aici şi o prezenţă militară. În plus, 
Rusia întreține politic şi spiritual conflictul din estul 
Republicii Moldova, care rămâne unul din cele mai 
importante focare de instabilitate regională în zona Mării 
Negre. Acest lucru trezeşte potenţialilor inamici ai Rusiei 
(SUA, UE, Turcia) un interes pentru Chişinău. Dar în afara 
celor două motive menţionate deja mai există altele două ce 
decurg din amplasarea geografică, şi anume vecinătatea 
directă cu o putere regională - Ucraina, precum şi cu o zonă 
de înaltă seismicitate politică - Balcanii. Fireşte, aceste două 
momente nu pot fi trecute cu vederea de geografii militari şi 
geostrategii occidentali atunci când analizează importanța 
strategică a țării noastre. 

Totodată, printre marile dezavantaje geostrategice ale 

Republicii Moldova s-ar număra depărtarea de la orice punct 
important militar-geografic (cele mai importante obiective din 
acest punct de vedere sunt gurile Dunării şi portul Odesa, 
dar nici ele nu pot fi considerate ca obiective strategice 
prioritare), precum şi depărtarea de orice zonă de interes 
geoeconomic sau lipsa unui interes geoeconomic direct în 
Republica Moldova. În condiţiile „economizării” tot mai 
accentuate a politicii internaţionale aceste moment nu pot să 
nu se răsfrângă asupra conduitei principalelor centre de 
putere în raport cu Republica Moldova. Absența unor „motive 
pozitive” de interes în țara noastră ne fac foarte vulnerabili şi 
ne obligă să procedăm la o valorificare mai plenară a 
„motivelor negative” - prezența unui regim separatist ostil 
Occidentului, antrenarea teritoriului nostru național în 
traficul internațional de arme, vecinătatea cu unele zone de 
turbulență capabile să pericliteze stabilitatea Occidentului. 
Spre regretul nostru, dintr-un „exces” de modestie Chişinăul 
nu a reuşit să valorifice nici măcar acest capital geostrategic, 
de teamă să nu asocieze Republica Moldova cu imaginea 
unui stat instabil şi vulnerabil. În consecinţă, ţara noastră 
nu s-a debarasat de problemele cu care se confruntă, iar 
lipsa de mediatizare a acestor probleme i-a adus doar 
deservicii, inclusiv pe plan intern. În prezentul studiu vom 
încerca să analizăm câteva dintre problemele-cheie cu care se 
confruntă în plan geostrategic Republica Moldova, şi anume 
problema frontierelor, a conflictului transnistrean şi a 
problemelor ce persistă în sudul Basarabiei, precum şi să 
facem o trecere în revistă a principalelor pericole de natură 
spaţială ce planează asupra siguranței naționale a țării 

noastre. 


1. Problema frontierelor în  polemologia 
Republicii Moldova 


Ca mai toate ţările din sud-estul Europei, Republica 
Moldova are o horogeneza dificilă şi complexă, cu multiple 
implicaţii în plan geopolitic şi geostrategic. De altfel, însăşi 
Republica Moldova este o frontieră, mai exact un limes între 
românitatea orientală şi slavitatea orientală, între Europa de 
Sud-est, Europa Centrală şi Europa de Est, între spaţiul de 
integrare europeană şi cel de „dezintegrare eurasiatică”, între 
spaţiul de securitate euroatlantic şi zona de interese militare 
directe ruse. 

De-a lungul secolelor frontierele Moldovei au fost foarte 
mobile. Juridic vorbind între Republica Moldova de astăzi şi 
Voievodatul Moldovei, întemeiat în 1359, nu există o legătură 
de succesiune. Actuala Republica Moldova cuprinde partea 
de bază a unei provincii istorice ce a făcut parte din 
Voievodatul Moldovei - Basarabia, care însă a fost pierdută 
de acesta în 1812 în favoarea Imperiului Rus. Dar pierderea 
Basarabiei nu a împiedicat existența Voievodatului Moldovei 
în continuare, acesta încetându-şi existența abia în ianuarie 
1862, când s-a unit cu Voievodatul Munteniei, dând naştere 
României. Dar cele mai dramatice schimbări ale frontierelor 
politice pe teritoriul de astăzi al Republicii Moldova intervin 
în prima jumătate a secolului XX. Astfel, la 15 decembrie 
1917, în timpul războiului civil din Rusia, Basarabia se 
proclamă republică separată. Independența Basarabiei a fost 

recunoscută doar de România care, în ianuarie 1918, la 
cererea legislativului basarabean, îşi introduce trupele pe 
teritoriul Basarabiei. La 9 aprilie 1918, parlamentul 
basarabean decide alipirea Basarabiei la Regatul României. 
Conform Tratatului de Pace de la Bucureşti din mai 1918, 
Austria şi Germania au recunoscut actul alipirii Basarabiei. 
La 28 noiembrie 1920 şi puterile Antantei recunosc 
legalitatea actului de la 9 aprilie 1918 prin aşa-numita 
Convenţie de la Paris. 

Din punct de vedere juridic Republica Moldova este 
succesor de drept al Republicii Autonome Sovietice Socialiste 
Moldoveneşti, fondate de sovietici în octombrie 1924 în 
partea de vest a regiunii istorico-geografice Transnistria, care 
la acea vreme făcea parte din Ucraina Sovietică. Iniţial, RASS 
Moldovenească cuprindea 10 raioane administrative şi avea o 
suprafaţă de 8,5 mii km?. Întrucât URSS nu a recunoscut 
actul unirii Basarabiei cu România, Constituţia autonomiei 
sovietice moldoveneşti stipula că Basarabia e parte a RASS 
Moldoveneşti, implicit a Ucrainei Sovietice şi a URSS. Când la 
28 iunie 1940 trupele sovietice au anexat Basarabia, ea a 
fost automat inclusă în componența RASS Moldoveneşti. 
Luând în considerare teritoriul (53 mii km?) şi mai ales 
populația noii republici, Moscova a decis să transforme RASS 
Moldovenească într-o republică unională, deci într-un 
subiect al federației sovietice. Autorităţile de la Kiev, în 
subordinea cărora se afla şi autonomia sovietică 
moldovenească, au insistat ca în momentul ridicării „în rang” 
a noii republici unionale frontiera acesteia să fie revăzută. 
Ucraina Sovietică nu era de acord ca teritoriile cu populație 

ucraineană importantă din partea de nord a Basarabiei şi din 
unele raioane transnistrene, să fie atribuite noii republici 
unionale moldoveneşti. Din aceste considerente la 2 august 
1940, în ziua proclamării Republicii Sovietice Socialiste 
Moldoveneşti, aproape 2/5 din suprafața fostei RASS 
Moldoveneşti rămânea în componența RSS Ucrainene. 
Actuala Republică Moldova este succesor direct al RSS 
Moldoveneşti, moştenind şi frontierele oficiale ale acesteia, 
stabilite în 1940 de autorităţile sovietice. Urmare a acestor 
frontiere avem astăzi o suită de probleme, care n-au contenit 
să apară imediat după proclamarea independenţei Republicii 
Moldova. Cele mai grave dintre ele sunt cele legate de 
minoritățile etnice apărute în urma schimbării frontierelor. 
Circa o jumătate de milion de români locuiesc astăzi în 
Ucraina, în special pe teritoriile pierdute de România în vara 
anului 1940. În acelaşi timp, un sfert de milion de ucraineni 
locuiesc în raioanele transnistrene ale Republicii Moldova, 
teritoriu care până la experiențele sovieticilor a aparținut 
Ucrainei. Între Kiev, Chişinău şi Bucureşti s-a format un 
triunghi de suspiciune care nu poate fi ascuns de niciun fel 
de „delicateţe diplomatică”. În 2001, după zece ani de 
negocieri încordate, legislativele de la Kiev şi Chişinău au 
ratificat un acord de frontieră. Kievul a reuşit să oblige 
Chişinăul să accepte starea de facto survenită după 1940. La 
aceasta au contribuit mai mulți factori, inclusiv presiunile 
Occidentului, care este extrem de sensibil la orice revendicări 
teritoriale, situația complicată din Transnistria, care fără 
sprijinul Kievului nu ar putea fi soluţionată, şi nu în ultimă 
instanță pasivitatea populației româneşti din Ucraina, care 

din cauza performanțelor economice foarte proaste ale 
Republici Moldova nu e foarte entuziasmată de ideile 
revizioniste emanate de unele cercuri politice de la Chişinău. 

O altă problemă ce se răsfrânge indirect asupra stabilității 
interne a Republicii Moldova este cea a frontierelor etnice sau 
mai bine zis, lingvistice. Republica Moldova are o geografie 
etnică foarte complicată, lucru specific pentru sud-estul 
Europei, dar şi pentru un limes între macroregiuni cum este 
țara noastră. Un moment specific zonei sud-est europene, ce 
se regăseşte în structura frontierelor etnice ale Republicii 
Moldova, este fenomenul „enclavării” şi discontinuității. 
Arealele etnice nu sunt deloc compacte şi continue, ci 
împrăştiate şi interpătrunse. Cel mai elocvent exemplu îl 
reprezintă populaţia ruso-ucraineană. Cele doua comunități, 
foarte greu de delimitat între ele, alcătuiesc împreună un 
sfert din populația ţării. Ucrainenii din Republica Moldova 
vorbesc de regulă rusa şi sunt şcolarizați în limba rusă. De 
fapt, prin tradiție în Basarabia ucrainenii sunt considerați ca 
ruşi, sau ca un subetnos al ruşilor. Cu toate că comunitatea 
ruso-ucraineană este de circa 1,1 mln persoane, nu putem 
indica o regiune în care ea ar fi majoritară. O concentrare 
mai mare se remarcă în zona transnistreana a Republicii 
Moldova şi în municipiile Chişinău şi Bălți. Ceva mai 
„organizate” sunt minoritățile bulgară şi turcă găgăuză, care 
sunt situate în partea de sud-vest a țării. Bulgarii formează 
majoritatea populaţiei în raionul Taraclia iar turcii găgăuzi 
dispun din 1994 de o regiune autonomă proprie, în care 
formează peste 34 din populaţie. 

Nici majoritatea românească nu are o frontieră etnică 

simplă, ea fiind perforată pe tot cuprinsul Republicii Moldova 
de micile enclave ruso-ucrainene în timp ce „peninsule” şi 
„insule” de populaţie românească radiază de-a lungul întregii 
frontiere  moldo-ucrainene. Mari complicaţii de natură 
etnolingvistică apar şi din cauza problemelor de conştiinţă 
națională a populației majoritare, ceea ce reprezintă un 
fenomen unic în plan european. Este foarte greu să apreciem 
ce parte din populaţia de limba română din Republica 
Moldova se consideră români şi ce parte se consideră 
moldoveni, or nu încape nicio îndoială că datele 
recensământului general al populaţiei din anul 2004 nu au 
nicio relevanţă la acest subiect. Dacă e să ne orientăm după 
numărul celor ce votează partidele ce pledează discret pentru 
realipirea Basarabiei la România, atunci am putea estima că 
cca. 1/3 din populaţia românofonă se consideră români şi 
2/3 moldoveni. Evident, frontierele ce separă cele două 
„identități” diferite nu sunt de natură geografică, ci doar 
social-psihologică. De regulă, intelectualitatea, studenții şi 
generaţia tânără în general se percepe ca români. De aici 
putem deduce că cota-parte a „moldovenilor” ar putea fi în 
continuă scădere. Tot tinerii sunt, de regulă, cei care solicită 
redobândirea cetățeniei României, motivele fiind însă nu atât 
de natură sentimentală cât materială şi anume posibilitatea 
de a profita de paşaportul unei țări-membre a UE. 

Şi o ultimă categorie de frontiere sunt cele geopolitice şi 
geostrategice. Abordând problema acestor frontiere, nu 
putem ocoli întrebarea: Ce viitor şi ce frontiere pentru 
Republica Moldova, o ţară ce găzduieşte pe un teritoriu 
restrâns toate frământările tipice lumii postcomuniste? 

Situată exact între cei doi poli majori de atracţie geopolitică 
din Europa contemporană - CSI şi Uniunea Europeană -—, 
Republica Moldova n-a rezistat şi s-a „rupt” în două. Vecinul 
nostru ucrainean, mai mare şi mai consolidat, a evitat 
această dureroasă sciziune, însă şi în Ucraina şi în Belarus, 
ca şi în Republica Moldova, vedem aceleaşi tendințe: 
prooccidentale şi naţionale în regiunile vestice, proruse (mai 
exact pro-sovietice) în regiunile răsăritene. 

Deşi în viitorul previzibil e greu de prezis careva modificări 
ale frontierei externe a Republicii Moldova, frontierele interne 
rămân a fi încă extrem de mobile, expresie a unei certe şi 
evidente instabilități politice. În iunie 2005 Parlamentul 
Republicii Moldova a adoptat principiile pe care urmează să 
fie edificată autonomia teritorială din zona de est a Republicii 
Moldova. În mare parte aceste principii sunt identice cu cele 
care au stat la baza creării autonomiei găgăuze. De 
altminteri, în ultima vreme se aud şi voci care pledează 
pentru comasarea acestei autonomii şi a raionului Taraclia, 
populat preponderent de bulgari, într-un district autonom 
Bugeac. În toamna anului 2003, când se discuta „proiectul 
Kozak” privind federalizarea Republicii Moldova, apăruse şi 
varianta ca regiunea nistreană să fie alături de Bugeac (adică 
autonomia găgăuza plus raionul Taraclia) şi partea de bază a 
Republicii Moldova, subiecţi egali ai unei unui stat federal. 
Chiar dacă până acum Chişinăul s-a opus vehement 
proiectelor de federalizare (venite adeseori şi prin filiera 
Moscovei), există tot mai multe temeri privind fermitatea 
poziției preşedintelui Voronin în această privință, mai ales 
acum, spre finele celui de-al doilea său mandat prezidențial. 

Persistă temerea, că deşi Republica Moldova ar putea rămâne 
de-jure un stat unitar, de-facto am putea asista fie la un 
proces de federalizare nedeclarată, fie la o „transnistrizare” a 
părții de bază a Republicii Moldova (prin acceptarea limbii 
ruse ca limbă oficială şi a prezenţei militare ruse sau chiar 
prin aderarea la o eventuală federaţie a unor foste republici 
sovietice), astfel încât la Tiraspol sau Comrat să nu mai 
existe niciun fel de motive pentru a nu accepta „statul 
moldovenesc unitar şi indivizibil”. 


2. Principalele sfidări pentru siguranţa naţională 
a Republicii Moldova 


Resursele naturale limitate şi încetineala reformelor social- 
economice, amplasarea într-o zonă geografică turbulentă şi 
calitatea de „zonă-tampon” între UE şi zona de interese 
economice, militare şi politice nemijlocite ale Rusiei, fac din 
Republica Moldova o ţară foarte problematică. Siguranța 
națională a acestei țări este sfidată de o serie de factori de 
natură internă (conflictele teritoriale interne, slaba coeziune 
internă a națiunii, criminalizarea elitelor politice şi 
economice, degradarea fizică ş spirituală a naţiunii), externă 
(poziția rezervată sau chiar ostilă a Rusiei şi Ucrainei, 
dependența excesivă de resursele energetice importate), 
precum şi  extrateritorială (transformarea teritoriului 
Republicii Moldova într-un loc de trafic şi tranzacții privind 
comercializarea drogurilor, armamentului sau oamenilor). 

Teritoriul destul de restrâns al Republicii Moldova 
găzduieşte cel puțin trei conflicte teritoriale - cel 

transnistrean, nodul conflictual sud-basarabean şi problema 
frontierei moldo-ucrainene. Trebuie să recunosc că această 
clasificare este destul de arbitrară şi că conflictele respective 
se intersectează, se întrepătrund şi se influențează reciproc. 
Nu putem nega faptul că conflictul sud-basarabean este 
destul de strâns conectat atât cu cel transnistrean, cât şi cu 
cel ce decurge din frontiera moldo-ucraineană. 

Conflictul transnistrean este un conflict geopolitic clasic. E 
cert că nu avem de-a face cu un conflict interetnic şi cu atât 
mai mult cu unul interconfesional. Deseori pentru a 
demonstra acest fapt se recurge la statistică. Se spune că 
românii moldoveni reprezintă circa 40 % din populaţia zonei 
transnistrene, în timp ce ucrainenilor şi ruşilor le-ar reveni 
câte 25-30%. De fapt, aceste statistici nu demonstrează 
nimic, pentru că un conflict poate fi interetnic indiferent de 
configuraţia structurii etnice dintr-o regiune. În definirea 
unui conflict ca fiind interetnic, interconfesional, politic etc. 
este important mobilul conflictogen şi apoi factorii care 
menţin conflictul în stare activă sau pasivă. În cazul 
conflictului transnistrean mobilul a fost de la bun început 
unul nonetnic, or, românii moldoveni de acolo, ne place sau 
nu, s-au solidarizat cu acțiunile regimului de la Tiraspol ori, 
în cel mai bun caz, au asistat pasiv la confruntarea dintre 
cele două maluri. Fireşte, cu excepţiile de rigoare. Unii ar 
putea spune că moldovenii transnistreni au fost constrânşi 
de regimul de la Tiraspol să accepte o atare conduită, dar 
asta nu e o scuză. În realitate, populaţia românească din 
Transnistria, în mare parte, nu a fost solidară cu Chişinăul 
nici în timpul conflictului din 1992 şi nu simpatizează 

demersul acestuia nici acum. De fapt, anume acest aspect şi 
demonstrează cu prisosință aceea că conflictul respectiv nu 
are la origini un imbold etnic. 

Este clar că conflictul transnistrean nu e niciunul de 
natură politică, după cum se afirmă frecvent în mediile 
politice basarabene sau în mass-media de la Chişinău. Un 
conflict politic presupune o confruntare de idei şi doctrine 
politice. Conflictul transnistrean e unul pur geopolitic. Rusia 
speculează nostalgiile şi regretele „materialiste” în cazul 
moldovenilor transnistreni şi cele idealiste în cazul 
comunităților slave din zonă pentru a menține 
pseudostatalitatea transnistreană. Din cauza acestui conflict 
pasiv Moscova are la dispoziție nu doar un cap de pod sigur 
pentru interesele sale în zonă, ci chiar Republica Moldova în 
a devenit un stat-prizonier, la cheremul Kremlinului. Este 
evident că atâta timp cât conflictul transnistrean nu e 
soluționat, Republica Moldova nu va fi altceva decât o 
marionetă a ruşilor. A vorbi, în această situație, de o politică 
externă independentă, de o apropiere de România sau de 
Occident nu este banal. De aici putem conchide că mesajul 
Chişinăului va rămâne unul duplicitar şi ambiguu atâta timp 
cât dosarul transnistrean va fi deschis. Conflictul 
transnistrean este cel mai mare inamic al Republicii Moldova 
şi atâta timp cât acest conflict va fi prezent pe harta 
geopolitică a regiunii, viitorul statului moldovenesc va 
rămâne sub semnul întrebării. 

Cel de-al doilea conflict teritorial, asupra căruia aş vrea să 
mă opresc, este de fapt un nod conflictual ce reuneşte mai 
mulți actori interni şi externi. E vorba de nodul conflictual 

sud-basarabean, unde avem trei protagonişti locali - 
Republica Moldova, comunitățile turco-găgăuză şi bulgară şi 
trei protagonişti externi - Bulgaria, Ucraina şi Turcia. 
Conflictul sud-basarabean îşi are originile istorice la 
începutul secolului al XIX-lea, când autoritățile imperiale 
ruse au decis popularea sudului Basarabiei cu turci-găgăuzi 
şi bulgari. Geografic, acest conflict rezultă din linia de 
frontieră trasată în vara anului 1940, iar politic în mişcarea 
de emancipare a românilor basarabeni şi în proclamarea 
independenţei Republicii Moldova. Nodul conflictual sud- 
basarabean este unul complex şi comportă multe pericole. 

Chiar dacă aparent atât problema găgăuză, cât şi cea a 
minorității bulgare a fost aplanată, temei pentru prea mult 
optimism vizavi de  durabilitatea stabilității sudului 
Basarabiei nu există. Cele două comunități sunt unicele 
minorități etnice din Republica Moldova ce locuiesc mai mult 
sau mai puțin compact. Din perspectiva geopoliticii prezența 
unei minorități etnice este deja un moment nedorit pentru un 
stat naţional. Cu atât mai periculoasă este prezența unei 
minorități etnice care locuieşte într-un spațiu compact, este 
plasată la periferia statului respectiv şi are un stat-protector 
în exterior. Din păcate, minoritățile generatoare de conflict 
din sudul Basarabiei întrunesc toate aceste criterii. 

În fine, cel de-al treilea conflict, cel moldo-ucrainean, este 
unul care se suprapune parțial pe conflictele transnistrean şi 
cel sud-basarabean. Oficialii de la Chişinău preferă să nu 
recunoască existența unui astfel de conflict chiar dacă uneori 
prezența sa e greu de contestat. Conflictul moldo-ucrainean 
îşi are originea şi el în schimbările de hotar din 1940, când 

un teritoriu de 20,9 mii km? (nordul şi sudul Basarabiei, 
precum şi zona Balta din Transnistria), au fost trecute 
arbitrar din componența Moldovei Sovietice la Ucraina. Pe 
aceste teritorii, conform recensământului general al 
populației din 1989, mai locuiau peste 200 mii români. Acest 
lucru nu a putut să nu-şi lase amprenta asupra relațiilor 
dintre Chişinău şi Kiev. În anii 1991-1992, pentru a distrage 
interesul Chişinăului față de problema frontierei moldo- 
ucrainene şi „teritoriile pierdute” în 1940, Kievul a sprijinit 
tacit mişcarea secesionistă din Transnistria, Ucraina fiind un 
adevărat spate de front pentru „Republica Moldovenească 
Nistreană”. 

Un alt moment cu care se confruntă Republica Moldova la 
ora actuală îl reprezintă opţiunile „unioniste” — fie curentul 
care pledează pentru unirea cu România, fie cel care 
militează pentru refacerea unității eurasiatice, pierdute în 
decembrie 1991. Deşi ideea realipirii Republicii Moldova la 
România este una firească, ea este frecvent invocată de mulți 
experți apropiați puterii de la Chişinău, dar şi de unii 
observatori occidentali, ca un potenţial pericol pentru 
stabilitatea regională. De regulă ei invocă trei argumente — 
lipsa popularității acestei idei în rândurile majorității 
populației, ceea ce ar putea conduce, în cazul realizării 
scenariului unirii, la un conflict intern în cadrul României 
extinse; ideea realipirii Basarabiei la România e respinsă de 
minoritățile alolingve din sud-vestul şi estul Republicii 
Moldova, ceea ce ar implica într-un potențial conflict Rusia, 
Ucraina, Turcia şi Bulgaria, ţări care „protejează” importante 
comunități etnice din actuala Republică Moldova; UE şi SUA 

privesc cu multă circumspecție orice tentativă de revizuire a 
actualelor frontiere în sud-estul Europei. De fapt, însă, 
aceste argumente n-au nicio valoare atâta timp cât România 
nu pare să aibă nici cel mai mic interes pentru alipirea 
Republicii Moldova. În aceste condiții dezbaterile pe tema 
pericolului „revizionismului românesc” sunt pură speculație. 
În scopul distragerii atenţiei populaţiei de la problemele grave 
sociale şi economice, puterea de la Chişinău vine cu acest 
neinspirat paratrăsnet de opinie care se cheamă „pericolul 
românesc”. 

De fapt adevărata problema a Republicii Moldova e în 
pericolul eurasiatic şi nu cel românesc. E îngrijorător şi 
faptul că forțele politice ce pledează pentru această opţiune 
sunt destul de bine creditate printre moldovenii din 
interfluviu, „opțiunea  euro-asiatică” fiind şi unul din 
elementele-cheie ale platforme politice a Partidului 
Comuniştilor din Republica Moldova. Dacă analizăm atent 
„opţiunile geopolitice” ale clasei politice de la Chişinău, vom 
constata o situație ieşită din comun şi anume faptul că 
majoritatea forțelor politice moldoveneşti (implicit şi a 
populaţiei) optează direct sau indirect pentru o variantă de 
suprimare a statalității moldoveneşti - fie prin realipirea 
Republicii Moldova la România, fie prin readucerea ei la o 
federație eurasiatică. Probabil în aceste tendințe, ce relevă şi 
de subconştientul colectiv al basarabenilor, rezidă şi o parte 
din neîmplinirile noastre ca stat, or, actul de la 27 august 
1991 se pare că nu a fost luat în serios nici de forțele politice 
național-democrate, nici de cele nostalgice de stânga. Până la 
urmă, independența Republicii Moldova ca stat nu este 

altceva decât un compromis între aceste doua tendințe 
antagoniste, ambele tabere aşteptând un deznodământ 
„catastrofal” favorabil opțiunii lor. 

Printre marile sfidări ale siguranţei noastre naţionale se 
numără, aşa precum spuneam mai sus, şi dependența 
energetică a țării noastre de importurile de gaze naturale, 
petrol, cărbune şi curent electric din Rusia şi Ucraina. În 
acest secol al comunicaţiilor şi vitezei independența 
energetică este una din condițiile de bază pentru asigurarea a 
ceea ce în geopolitică numim „suveranitate reală”. Din 
păcate, Republica Moldova este foarte departe de a face față 
acestor sfidări, fiind poate țara cea mai vulnerabilă din 
punctul de vedere al independenţei energetice din întreg sud- 
estul Europei. 

Situaţia energetică a Republicii Moldova s-a agravat în 
mod deosebit după anul 1991, când devine stat independent 
şi când lipsa resurselor energetice şi conflictul transnistrean 
devin pârghii eficiente de control din partea vechii metropole. 
Începând cu conflictul militar din 1992, Republica Moldova a 
devenit obiectul unui permanent şantaj energetic aplicat în 
diferite perioade de Moscova, de separatiştii transnistreni sau 
şi de unii şi de alții. 

În ciuda acestei situaţii, guvernul neocomunist instaurat 
la Chişinău în primăvara anului 1994 nu s-a grăbit să caute 
o ieşire din situație. Mai mult decât atât, au fost şterse până 
şi modestele încercări ale guvernărilor precedente de a spori 
importul agenților energetici din România şi de a diversifica 
astfel sursele de import. În aceeaşi perioadă au fost ferm 
respinse şi propunerile Bucureştiului de a finisa împreună cu 

partea moldovenească construcția centralei nucleare electrice 
de la Cernavodă. Fireşte, această propunere cerea un efort 
din partea bugetului moldovenesc, însă prețul acestui efort 
ar fi fost absolut îndreptăţit. În consecință, Republica 
Moldova a făcut în anii 1994-1996 o cotitură sigură spre Est 
şi în sens politic şi în sens economic. Rusia şi Ucraina livrau 
agenți energetici la un preț destul de ridicat, dar fără să 
ceară Chişinăului achitarea imediată a facturilor. Guvernarea 
neocomunistă, strunită de Moscova, îşi făcea imagine bună 
printre cetățenii moldoveni, inconştienţi de faptul că până la 
urmă aceste facturi vor apăsa greu de tot economia țării, 
reducând la zero suveranitatea națională. Prin urmare, 
guvernele de centru-dreapta venite la putere în primăvara 
anului 1998 au preluau o datorie externă ce egala produsul 
intern brut al țarii şi depăşea substanţial un buget anual. 
Evident, o parte covârşitoare din datoria externă de peste 1 
miliard euro a Republicii Moldova se datorează importului 
agenților energetici din Est. 

Pentru moment, situația economică a Republicii Moldova 
rămâne a fi dramatică. Pentru a-şi satisface necesităţile 
energetice, țara noastră este cvasidependentă de Rusia. 
Combustibilul, inclusiv petrolul, gazele naturale şi cărbunele 
reprezintă mai bine de jumătate din costul importurilor 
Republicii Moldova şi acest indicator este în continuă 
creştere. Aşadar, chiar şi după 17 ani de independență 
oficială, independența economică (altfel spus, independența 
reală) a Republicii Moldova rămâne doar o aspirație 
platonică. Piatra de temelie a acestei suveranități economice 
e, bineînțeles, asigurarea independenței energetice, un 

moment care, pe lângă problema transnistreană, este crucial 
pentru existența sau durata agoniei acestei țări. 


3. Locul conflictului transnistrean în 
caracteristica geopolitică a Republicii Moldova 


Conflictul transnistrean reprezintă, fără îndoială, 
principalul pericol pentru statalitatea moldovenească şi este 
piedica principală în calea stabilizării situației social-politice 
din Republica Moldova. Pe parcursul ultimilor 17 ani 
existența Republicii Moldova ca stat independent a fost în 
permanență amenințată de situația din estul țării. Problema 
transnistreană a stat la baza unor regretabile decizii cu 
caracter politic cum ar fi aderarea țării noastre la CSI, 
ridicarea tacită a limbii ruse la rang de limbă oficială, 
etalarea unui moldovenism primitiv, promovarea ideii de 
neutralitate permanentă, o idee de la care sunt pe cale de a 
renunța până şi statele cu regim de neutralitate permanentă 
recunoscută internațional. Dar probabil cea mai serioasă 
lovitură dată de acest conflict Republicii Moldova a fost cea 
dată imaginii noastre în exterior. 

Cu părere de rău despre Republica Moldova în lume se ştiu 
doar câteva lucruri — că aici la alegeri câştigă comuniştii, că 
trăim din exportul oamenilor şi că ne confruntăm cu un 
conflict în partea de est a țării. Pentru UE, în mod special, 
faptul că nu controlăm frontiera noastră de est, că oferim o 
fereastră largă de 200 km pentru existența nestingherită a 
celei mai mari zone off-shore de la ora actuală, reprezintă 
unul din argumentele de bază ale Brusselului împotriva 

îmblânzirii regimului de trecere a frontierei sau liberalizării 
condițiilor pentru schimburile comerciale. 

Noţiune mai mult geografică decât geoistorică, Transnistria 
ar desemna teritoriul dintre cursul inferior al Nistrului şi al 
Bugului Meridional. Ea cuprinde teritorii din două regiuni 
istorice — extremul vest al Novorusiei şi extremul sud al 
Podoliei. Cea mai mare parte a Transnistriei se află astăzi în 
componența Ucrainei (raioanele din stânga Nistrului a 
regiunii Odesa, partea regiunii Nikolaev din dreapta Bugului 
Meridional precum şi o mică porțiune a regiunii Kirovograd, 
situată la vest de Bugul Meridional). Doar 3,7 mii km? se află 
în componența Republicii Moldova (Unitatea Teritorială din 
Stânga Nistrului şi, parţial, raionul Dubăsari), ceea ce 
reprezintă cam 1/8 din suprafața totală a Transnistriei. 
Moldovenii reprezintă cam 1/10 din populaţia întregii 
Transnistrii şi sunt concentrați esențialmente în partea 
moldovenească, unde reprezintă circa 2/5 din totalul 
populației. Există, însă, o importantă comunitate 
moldovenească şi în Transnistria ucraineană, mai cu seamă 
în raioanele Balta, Kotovsk (Bârzula) şi Ananiev (Anani), care 
au făcut parte până în august 1940 din RASS 
Moldovenească. Începând cu anul 1792, când Rusia a anexat 
Novorusia Occidentală, populația moldovenească a fost în 
continuă diminuare, parțial din cauza imigrației ruse şi 
ucrainene, parțial din cauza slavizării masive a etnicilor 
români din regiune. Procesul s-a accelerat în perioada 
sovietică. Astfel, conform datelor recensământului general al 
populației URSS din 1926 în RASS Moldovenască erau 572,1 
mii locuitori, dintre care ucraineni - 277,5 mii (48,5 %), 

moldoveni (români) — 172,4 mii (30,1 %), ruşi — 48,9 mii (8,5 
%), evrei — 48,6 mii (8,5 %), germani — 10,7 mii (1,9 %), alții 
(bulgari, polonezi, țigani, etc.) — 14 mii (2,5 %). Dacă facem o 
comparație a componenței etnice de azi a populației 
raioanelor de est ale Republicii Moldova şi a raioanelor Balta, 
Kodâma, Bârzula, Ocnele Roşii şi Anani din regiunea 
ucraineană Odesa, adică a ceea ce era RASS Moldovenească 
acum 80 de ani, am constata că românii au un procent de 
aproape două ori mai mic, că evreii şi germanii practic au 
dispărut şi că procentul ruşilor s-a triplat. 

Nu putem totuşi afirma că moldovenii au avut o prezență 
permanentă în ținut. Colonizarea moldovenească a 
pământurilor din stânga Nistrului a început cu precădere din 
sec. al XVI-lea, cu toate că valuri migraționiste au existat şi 
anterior, dar în virtutea faptului că ruşii şi ucrainenii şi-au 
făcut masiv prezența în regiune doar după 1792, se poate 
afirma că moldovenii pot invoca mai curând dreptul istoric 
asupra acestor ținuturi decât ucrainenii. Chiar dacă 
Transnistria nu a fost un teritoriu politic moldovenesc decât 
după 1924, ea a făcut incontestabil parte din spațiul 
etnocultural românesc timp de mai multe secole. Moldovenii 
transnistreni sunt autohtoni care au suportat după 1792 un 
regim de ocupație şi opresiune națională din partea 
Imperiului Rus. 

Iminența unui conflict în partea transnistreană a 
Republicii Moldova devenise deja clară în vara anului 1988, o 
dată cu redeşteptarea mişcării naționale din Basarabia. În 
1989, odată cu primele mari victorii ale partidei național- 
democrate de la Chişinău, scindarea Republicii Moldova de-a 

lungul Nistrului devenise absolut evidentă. Un an mai târziu, 
în 1990, conflictul transnistrean îşi pierdea caracterul de 
conflict politico-cultural, pe care l-a avut inițial, în favoarea 
unuia pur geopolitic. Acest caracter avea să se accentueze şi 
mai mult după obținerea independenţei Republicii Moldova, 
în 1991. Vorbind despre valoarea geopolitică şi geostrategică 
a conflictului, unii analişti politici de la Chişinău îi atribuie 
totuşi o dimensiune exagerată, atât în cazul când se spune 
că Transnistria ar fi un „cuţit rusesc înfipt în spatele 
Ucrainei”, cât şi atunci când se spune că Transnistria ar fi 
„poarta” Rusiei în Balcani. Dacă e să vorbim de Balcani şi de 
„porţile” sale, să nu uităm că vechiul şi metaforicul calificativ 
al Basarabiei de „poartă a Balcanilor” era valabil pentru 
Rusia în configuraţia sa geografică de până la primul război 
mondial. Dacă vom compara harta Rusiei şi Basarabiei în 
1812 şi respectiv în 2008, vom vedea că ceva s-a modificat. 
Astăzi Rusia intră în Balcani fie pe mare, fie prin Ucraina, or 
sudul Basarabiei cu gurile Dunării nu mai aparține 
Republicii Moldova. 

Ideea cu „Transnistria - un cuțit rusesc în spatele 
Ucrainei” e şi mai inconsistentă. Transnistria ar putea avea o 
valoare geostrategică pentru ruşi în cazul unor disensiuni cu 
Ucraina doar dacă Republica Moldova şi România ar fi de 
partea Rusiei. Altfel cum ar putea accede ruşii spre 
Transnistria, care este o enclavă continentală, aşezată între 
Ucraina şi Republica Moldova, având şi configuraţia unei 
benzi late de circa 20 km? Transnistria nu poate fi comparată 
cu regiunea K6nigsbergului, care deşi e situată la mare 
distanță de restul Rusiei, are o largă deschidere maritimă. În 

plan geostrategic exclavele au valoare doar dacă comunicarea 
cu ele poate fi păstrată şi în caz de criză militară. 

Transnistria are fără îndoială o valoare geopolitică, însă 
valoarea geopolitică a Transnistriei este una ce prevede nu 
controlul Balcanilor şi nici amenințarea Ucrainei, ci controlul 
Republicii Moldova. În mod paradoxal Republica Moldova îşi 
datorează existența în mare parte problemei transnistrene şi 
asta nu doar din cauză că legal statalitatea moldovenească 
contemporană îşi are originea în Transnistria anului 1924, ci 
din cauza că dacă acest conflict nu ar fi existat, atunci 
independența Republicii Moldova, cu starea de spirit ce 
domina elita politică chişinăuiană în decembrie 1991, s-ar fi 
terminat odată cu coborârea drapelului sovietic de pe 
Kremlin prin realipirea Basarabiei la România. 

În pofida faptului că Transnistria este un factor geopolitic 
dominant pentru viitorul Republicii Moldova, se poate afirma 
că şi după 16 ani de independenţă Chişinăul nu a reuşit să- 
şi structureze un plan de acțiuni în această problema. Şi 
astăzi, prin tradiție, considerăm că cheile soluționării acestui 
conflict ar fi la Moscova. Alţii spun că ele ar fi în egală 
măsură la Moscova şi Chişinău. În ultimii ani a fost 
reconsiderat şi rolul Ucrainei, în care s-au investit multe 
speranțe. Cred, însă, că a venit timpul să schimbăm puţin 
accentele şi metodele de abordare a acestui conflict. În 
condițiile în care autorităţile de la Tiraspol nu manifestă nici 
cea mai mică disponibilitate de a discuta cu Chişinăul, de a 
căuta împreună cu noi şi cu partenerii noştri occidentali 
careva soluții acestei probleme, se cere imperios o schimbare 
a modului nostru de a acționa. 

De-a lungul anilor s-au avansat diverse soluţii - modele 
federale, autonomiste, regionaliste, concepții elaborate în 
interior sau în exterior, discuţii în format biletaral, 
pentalateral, septalateral. Fără rezultat. Recentele evoluții 
din zona de est demonstrează că şi formatul cinci plus doi se 
dovedeşte tot atât de puţin eficient, ca să folosim un 
eufemism, ca şi cele anterioare. Miza pe care am pus-o pe 
Ucraina, în special după victoria forțelor pro-occidentale la 
alegerile prezidenţiale din decembrie 2004, s-a dovedit şi ea 
falsă. Kievul se pare că urmăreşte scopuri ce diferă de cele 
ale Chişinăului. 

Sigur că putem merge în continuare pe calea cedărilor, 
cale specifică Chisinăului în perioada 1992-2003. Dar există 
anumite limite. Aceste cedări nu pot fi acceptate la nesfârşit. 
De moment ce separatiştii au pus vame şi posturi de 
grăniceri de-a lungul liniei de demarcare ce separă zona 
controlată de ei de restul teritoriului Republicii Moldova ne 
punem întrebarea ce ne împiedică pe noi să facem acelaşi 
lucru? De ce să aşteptăm ca Ucraina să accepte posturi 
mixte vamale sau de grăniceri de-a lungul segmentului 
transnistrean al frontierei moldo-ucrainene dacă de fapt 
acest control îl putem institui chiar noi. 

Uniunea Europeană ne cere să stăvilim traficul illicit şi să 
ne controlăm frontierele. În situaţia dată credem că singura 
soluție plauzibilă este stabilirea unei frontiere de-facto 
pentru izolarea zonei separatiste de restul teritoriului țării, 
fără însă a recunoaşte independența acesteia. Vor 
independenţă, n-au decât să suporte această povară. Efectiv 
nu înțelegem de ce până în momentul de față Chişinăul a 

menţinut aceste condiții paradiziace pentru existența 
separatismului transnistrean. Cine poate explica faptul de ce 
atunci când cetățenii moldoveni trec în zona controlată de 
separatişti, ei sunt efectiv terorizaţi de tot felul de aşa-zise 
posturi vamale şi de grăniceri, impuşi să plătească tot felul 
de taxe, în timp ce noi oferim separatiştilor, cu exces de 
generozitate, un acces absolut nestingherit pe teritoriul 
controlat de autoritățile moldovene?! Credem că Chișinăul 
trebuie să aplice Tiraspolului un tratament similar. Vor 
vamă, vor control de frontieră, vor taxe de trecere - nu avem 
decât să le oferim aceste lucruri! Nu înțelegem de ce lăsăm să 
ne scape zeci de milioane de lei care ar putea proveni din 
taxele vamele în cazul când acestea ar fi aplicate 
separatiştilor. 

Aceste propuneri nu presupun o blocadă a zonei 
transnistrene. Trecerea peste Nistru poate fi în continuare 
posibilă, dar nu şi necontrolată. În acelaşi timp, e cazul ca 
pentru o vreme, puterea de la Chişinău să pună accentul pe 
asanarea situației economice şi sociale din țară. Succesul 
rezolvării problemei transnistrene rezidă în îmbunătățirea 
situației de pe malul drept al Nistrului. Regimul 
transnistrean rezistă atâta vreme, stimați colegi, nu doar din 
cauza că la Tiraspol există un autocrat pe nume Igor Smirnov 
care uzurpează puterea într-o parte a teritoriului Republicii 
Moldova cu sprijinul  baionetelor ruseşti. Regimul 
transnistrean există, de ce să n-o spunem pe şleau, şi din 
cauza insuccesului Republicii Moldova în plan economic, 
social şi politic. 

Dacă Republica Moldova ar fi o țară atractivă, stabilă, cu o 

economie performantă, dacă paşaportul moldovenesc n-ar fi 
unul care-ţi creează mai curând probleme la punctele de 
trecere a frontierelor, ci ar fi un act ce ţi-ar oferi dreptul la 
libera circulație în mai multe ţări, atunci şansele regimului 
separatist de a se menţine la putere ar fi considerabil reduse. 
Ce putem noi oferi la momentul de față celor 700 mii de 
cetățeni ai regiunii transnistrene - mesaje patriotice, să-i 
convingem că suntem moldoveni şi că nu vrem unire cu 
România, că la noi ruşii nu sunt persecutați, că nu vrem în 
NATO ci în marea familie ceseistă?! Chişinăul a încercat să-i 
seducă pe cei din stânga Nistrului cu asta, dar nu a mers şi 
nu a mers nu pentru că acestor mesaje nu li s-ar fi dat 
crezare. 

Din păcate autoritățile moldovene încearcă cu disperare să 
convingă cetățenii din stânga Nistrului să-şi dorească 
reunificarea țării în timp ce o bună parte a populaţiei de pe 
malul drept nu ştiu cum să scape de ea. Sute de mii de 
moldoveni sunt pleacaţi peste hotare. Sondajele de opinie 
indică cote îngrijorătoare ale lipsei de încredere a 
cetățeanului nostru în viitorul acestei țări. Pe acest fundal nu 
ştiu dacă putem vorbi despre o motivare pozitivă a celor din 
Transnistria, fie ei români moldoveni, sau ruşi ori ucraineni. 
Problema transnistreană va fi rezolvată atunci când se va 
rezolva problema Republicii Moldova. Şi se va rezolva în bună 
parte de la sine - fără mediatori, fără garanţi, fără proiecte de 
federalizare. 

Din aceste motive cred că a venit momentul ca problema 
transnistreană să fie privită dintr-o altă perspectivă. Pentru 
Chişinăul oficial reunificarea țării a devenit o obsesie, 

problema transnistreană fiind şi un fel de paratrăsnet ce 
distrage atenţia de la situaţia cu care ne confruntăm noi aici, 
pe malul drept. Anume din aceste motive poate că este cazul 
să schimbăm modul de a acționa în cazul acestui conflict. 

„Îngheţarea” lui deliberată, coroborată cu acțiuni 
economice menite să descurajeze regimul separatist, 
elaborarea unei strategii privind informarea în masă a 
cetățenilor din stânga Nistrului şi concentrarea eforturilor 
puterii de la Chişinău în direcția asanării situației economice 
şi sociale de pe malul drept ar fi acele acțiuni ce ar permite 
deblocarea procesului de reunificare. Or, la ora actuală 
principala noastră problemă nu e cea a zonei de est, în mod 
particular, ci a Republicii Moldova în general. De felul cum 
vom şti să rezolvăm această problemă depinde atât succesul 
reintegrării țării cât şi cel al integrării statului reîntregit în 
Uniunea Europeană. 

Rămâne, însă, să mai examinăm o variantă de soluționare 
a conflictului, discutată în surdină la Chişinău şi adorată de 
unii lideri politici basarabeni - e vorba despre varianta care 
se bazează pe dialogul cu Rusia. Acest riscant scenariu ar 
consta în câştigarea susținerii Moscovei, pentru a obține 
acordul Tiraspolului pentru un statut autonom în cadrul 
Republicii Moldova, identic celui obţinut de Gagauz Yeri. În 
schimbul acestui „serviciu” Chişinăul ar oferi Rusiei dreptul 
de a dispune de baze militare în raioanele transnistrene. 
Drept despăgubire pentru staționarea acestor trupe, 
Chişinăul ar putea cere anularea datoriei sale financiare față 
de Moscova. 

Această variantă pare ademenitoare prin simplitatea ei, dar 

comportă şi unele riscuri. Primul e generat de caracterul 
imprevizibil al comportamentului Rusiei, viitorul căreia în 
lumina ultimelor evoluții ale regimului Putin, rămâne obscur. 
Un alt risc constă în faptul că prin acest act s-ar confirma 
ataşamentul Republicii Moldova față de Rusia, ceea ce 
contravine pledoariei proeuropene a Chişinăului. Este greu 
de presupus că ruşii, chiar dacă Chişinăul va accepta 
staționarea trupelor lor în Republica Moldova, s-ar grăbi să 
aplice asupra regimului de la Tiraspol presiunile scontate de 
Chişinău. Opţiunea tot mai nuanţată a Chişinăului este cea 
proeuropeană, iar Europa aşteaptă o Moldovă responsabilă 
de propriul destin şi de propriul teritoriu. 


4. Locul conflictului  sud-basarabean în 
caracteristica geopolitică a Republicii Moldova 


Acordul de frontieră moldo-ucrainean semnat în 2000 şi 
reforma administrativ-teritorială din Republica Moldova, din 
1999, au readus în atenţie „dosarul” conflictelor din sudul 
Basarabiei. Alături de conflictul transnistrean, nodul 
conflictual din sudul Basarabiei are un enorm potențial 
destabilizator, dimensiunea căruia este încă prea puțin 
analizată. Chiar dacă „soluţionarea” problemei găgăuze în 
1994 părea să detensioneze situația, la frontiera de sud a 
Republicii Moldova mai rămâneau încă două focare de 
conflict potenţial — cel legat de prezența minorității bulgare şi 
cel generat de frontiera moldo-ucraineană. În fond, anume 
această ultimă problemă şi se afla la originea nodului 
conflictual sud-basarabean. Cu toate acestea, îndelungatul 

proces de negociere a frontierei moldo-ucrainene a trecut 
aproape neobservat de opinia publică şi de mass-media din 
Republica Moldova, ceea ce denotă o periculoasă tendință de 
apolitizare a populaţiei şi un spectaculos declin al spiritului 
civic în Basarabia. Chiar şi în atenţia clasei politice de la 
Chişinău problema sudului Basarabiei a revenit doar în 
urma recentelor incidente de frontieră din comuna Palanca şi 
a problemei generate la finele anului 1999 de minoritatea 
bulgară din sudul Basarabiei. Referindu-ne la problema 
bulgară sau la „cazul Taraclia”, putem afirma că această 
istorie a fost pentru Chişinău, dar şi pentru alte capitale, o 
lecţie cu genericul „rolul minorităţilor în strategia de politică 
externă”. În 1999 bulgarii au reuşit să facă în Republica 
Moldova cu doar 80 mii de oameni ceea ce nu a reuşit 
Chişinăul şi Bucureştiul să facă în Ucraina nici cu 500 mii 
de români — au obţinut o autonomie teritoriala nedeclarată. 

E de notat că din punctul de vedere al perspectivelor 
geostrategice pentru Republica Moldova, această zonă este 
una de mare importanţă, ea meritând mai multă atenție, atât 
politică, cât şi „academică”. Aici, la gurile Dunării, îşi dau 
întâlnire nu doar aspiraţiile şi pretenţiile unor țări din zonă, 
aici se intersectează şi interesele unor mari puteri alogene. 
Însă înainte de a vorbi despre nodul conflictual sud- 
basarabean, voi încerca să fac o scurtă schiță geoistorică a 
regiunii şi implicit a conflictelor din zonă. 

Sudul Basarabiei, sau altfel zis Bugeacul, nu a fost 
niciodată o regiune foarte stabilă, iar Voievodatul Moldovei, 
în pofida a ceea ce credem noi, a controlat doar efemer aceste 
ținuturi. Cu toate că teritoriul respectiv a fost încorporat în 

componența Moldovei în ultimul deceniu al secolului al XIV- 
lea, stăpânirea moldovenească a durat aici mai puțin de un 
secol. Teritoriul Bugeacului a fost anexat la finele secolului al 
XV-lea de către turci şi a redevenit, parțial, un teritoriu 
românesc abia în 1856, după Pacea de la Paris. În 1812 
Imperiul Rus anexa aceste pământuri direct de la Imperiul 
Turc şi nu de la Principatul Moldovei, aşa cum se întâmplă 
cu centrul şi nordul viitoarei Basarabii. După anexarea 
sudului Basarabiei de câtre ruşi, Petersburgul a declanşat o 
politică de valorificare şi colonizare a regiunii, identică cu cea 
din alte ținuturi ale Novorusiei. Majoritatea coloniştilor erau 
de origine germană, turcă-găgăuză, bulgară şi ucraineană. 
Către momentul anexării regiunii de către ruşi în zonă 
locuiau evident români, dar şi ruşi-lipoveni, tătari, greci şi 
armeni (ultimele două etnii locuiau cu preponderență în 
oraşe). Pe la mijlocul secolului XIX Bugeacul se transformă 
într-un fel de Daghestan balcanic. Aici locuiau cinci etnii de 
bază - români, ucraineni, germani, ruşi, bulgari şi turci- 
găgăuzi. Însă la peisajul etnic se mai adăugau tătarii, evreii, 
grecii, armenii şi țiganii. Cele două județe meridionale ale 
Basarabiei — Ismail şi Akkerman - erau cele mai neromâneşti 
după „conţinut” din întreaga gubernie. 

La 2 august 1940 Ucraina primea un teritoriu de 12,4 mii 
km? în sudul Basarabiei, teritoriu ce avea să constituie 
ulterior regiunea Ismail. Motivația acestui act a constat în 
componența etnică a regiunii. Evident, acesta a fost doar un 
pretext şi nu o cauză, deoarece ucrainenii nu reprezentau în 
zona respectivă o comunitate mai numeroasă decât românii. 
O relativă majoritate a fost obținută abia după „repatrierea” 

celor 100 mii de germani basarabeni, care populau cu 
preponderență actualele raioane Tarutino, Sărata şi Arciz. 
Bineînţeles, în localitățile părăsite de aceştia au fost aduşi 
ruşi şi mai ales ucraineni din Malorusia Orientală. Cât 
priveşte celelalte două minorități etnice importante din zonă 
- bulgarii şi turcii-găgăuzi —, „repartizarea” lor a fost făcută în 
următoarea manieră: majoritatea turcilor-găgăuzi rămâneau 
în componența RSS Moldoveneşti, iar majoritatea bulgarilor 
treceau la RSS Ucraineană. Astfel, conform recensământului 
general al populației din 1989, din cei 175 mii de turci- 
găgăuzi din sudul Basarabiei 150 mii erau în Republica 
Moldova şi 25 mii în zona Ismail a regiunii Odesa. La rândul 
lor, bulgarii numărau în zonă 320 mii persoane, inclusiv 240 
mii în zona Ismail a regiunii Odesa şi 80 mii în sud-vestul 
Republicii Moldova. 

Odată cu declinul Uniunii Sovietice şi cu începutul 
procesului de renaştere națională în Republica Moldova, 
„problema basarabeană” soluționată „paşnic” în 1940 a 
revenit pe agendă. Evident, în virtutea deciziilor Tratatului de 
Pace de la Paris din februarie 1947 România nu mai putea 
revendica aceste teritorii. Cei ce au redeschis dosarul 
basarabean au fost exponenții ideii naționale din Basarabia, 
care în 1988-1989 nu cereau doar limbă, alfabet sau 
identitate națională, ci şi unitate de neam. Chiar dacă de la 
acele evenimente a trecut doar un deceniu, mulți au uitat că 
inițial ideea „unității de neam” avea o altă geografie decât 
astăzi. În 1988 mulţi basarabeni spuneau cu jumătate de 
gură că sunt români, dar mulți dintre ei îndrăzneau să 
spună cu voce tare că ruperea nordului şi sudului Basarabiei 

de la trupul Republicii Moldoveneşti în august 1940 a fost un 
act de samavolnicie colonială. 

Aceste „amintiri geografice” ale românilor basarabeni nu 
puteau sa treacă neobservate dincolo de Nistru, la vecinii 
noştri ucraineni care, indiferent de culoarea politică, au luat 
o poziție extrem de ostilă față de Republica Moldova. Desigur, 
Moscova nu etala o poziție mai prietenoasă față de noi, dar 
nu trebuie să uităm că „profitorii” direcți de la afacerea „28 
iunie - 2 august 1940” au fost vecinii noştri nemijlociți de la 
Est. De aceea Kievul a sprijinit şi sprijină mişcările 
separatiste din Republica Moldova - atât în est, cât şi în sud. 
Chiar dacă în ochii noştri principalul inculpat în dosarele 
„transnistrean” şi „găgăuz” este Moscova, e absolut cert că 
Kievul a avut de jucat un rol nu mai puţin negativ în ambele 
cazuri. Or, anume conflictele din estul şi sudul Republicii 
Moldova au „flexibilizat” poziția Chişinăului în dialogul său 
cu Ucraina şi ne-a făcut să credem în aberanta idee că 
Ucraina ar fi „aliatul nostru natural!” împotriva Rusiei. 

Evident, cu un astfel de prolog istoric nu putem avea 
încredere în afirmații optimiste, ce încearcă să ne convingă 
că prin crearea autonomiei Gagauz Yeri, a raionului Taraclia 
pentru minoritatea bulgară şi semnarea unui discutabil 
acord de frontieră cu Ucraina, nodul conflictual din sudul 
Basarabiei ar fi ca şi închis. În realitate am amânat, a câta 
oară, o problemă, dar nu am înlăturat-o. Este, de altfel, 
foarte greu de prevăzut care va fi viitorul acestei zone. Vom 
reuşi oare să „naturalizăm” politic cele două comunități 
etnice, să menţinem acest teritoriu, foarte neromânesc, ca şi 
componența etnică, în cadrul Republicii Moldova? După 

mine, statutul de autonomie oferit districtului autonom 
Gagauz Yeri nu e deloc capabil să ne dea nişte răspunsuri 
liniştitoare în acest sens - prea mari şi periculoase au fost 
drepturile oferite de Chişinău pentru ca la un moment dat 
„rebela” autonomie să nu cadă ispitei de a le valorifica. 
Analizând situația de pat creată în sud-vestul Basarabiei, 
ajungem la concluzia că pentru viitor ar putea fi doar o 
singură posibilitate de soluţionare definitivă a acestui 
conflict, or, aşa cum spuneam, starea actuală nu poate 
nicidecum fi numită soluționare de conflict. Chiar mai mult, 
pe alocuri mi se pare generatoare de instabilitate. 

Această unică variantă ar fi comasarea raionului Taraclia 
şi autonomiei găgăuze într-un singur district autonom — 
Bugeac, autonomie ce ar avea trei limbi oficiale regionale — 
turca, bulgara şi româna. Chiar şi sub aspect economico- 
geografic, dar şi politico-geografic regiunea ar fi mult mai 
coerentă, debarasându-se de actualul complex de „arhipelag 
continental”. Pentru cele două comunități, aşadar, proiectul 
unei autonomii comune ar fi doar benefic. Care ar fi însă 
beneficiile Chişinăului? Cred că doar două, dar suficient de 
importante pentru a lua în considerare această variantă. În 
primul rând, s-ar produce crearea unui district autonom 
bazat pe criterii istorico-geografice (Bugeac) şi nu etnice, cum 
e cazul Gagauz Yeri. Suprafața noii autonomii ar fi de 2 666 
km? iar populaţia de 200 mii locuitori. Dacă ne conducem de 
datele recensământului din 2004 atunci găgăuzii ar constitui 
61,8 % (131,4 mii pers.) din populaţia noii autonimii, bulgarii 
— 18,2 % (36,3 mii pers.), românii moldoveni — 6,3 % (13,5 mii 
pers.), restul fiind ruşi, ucraineni, ţigani ş.a. S-ar crea astfel 

a o autonomie bi-etnică. Un atare procedeu e rațional din 
punct de vedere geopolitic, la el recurgându-se în diverse 
situații dificile. Sovieticii, spre exemplu, au recurs în anii 
1920 şi 1930 la un astfel de procedeu în Caucazul de Nord, 
comasând „dificilele” autonomii ale cerkeşilor şi karaciailor, 
kabardinilor şi balkarilor, cecenilor şi inguşilor. Şi Italia 
democratică a comasat într-o singură regiune autonomă 
„rebela” autonomie germană a Tirolului de Sud cu provincia 
Trentino, populată preponderent de italieni, pentru a 
diminua ponderea elementului german în cadrul autonomiei 
nou apărute - Trentino şi Tirolul de Sud. Dacă la astfel de 
procedee au recurs țări atât de puternice precum Uniunea 
Sovietică şi Italia, nu văd de ce nu am analiza şi noi 
posibilitatea creării unei autonomii ce ar purta numele unei 
provincii istorice (şi nu al unui grup etnic) şi în care ar exista 
două componente etnice de bază ce s-ar neutraliza reciproc. 

Un alt element pozitiv pentru Republica Moldova ce ar 
decurge din această fuziune ar fi posibilitatea (chiar 
necesitatea) renegocierii statutului acestei autonomii. Este 
singura cale legală de a retrage autonomiei găgăuze unele 
privilegii ce i s-au oferit prin statutul din 1994. Aşadar, 
prețul plătit pentru extinderea geografică a autonomiei ar fi 
diminuarea calitativă a acesteia şi apropierea ei de un statut 
politic similar cu cel al Crimeii în componența Ucrainei, de 
exemplu. Pentru moment însă, beneficiar al unui statut de 
largă autonomie şi ocrotit de ochiul vigilent al organismelor 
europene, extrem de sensibile la problema minorităților 
etnice şi lingvistice, Comratul rămâne una din eventualele 
surprize neplăcute pentru Chişinău. 

Încheiere 


Republica Moldova a intrat în mileniul trei cu stângul, la 
situația geopolitică complicată a ţării adăugându-se şi 
probleme noi, generate de „culoarea politică” a guvernării 
comuniste instalate la putere la 25 februarie 2001. Cei şapte 
ani de guvernare comunistă au spulberat ultimele iluzii 
privind posibilitatea unei apropieri reale a Republicii Moldova 
de Uniunea Europeană. Între timp, România a devenit 
membru al Alianței Nord-Atlantice, iar de la 1 ianuarie 2007 
este şi membru al UE, ceea ce a schimbat radical ambianța 
geopolitică a regiunii noastre. 

Succesele României ne dau speranțe că şi situația 
Basarabiei ar putea să se schimbe spre bine. Pentru moment, 
însă, situația Republicii Moldova, în pofida afirmațiilor 
nefondat de optimiste ale puterii, e mai mult decât proastă. 
Mai evidentă ca oricând este lipsa progreselor în procesul de 
soluționare a conflictului din zona de est a ţării, asistăm la o 
nouă tensionare a situației în zona de sud, la răcirea 
relaţiilor cu vecinii din est şi din vest, la o prelungită 
stagnare în economie, la stoparea procesului de 
democratizare a societăţii, proces care părea să fie relansat în 
aprilie 2005. 

Aceste lucruri pun sub semnul întrebării viitorul Republicii 
Moldova ca entitate suverană şi independentă. Sute de mii de 
cetățeni ai Republicii Moldova au părăsit țara în ultimii şapte 
ani în căutarea unui loc de muncă. Alte câteva sute de mii au 
profitat de oportunitatea de a obține paşapoartele altor țări — 
România, Rusia, Ucraina. Mii de tineri plecaţi peste hotarele 
țării prin intermediul diferitor programe internaționale nu 

mai revin la baştină. Cei mai buni specialişti în domeniul 
ştiinţelor exacte şi naturale, dar şi oameni de creaţie s-au 
stabilit peste hotare sau sunt tentaţi să procedeze astfel în 
viitorul apropiat. Asistăm la o scădere dramatică a nivelului 
de trai, a speranţei de viață, la o sporire fără precedent a 
şomajului. În aceste condiţii e firesc să ne întrebăm încotro 
se îndreaptă Republica Moldova? Vom fi capabili să ieşim de 
unii singuri din această situație dezesperantă? Majoritatea 
covârşitoare a cetățenilor Republicii Moldova ar da un 
răspuns negativ la această întrebare, fapt ce deconspiră o 
stare moral-psihologică de eşec şi faliment. Bucureştiul s-a 
arătat dispus să sprijine necondiționat apropierea noastră de 
Europa, dar din păcate gestul n-a fost nici înțeles, nici 
acceptat. Ba chiar dimpotrivă. Deschiderea manifestată de 
România a servit drept pretext  neîntemeiat pentru 
redeclanşarea atacurilor anti-româneşti de către autorităţile 
de la Chişinău. Toate acestea ne dau temeiul să credem că în 
viitorul apropiat lucrurile nu vor evolua în direcția cea bună, 
că Republica Moldova riscă să rămână o „pată albă” pe harta 
bătrânului continent, o zonă-tampon între spaţiul vest- 
european în plin proces de integrare politică şi economică şi 
cel eurasiatic, dominat de conduita imprevizibilă a unei mari 
națiuni frustrate şi neîmpăcate cu condiția geopolitică la care 
a fost redusă acum 16 ani. 

REPUBLICA MOLDOVA ÎN ANUL 2030: ESEU 
DE GEOPOLITICĂ VIITOROLOGICĂ 


Geopolitica e o disciplină cu certe tentaţii de prognoză şi 
modelare a viitorului, dar atunci când la începutul anului 
2002 revista germană Siidosteuropa Mitteilungen mi-a propus 
să scriu studiul de față, am obiectat că sarcina nu e deloc 
simplă. Deşi prognozele pe termen mediu şi lung se fac cu 
mai multă ușurință decât cele pe termen scurt, cazul 
Republicii Moldova, o ţară despre care se spune frecvent că ar 
fi lipsită de viitor, este atât de specific încât orice pronostic 
pentru perioade atât de îndepărtate sunt ca şi invalidate din 
start. Şi chiar dacă în decursul celor şapte ani care s-au 
scurs din momentul redactării versiunii originale a acestui 
eseu multe lucruri s-au schimbat - NATO şi UE au ajuns la 
hotarele statului moldovenesc, Rusia și-a înăsprit mesajul în 
raport cu fostele ţări ex-sovietice, etalând un comportament 
arogant-isteric, iar Ucraina bate insistent la uşa Alianţei 
Nord-Atlantice - esenţa problemei nu s-a modificat radical, 
iar imaginea posibilă a Republicii Moldova către anul 2030 
nu apare deloc mai clară. 

Deşi este amplasată la confluența Europei Centrale, 
Europei de Sud-Est şi Europei de Est, Republica Moldova nu 
are în momentul de față o poziţionare geopolitică demnă de 
invidie, fiind nu un loc de „întâlnire”, ci de „despărţire” 
pentru cele trei macroregiuni ale Europei. Printre 
dezavantajale poziționării geopolitice a Republicii Moldova se 
numără depărtarea de punctele de interes strategic sau 

economic major, vecinătatea unor regiuni turbulente, 
predispuse la conflicte, precum și influența politică şi 
economică copleșitoare a Rusiei. La aceasta se adaugă o 
situaţie internă dificilă, atât în sens economic și social, cât și 
politic şi chiar psihologic, din momentul în care cea mai mare 
parte a populaţiei priveşte cu lipsă de încredere perspectivele 
acestui stat. Resursele naturale limitate, mersul lent și 
sinuos al reformelor politice şi economice, prezența unor 
conflicte teritoriale complexe, slaba coeziune internă a 
populaţiei, criminalizarea elitelor politice şi economice și 
degradarea accelerată, atât fizică cât şi spirituală, a 
cetăţenilor sunt detalii indispensabile ale portretului la zi al 
Republicii Moldova, detalii ce au surpat convingerea 
observatorilor externi şi analiştilor politici interni în 
capacitatea ei de supraveţuire. 

Vorbind despre o geopolitică viitorologică a Republicii 
Moldova, nu putem să nu ne întrebăm dacă conflictele 
teritoriale și gravele probleme interne cu care se confruntă 
aceasta sunt sfidări temporare sau ameninţări de lungă 
durată. Va ieşi oare Republica Moldova din această 
prelungită convalescenţă în viitoarele doua decenii sau istoria 
îi va da sentinţa de „incurabil”? Ţinând cont de complexitatea 
problemelor ce apasă Basarabia dar şi de multitudinea 
variantelor şi scenariilor pe care le putem imagina e 
neîndoelnic dificil, dacă nu chiar imposibil, să găsim răspuns 
la astfel de întrebări. 

Deşi are un teritoriu mai mic decât cel al unor landuri 
germane, Republica Moldova e confruntată cu trei conflicte 
de ordin teritorial - cel din zona de est a ţării, cel din sud- 

vestul ţării, care are o componentă bulgară şi una găgăuză și 
cel legat de frontiera moldo-ucraineană. Trebuie să recunosc 
că această clasificare e oarecum arbitrară, conflictele 
respective intersectându-se și influenţându-se reciproc. Spre 
exemplu, dosarul sud-basarabean, mai exact găgăuz, este 
destul de strâns conectat atât cu cel al conflictului 
transnistrean cât şi cu problemele ce persistă între Chişinău 
şi Kiev. La rândul său dosarul transnistrean poate fi apreciat 
şi ca o parte a complexului de probleme ce persistă între 
Chişinău şi Kiev. 

Conflictul transnistrean este, indiscutabil, „cheia 
dificultăților” Republicii Moldova, locul unde se întâlnesc sau 
din care decurg toate celelalte probleme. Respectiv, dacă e să 
vorbim de viitorul statului moldovenesc, nu putem evita 
căutarea unui răspuns la întrebarea: cum ar putea evolua 
dosarul transnistrean? Deşi despre conflictul din estul 
Republicii Moldova se spune deseori că ar avea o geneză și 
structură mai simplă în raport cu alte conflicte din regiunea 
Mării Negre, realitatea combate cu hotărâre optimismul 
acestor aserțiuni. Spre exemplu, pentru a demonstra 
Simplitatea” formulei conflictului transnistrean, se face apel 
la lipsa divergenţelor de ordin confesional şi chiar interetnic. 
Pentru a întări aceste păreri se aduc argumente de natură 
statistică, se arată că românii moldoveni, rușii şi ucrainenii 
reprezintă, respectiv câte o treime din populaţie, ceea ce face 
ca să lipsească o majoritate, fie şi relativă, capabilă să 
pretindă la dominație politică în regiune. Alţii stăruie asupra 
faptului că în Transnistria, spre deosebire de Abhazia, 
Karabah, Kosovo sau Bosnia, nu s-a recurs la acţiuni de 

epurare etnică, pretinzând că ar exista chiar o anumită 
armonie intercomunitară, ce ar favoriza soluţionarea 
apropiată a  diferendului. De fapt aceste statistici nu 
demonstrează practic nimic, or un conflict poate fi interetnic 
indiferent de proporţiile structurii etnice dintr-o regiune. În 
definirea unui conflict ca fiind interetnic, interconfesional 
sau politic este important mobilul conflictului precum și 
factorii care-l menţin în stare activă sau pasivă. În cazul 
conflictului transnistrean mobilul iniţial a fost oarecum non- 
etnic, or o parte importantă a românilor moldoveni de acolo, 
chiar dacă nu s-au solidarizat cu acțiunile regimului de la 
Tiraspol, au asistat pasivi la confruntarea dintre cele două 
maluri. 

Astăzi putem afirma că avem două state moldoveneşti — 
Republica Moldova, stat recunoscut pe plan internaţional, 
care controlează 89 % din teritoriul său oficial și „Republica 
moldovenească nistreană”, nerecunoscută de nimeni, care 
ocupă restul de 11 % din teritoriul moldovenesc. Cu părere 
de rău, trebuie să constat că la momentul de față, după 
șaptesprezece ani de la destramarea Uniunii Sovietice, 
separarea dintre cele doua „republici moldovenești” devine tot 
mai clară și tot mai puţini sunt cei care consideră că ar exista 
vreo posibilitate de soluţionare a conflictului respectiv. 
Anume în legatură cu problema transnistreană şi a-şi dori să 
dezvolt un prim scenariu de geopolitică viitorologică, 
încercând să deduc care ar putea fi variantele sale de 
soluţionare. 

În pofida pesimismului general, teoretic cel puţin, există 
câteva scenarii posibile de soluţionare a conflictului 

transnistrean, majoritatea dintre ele având ca protagonist nu 
Rusia ci Ucraina. O variantă ar fi cedarea regiunii 
transnistrene Ucrainei, revenindu-se la vechiul hotar pe 
Nistru. În schimbul acestei achiziţii Ucraina ar restabili 
autonomia românilor transnistreni, care ar include raioanele 
de est ale Republicii Moldova şi cele 5 raioane transnistrene, 
pierdute de Republica Moldova în favoarea Ucrainei în august 
1940 (Kodâma, Balta, Kotovsk, Ocnele Roșii şi Anani), în care 
mai există şi azi o importantă comunitate românească. S-ar 
putea ca un astfel de proiect să fie aspru criticat de partizanii 
integrităţii teritoriale și independenţei Republicii Moldova, ei 
considerând inadmisibilă cedarea a 11 % din teritoriul 
naţional Ucrainei în schimbul unui statut de autonomie 
pentru această regiune. Cred, însă, că în termeni reali nu 
cedăm mai nimic, or în realitate Chișinăul oricum nu mai 
controlează regiunea transnistreană. Ba mai mult, în acest 
caz, din punct de vedere al siguranței naţionale am avea 
numai de profitat, or am avea la răsărit un vecin 
internaţional recunoscut, care nu pune în pericol viitorul 
Republicii Moldova. Pe lângă aceasta Republica Moldova ar 
asigura prin acest gest un statut decent pentru cei peste un 
sfert de milion de români transnistreni, astăzi supuși 
slavizării fie de regimul de la Tiraspol, fie de autorităţile de la 
Kiev. În condiţiile în care oricum nici Chișinăul şi nici 
Bucureştiul nu-şi fac iluzii referitor la posibilitatea revenirii 
acestor teritorii în componenţa Republicii Moldova sau 
României, „autonomizarea” acestei regiuni pare să fie 
singurul lucru pe care-l putem face pentru conaționalii noștri 
de peste Nistru. 

Aici e cazul să ne întrebăm ce ar câștiga şi ce ar pierde 
Republica Moldova în cazul acestei amputări teritoriale. Dacă 
e să vorbim în cifre, pierderile Republicii Moldova n-ar fi 
chiar semnificative. Țara ar rămâne cu o suprafață de 30,0 
mii km? şi 3,6 milioane, adică ar fi atât ca teritoriu, cât şi ca 
populaţie mai mare decât Armenia sau Albania, spre 
exemplu. Şi totuşi, e puţin probabil ca în urma modificării de 
frontieră la est, să nu urmeze și o schimbare de frontieră în 
vest. În condiţiile în care Republica Moldova ar avea (în noile 
sale hotare) cca 78 % români şi ar fi scutită de povara 
conflictului din estul țării, ideea realipirii la România ar avea 
şanse mult mai mari de izbândă. La asta ar contribui și 
succesele economice ale României, și prezenţa ei în UE și 
NATO, care fac ideea unionistă mai atractivă nu doar pentru 
reprezentanţii comunităţii românești din Basarabia, dar chiar 
şi pentru o bună parte din vorbitorii de limbă rusă (o probă 
elocventă în acest sens fiind miile de ruși, ucraineni și 
găgăuzi basarabeni care au obţinut sau au solicitat în ultimii 
ani redobândirea cetăţeniei românești dar şi rezultatele 
surprinzătoare ale alegerilor locale din 2007, când 60 % din 
alegătorii Chişinăului, inclusiv un număr important de 
rusolingvi, au votat pentru candidatul liberal la funcţia de 
primar general, care nu-și ascundea opţiunile pro-românești). 
Să nu uităm nici faptul că percepţia psihologică a României 
în rândul populaţiei Republicii Moldova a suferit în ultimii 
câțiva ani schimbări de-a dreptul spectaculare, care se 
datorează atât unor factori obiectivi (succesele politice și 
economice ale României versus insuccesele copleştoare ale 
Republicii Moldova), dar şi subiectivi şi aici a-și menţiona 

diminuarea cantitativă a vechii generaţii „filosovietice” și 
ascensiunea, inclusiv pe scena politică şi decizională, a unei 
alte generații. 

Există încă o formulă posibilă de rezolvare a problemei 
transnistrene către anul 2030, formulă în care Kievului i-ar 
putea reveni, de asemenea, un rol important. Şi-n acest caz 
ar fi vorba de stabilirea frontierei de vest a Republicii 
Moldova pe Nistru, dar de astă dată prin recunoaşterea 
independentei „Republicii Transnistria”. Aceasta din urmă ar 
deveni o ţară demilitarizată şi neutră, ce ar avea doua limbi 
de stat — română și ucraineană. La prima vedere respectiva 
variantă ar fi mai logică decât cedarea acestui teritoriu 
Ucrainei, cred însă că asta e doar iluzie optică, or nu văd ce 
am câștiga realmente dacă am „investi” Transnistria cu 
independenţă statală. Este foarte clar, că în acest caz în 
câştig ar fi doar Moscova. Dacă cedăm raioanele 
transnistrene Ucrainei obținem un statut decent pentru 
românii de peste Nistru și scăpăm de prezenţa militară și 
politică a Rusiei la hotarele noastre. În cel de-al doilea caz, 
putem fi siguri că Transnistria va deveni repede un 
„portavion” al intereselor Moscovei în sud-estul Europei, un 
difuzor de instabilitate şi tensiune. 

Un alt dosar conflictual cu implicaţii serioase asupra 
viitorului Republicii Moldova este cel din sud-vestul țării, 
legat de problema minorităţilor găgăuză şi bulgară. Chiar 
dacă, conform părerilor împărtășite de mulţi experți şi 
politicieni moldoveni, în momentul de față n-ar mai exista 
temei pentru tensiuni în sudul ţării, recentul conflict ruso- 
georgian a scos în evidență posibilitatea  reanimării 

animozităţilor dintre Chişinău şi Comrat. Poziţia diferită a 
oficialităților moldovene şi a administraţiei de la Comrat față 
de recunoașterea independenţei Abhaziei şi Osetiei de Sud de 
către Rusia, denotă cu claritate faptul că autonomia găgăuză 
poate fi una din armele Moscovei împotriva Chișinăului. 

Un „detonator” latent al siguranţei naţionale a Republicii 
Moldova îl reprezintă, aşa cum spuneam chiar la începutul 
acestui studiu, starea de spirit a populaţiei. Societatea 
moldovenească e cuprinsă de o periculoasă depresie 
colectivă. Ideea ce-i domină aproape obsesiv pe cetățenii 
Republicii Moldova e cea a falimentului. Deşi încă nu am 
falimentat economic, suntem un rar exemplu de faliment 
psihologic al unui stat. În condiţiile în care Republica 
Moldova riscă să devină o țară-fantomă, depopulată, săracă, 
cu o populație bolnavă şi tot mai prost instruită, cu o 
economie criminalizată, multă lume din stânga Prutului îşi 
îndreaptă aşteptările spre România, sperând că succesul 
Bucureştiului ar putea influența benefic şi asupra Republicii 
Moldova, deşi înțelegem bine, succesul nu e întotdeauna 
contagios. Ideea unirii Basarabiei cu România, mai ales în 
condiţiile separării definitive a Transnistriei de Republica 
Moldova, pare a fi nu doar ademenitoare dar și singura 
soluţie reală pentru ieşirea din impasul în care se află vreme 
de două decenii societatea moldovenească. Totuși, în calea 
acestui scenariu apar trei impedimente serioase. Întâi de 
toate e vorba de faptul că opțiunea „unionistă” nu e acceptată 
încă de o bună parte a societăţii moldoveneşti. În al doilea 
rând, chiar dacă zona transnistreană nu ar mai putea 
pereclita procesul unificării celor două state româneşti, 

regiunea autonomă Gagauz Yeri, dar şi raionul vecin Taraclia, 
cu populaţie preponderent bulgară, s-ar putea opune cu 
înverșunare acestui proiect. Gagauz Yeri are dreptul de a ieşi 
din componenţa Republicii Moldova în caz că aceasta decide 
să se unească cu un alt stat. Evident, Comratul nu va 
întârzia să utilizeze acest drept. Ţinând cont de geografia 
complexă a acestei regiuni, care prezintă un areal 
discontinuu, intercalat cu raionul Taraclia, putem fi siguri de 
faptul că separarea autonomiei găgăuze va antrena după sine 
şi secesiunea acestui raion sau cel puţin a exclavei Tvardiţa- 
Valea Perjei, amplasate între Gagauz Yeri şi Ucraina. O a 
treia piedică în calea unirii Basarabiei la România ar consta 
în poziția UE şi SUA, care privesc cu multă circumspecţie 
orice tentativă de revizuire a actualelor frontiere în Sud-Estul 
Europei. În plus, să nu uităm de faptul că Rusia, dar şi 
Ucraina și Ungaria, ar privi chiar cu ostilitate acest pas și vor 
utiliza toate pârghiile de care dispun (suficiente de altminteri) 
pentru a zădărnici procesul sau chiar pentru a destabliza 
situaţia internă a României. 

Viitorul Republicii Moldova ca stat e pus sub semnul 
întrebării şi de opţiunea eurasiatică, care rămâne unul din 
elementele cheie ale discursului multor forțe politice din ţară, 
inclusiv al comuniștilor. De altminteri, dacă vom analiza 
mesajul principalelor formaţiuni politice (inclusiv cel care se 
citeşte printre rânduri) vom constata o situaţie neordinară — 
majoritatea acestora (implicit și a electoratului, care 
involuntar e comanditarul acestor poziţii) optează direct sau 
indirect pentru o variantă de suprimare a statalității 
moldovenești. Unii văd realizat acest scenariu prin revenirea 

Basarabiei la România, în timp ce alţii consideră oportună 
readucerea Republicii Moldova într-o federaţie eurasiatică. 
Probabil că în aceste tendințe, care relevă şi de subconștientul 
colectiv al cetăţenilor moldoveni, şi rezidă o bună parte din 
neîmplinirile noastre ca stat. Proclamarea independenței 
Republicii Moldova la 27 august 1991 se pare că nu a fost 
luată în serios nici de forțele politice naţional-democrate şi 
nici, cu atât mai mult, de nostalgicii pro-sovietici. Într-un fel, 
independenţa Republicii Moldova pare să fie nu altceva decât 
o stare de compromis între cele două curente antagoniste, 
ambele tabere așteptând un deznodământ favorabil opțiunii 
lor. 

Dar chiar dacă geopolitica este o ştiinţă „fatalistă”, 
viitorologia în schimb, poate fi uneori chiar excesiv de 
optimistă. Nu pot deci, să nu sugerez în finalul acestui mic 
studiu un viitor mai puţin pesimist pentru Republica 
Moldova. Care ar fi acest scenariu? O Europa federală. Eu 
sper să văd în anul 2030 o Europă unită, în care s-ar 
redeştepta identitățile regionale, o Europă a Bavariei şi 
Transilvaniei, a Castiliei şi Tesaliei, a Scoției şi Galiției. O 
Europă în care ungurii și românii n-ar mai discuta despre 
identitatea Transilvaniei, or ea este şi românească, și 
maghiară, este o regiune a Europei. O Europă în care 
ucraineni şi români nu s-ar opune în Bucovina, or Bucovina 
are şi ea atât o dimensiune ucraineană, cât și una 
românească şi este nefiresc să încercăm a separa cele doua 
Bucovine. Eu sper să văd în 2030 o Europă în care 
naționalismul a murit şi în care diversitatea nu face opoziţie, 
ci ansamblu. Este singura cale de a face ca albanezii din 

Kosovo, Macedonia și Albania să se regăseasca în mod firesc 
împreună. Este singura posibilitate pentru cei care vorbesc 
germană la Bozen sau Strasbourg, Opole sau Zuerich, sa fie 
într-o singură ţară. Este singura cale pentru ca poporul meu 
de la Tisa la Vest și până la Bug la Est, să trăiască în unitate 
şi pace alături de alte naţiuni. 


GEORGIA ȘI REPUBLICA MOLDOVA: 


Similitudini şi diferenţe ale situației geopolitice 
la începutul secolului XXI 


În geopolitică nu exista situaţii identice, mai mult chiar, 
situaţia geopolitică a aceleeași ţări se poate schimba de la un 
deceniu la altul, odată cu schimbarea realităţilor politico- 
geografice. Există însă paralele care pot fi nu doar 
interesante ci şi utile pentru a fi studiate. 

Din punct de vedere geopolitic între Georgia şi Republica 
Moldova există o serie de asemănări. În primul rând 
dimensiunile. Georgia şi Republica Moldova sunt cele mai 
mici țări din zona Mării Negre (dacă nu consideram Armenia 
ca făcând parte din regiunea pontică). În al doilea rând, cele 
două țări au cam același numar de locuitori — 4-5 milioane de 
persoane în hotarele internaţional recunoscute. Un element 
comun al geografiei populaţiei celor două ţări îl constituie şi 
prezenţa masivă a minorităţilor etnice - armenii, azerii, 

osetinii şi abhazii în Georgia şi ucrainenii, rușii, găgăuzii şi 
bulgarii în Republica Moldova. Printre elementele comune se 
numără şi aderenţa majorităţii populaţiei celor doua țări la 
creştinătatea ortodoxă. Georgia şi Republica Moldova sunt 
interesante şi prin faptul că reprezintă un fel de semifederaţii. 
Georgia a moştenit încă din perioada sovietică trei regiuni 
autonome - Abhazia, Adjaria şi Osetia de Sud. Republica 
Moldova a recunoscut autonomia teritorial-politică a Gagauz 
Yeri în 1994. Dar atât în Georgia cât și în Republica Moldova 
procesul de descentralizare nu e nici pe departe finisat. 
Ambele țări se află, practic, într-un proces de federalizare 
mai mult sau mai puțin mascată. Un element comun în 
geopolitica celor două ţări îl reprezintă autonomiile ascunse 
cum ar fi regiunile Kvemo Kartli, cu populaţie majoritar azeră 
şi Djavahetia, cu populaţie preponderent armeană în Georgia 
şi raionul Taraclia în Republica Moldova. 

Există, într-o anumită măsură, şi similitudini de ordin 
geoistoric. Astfel, atât principatele occidentale georgiene cât și 
Principatul Moldovei au fost, din secolul XVI şi până în 
secolul XIX, vasali ai Imperiului Otoman. La finele secolului 
XVIII - începutul secolului XIX principatele georgiene, ca și 
Transnistria și Basarabia, au fost anexate la Imperiul Rus. 
Un element important comun este şi trecutul sovietic al celor 
două ţări, precum şi prezența lor în ultimii 17 ani în 
Comunitatea Statelor Independente, organizaţie regională 
creată pe ruinele fostei URSS. În acelaşi timp, atât Georgia 
cât şi Republica Moldova au relaţii cât se poate de complexe şi 
complicate cu Federaţia Rusă. În fine, ambele ţări nu-şi 
controlează cam 1/8 - 1/9 din teritoriul lor naţional. 

Chiar dacă sunt multe elemente comune în geopolitica și 
geostoria Georgiei şi cea a Republicii Moldova, există, totuşi, 
şi o serie de deosebiri destul de importante. Astfel, Georgia 
este o ţară şi o naţiune antică, cu vechi tradiţii statale, în timp 
ce Republicii Moldova îi lipseşte cu desăvârişire o astfel de 
experienţă. Republica Moldova nu a fost decât o periferie a 
ceea ce era cândva Principatul Moldovei, stat ce a pus în 
1862 bazele României actuale prin fuziunea sa cu Principatul 
Valahiei. Aceasta face ca Republica Moldova să fie un caz 
endemic în întreg spaţiul post-sovietic. După anul 1991 
Republica Moldova stătea în fața unei alegeri — să încerce să 
se consolideze ca şi stat independent sau să se unească cu 
România. Georgiei îi lipsea o astfel de alternativă. Din punct 
de vedere strict geografic Georgia aparţine Asiei de Vest, 
relativ departe de centrul Europei, în timp ce Republica 
Moldova are un hotar comun cu Uniunea Europeană. De la 
Tbilisi până la Teheran e aproximativ aceeași distanţă ca şi de 
la Chişinău la Viena. Şi chiar dacă în ambele ţări, așa după 
cum s-a spus, majoritatea o reprezintă creștinii ortodocşi, în 
Georgia există importante comunități musulmane (agearii, 
abhazii, azerii). În același timp în Republica Moldova biserica 
ortodoxă e divizată între Patriarhia Rusă şi cea Română. 

Printre elementele comune ale peisajului geopolitic al celor 
două state se numară conflictele teritoriale active (cel 
transnistrean în cazul Republicii Moldova și dosarele abhaz și 
sud-osetin în cazul Georgiei), pasive (problema Javahetiei în 
Georgia și cea a autonomiei găgăuze din Republica Moldova) 
şi eventuale (problema azerilor din Kvemo Kartli, respectiv cea 
a bulgarilor din sudul Basarabiei). Dar spre deosebire de 

Georgia, dincolo de conflicte teritoriale, Republica Moldova e 
confruntată şi cu un conflict identitar, care are o geneză 
extrem complexă. 

După cum se ştie, cea mai mare parte a teritoriului actual 
al Republicii Moldova a fost cunoscut în 1812-1944 sub 
numele de Basarabia. Pentru a o distinge de regiunea istorică 
Moldova, care ocupă partea României la est de Carpaţi, 
Republica Moldova e şi azi numită frecvent (neoficial, 
bineânțeles) Basarabia. Populaţia însă a rămas cu identitatea 
moldovenească. Acelaşi lucru se întâmplă şi cu limba. Ca şi 
multe alte limbi europene, limba română literară s-a 
constituit în a doua jumătate a secolului al XIX-lea. Şi în evul 
mediu moldovenii înțelegeau că vorbesc aceeaşi limbă cu 
ardelenii şi muntenii, dar nu exista o normă literară unică în 
provinciile româneşti, după cum nu exista nici în cele italiene 
sau germane, pentru limbile italiană şi germană. O dată cu 
constituirea națiunii române s-a constituit şi limba literară 
română, dar din păcate în acel moment Basarabia şi 
Transnistria nu participau la acest proces. Aici „evul mediu” 
a fost conservat pentru mai mult timp. Perioada 1918-1944 a 
fost o perioadă prea scurtă ca să se producă o modificare 
serioasă în concepția de identificare a românilor basarabeni, 
iar ceea ce s-a reuşit a fost repede şters de administrația 
sovietică care a cultivat spiritul de identificare separată a 
moldovenilor basarabeni în raport cu restul românilor. 
Imediat după Mişcarea de Eliberare Naţională din 1988-1991, 
ba poate chiar în timpul acesteia, basarabenii au descoperit o 
gravă problemă de identitate. Nu e de mirare, deci, că anume 
problema identitară a fost cea care a marcat Miscarea de 

Eliberare Naţională, asta fiind una din deosebirile esenţiale a 
mișcării de independenţă din Republica Moldova faţă de cele 
din alte republici ex-sovietice, inclusiv din Georgia. În timp ce 
georgienii luptau împotriva comunismului şi pentru 
redobândirea suveranităţii lor naţionale, moldovenii luptau 
pentru istoria românilor, limba română şi revenirea la 
conştiinţa naţională românească. 

Deşi conflictul transnistrean este deseori tratat separat, în 
realitate el nu reprezintă decât un segment al unui conflict 
teritorial mult mai vast, mai exact o cascadă de conflicte ce 
se întinde din Galiția până la gurile Dunării şi implică nu 
doar Republica Moldova şi Rusia, dar şi România şi Ucraina. 
Având o origine geoistorică foarte complexă şi un potenţial 
exploziv destul de mare axa conflictuală Bucovina-Basarabia- 
Transnistria, a fost umbrită, totuşi, de evenimentele 
tumultuoase ce s-au petrecut în ultimile două decenii în 
Balcani şi Caucaz. Chiar şi în studiile recente de geopolitică 
regională problema fracturii geopolitice cauzate de axa 
conflictuală Bucovina - Basarabia - Transnistria este fie 
neglijată, fie subestimată. De altfel problema n-a fost 
niciodată abordată în ansamblu, ci doar pe părți — conflictul 
din estul Republicii Moldova numit şi transnistrean, 
conflictul din sudul Republicii Moldova numit şi găgăuz, 
problema raporturilor Chişinău-Bucureşti, problema 
frontierei moldo-ucrainene şi a frontierei româno-ucrainene. 
În realitate e vorba de o axă conflictuală, (toate aceste 
conflicte având rădăcini istorice diferite dar aceiaşi 
protagonişti) având trei segmente ce implică în măsură mai 
mare sau mai mică trei țări: segmentul bucovinean - cu 

participarea preponderentă a României şi Ucrainei, mai puțin 
a Republicii Moldova; segmentul basarabean (incluzând şi 
problema găgăuzilor şi bulgarilor din sudul Basarabiei, 
precum și problema frontierei moldo-ucrainene) care reuneşte 
Ucraina, Republica Moldova şi România; segmentul 
transnistrean, în care figurează Ucraina şi Republica 
Moldova, mai puțin România. Ar fi greşit să dăm acestei axe 
conflictuale doar o dimensiune regională şi să ne limităm la 
cei trei actori implicaţi direct. Cel puţin încă patru țări — 
Rusia, SUA, Turcia şi Bulgaria - pot fi considerate ca fiind 
implicate în conflictele deschise sau latente din această axă 
conflictuală. 

O mare parte din problemele Chişinăului cu Kievul rezidă 
din transformarea autonomiei moldoveneşti în republică 
unională. Se invocă o serie de greşeli legale comise în 
procedura de cedare teritorială în vara anului 1940. Partea 
ucraineană susține că populația ucraineană este mai 
importantă decât cea românească în toate cele trei zone 
primite în august 1940 (nordul Basarabiei, centrul 
Transnistriei şi sudul Basarabiei) şi că în iunie 1940 întreg 
teritoriul autonomiei moldoveneşti făcea parte din Ucraina, 
iar în momentul când Kievul a consimțit ca o republică 
autonomă din componența Ucrainei să se transforme în 
republică unională, partea ucraineană avea tot dreptul să 
intervină pentru a modifica frontiera în favoarea populației 
ucrainene ce risca să aparțină altei republici unionale. 

După 1991 cea mai serioasă dispută dintre Chișinău şi 
Kiev a fost în legatură cu debușşeul danubian al Republicii 
Moldova. Autorităţile moldovene pretindeau că Republica 

Moldova ar avea un acces de 2 km la Dunăre, în timp ce 
ucrainenii susțineau că aceasta ar fi lipsită în totalitate de un 
acces direct la acest râu internaţional. O altă problemă 
sensibilă era cea a proprietăţilor moldovenești din sudul 
Basarbiei, în special complexele hoteliere şi sanatoriale de pe 
litoralul basarabean al Mării Negre, dar și calea ferată 
moldovenească, care pe porţiunea Căinari-Reni trece de mai 
multe ori pe teritoriul Ucrainei. Valoarea proprietăţilor 
moldoveneşti de pe litoralul basarabean e greu de estimat, ea 
reprezentând zeci de obiective foarte mari. De fapt cele mai 
mari staţiuni din această zonă - Zatoka (Bugaz), Primorskoie 
(Budac), Lebedevka (Burnas), Primorskoie (Jibrieni) şi mai 
ales Sergheevka (Achimbet) erau în perioada sovietică un fel 
de „rivieră moldovenască”. Staţiunea Sergheevka (Achimbet) e 
cea mai mare dintre ele şi este, de fapt, un oraş construit pe 
banii Republicii Moldova. La începutul anilor 1990 Chişinăul 
a încercat să valorifice extraordinara situație geopolitică a 
acestei regiuni, care reprezinta o semiexlava ucraineană, în 
favoarea sa. Ceea ce a împiedicat „ofensiva” Chişinăului au 
fost conflictele din estul şi sudul Republicii Moldova. Acestea 
din urmă au fost extraordinar de bine venite pentru Ucraina 
(mult mai mult decât pentru Rusia) şi s-au desfăşurat nu 
fără participarea tacită a Kievului, care în acest fel a distras 
atenția Chişinăului şi Bucureştiului de la cei 500 de mii de 
români din Ucraina şi de la negocierea contestatei frontiere 
moldo-ucrainene. 

În acelaşi timp, recensământul din 1989 a arătat că 35 % 
din populaţia Republicii Moldova o reprezintă minoritățile 
etnice (ruşi, ucraineni, turci-găgăuzi, bulgari, evrei, țigani 

ş.a.). Minoritățile rusă şi ucraineană nu locuiesc pe un areal 
compact. Unica legitate a distribuirii lor spaţiale e legată de 
tipul de localități - majoritatea ruşilor locuiesc în oraşe, iar 
ucrainenii în sate. Întrucât instruirea în comunele ucrainene 
se făcea în rusă şi nu în ucraineană, e greu să spunem că ar 
fi vorba de o veritabilă minoritate ucraineană, cea mai mare 
parte a lor nevorbind ucraineana, ci rusa. Unicele minorități 
distribuite mai compact sunt bulgarii şi turcii-găgăuzi. 
Concentrarea turcilor-găgăuzi pe un areal compact în 
apropierea frontierei Republicii Moldova a reprezentat unul 
din marile dezavantaje geopolitice ale țării. Al doilea mare 
dezavantaj în geopolitica minorităților acestei țări este că cele 
patru mari minorităţi - ruşii, ucrainenii, turcii-găgăuzi şi 
bulgarii — au în spate un „stat-protector” care se străduie să 
utilizeze aceste minorități drept culoar pentru „trafic de 
influență” în zonă. Factorul etnic e cauza a patru linii de 
tensiune ce radiază în jurul polului basarabean: Republica 
Moldova - Rusia, Republica Moldova - Ucraina, Republica 
Moldova - Turcia şi Republica Moldova - Bulgaria. 

Conflictul transnistrean a fost unul din cele mai 
mediatizate conflicte din spaţiul post-sovietic şi de fapt 
datorită apariției acestui conflict în 1989 revine toponimul 
Transnistria, utilizat de istoricii români de la finele secolului 
al XIX-lea pentru a denumi spațiul dintre cursul inferior al 
râului Nistru şi cel al Bugului Meridional. Dacă ne-am 
conduce după frontierele avute de  guvernamântul 
Transnistriei în 1941-1944 atunci suprafaţa regiunii ar fi de 
44 mii km?, dintre care mai puțin de 4 mii km? în Republica 
Moldova şi peste 40 mii km? în Ucraina (raioanele din stânga 

Nistrului din regiunea Odesa, cele din dreapta Bugului 
Meridional din regiunea Nikolaev, o mică porţiune din 
regiunea Kirovograd şi raioanele de sud-vest ale regiunii 
Viniţa). De altfel toponimul Transnistria a fost vehiculat mai 
mult în acea perioadă, iar ideea includerii Transnistriei în 
România a fost vehiculată cu mult înainte de regimul 
Antonescu. Încă în 1914, Viena şi Berlinul încercau să 
seducă Bucureştiul cu promisiunea că dacă România intră în 
război de partea puterilor germane ea va fi generos răsplătită 
din contul Rusiei cu Basarbia şi Transnistria. 

Teritoriul promovat în istoriografia şi literatura geografică 
românească de la finele sec. XIX şi până în 1944 sub 
denumirea de Transnistria reprezintă părți a doua regiuni 
istorice - sudul Podoliei şi vestul Novorusiei. Populaţia 
românească era concentrată în vestul Transnistriei, teritoriu 
pe care în 1924 a şi fost constituită autonomia 
moldovenească. KRASS Moldovenească a fost prima 
formaţiune statală românească în Transnistria şi, cu toate că 
scopul creării acestei regiuni era unul de revanşă teritorială, 
involuntar sovieticii recunoscuseră caracterul românesc al 
ținutului, caracter vehement contestat astăzi de separatiştii 
transnistreni. Argumentul invocat de Tiraspol constă în 
faptul că Transnistria n-a făcut parte din Moldova, iar mai 
târziu din România. Este, desigur, adevărat, dar tot atât de 
adevărat e şi că Transnistria n-a făcut parte până în 1792 
nici din Rusia. Cu toate că dreptul istoric asupra teritoriilor 
este din ce în ce mai contestat în practica internațională, 
dacă s-ar recurge la el, românii ar fi mai îndreptățiți decât 
ruşii şi ucrainenii pe motivul întâietăţii lor în teritoriu. Mai 

mult, pentru Republica Moldova, Transnistria reprezintă 
chiar leagănul statalității. 

În 1941, când se constituia guvernoratul Transnistriei, au 
fost mai multe voci ce au contestat trecerea trupelor române 
la est de Nistru. Acelaşi lucru s-a petrecut şi în 1992, când 
Republica Moldova a încercat militar să recapete controlul 
asupra raioanelor sale transnistrene. În mod expres şi nu 
nefondat, Moscova este învinuită de crearea acestui focar de 
conflict. Cu toate acestea, de pe urma conflictului 
transnistrean Kievul profită nu mai puţin decât ruşii şi, dacă 
Moscova a fost cea care a provocat acest litigiu, Kievul a fost 
cel ce a avut grijă de menținerea lui, or conflictul din 
segmentul transnistrean este în directă legătură cu 
problemele româno-moldo-ucrainene din segmentele 
bucovinean şi basarabean. Ucraina era sigură că, atâta timp 
cât  Chişinăul e preocupat de problema diferendului 
transnistrean, pretenţiile sale asupra nordului şi sudului 
Basarabiei vor fi doar „platonice”. În pofida aparentei 
neutralități, Kievul a contribuit la menţinerea conflictului nu 
doar prin „non-ingerință”. Frontiera dintre Ucraina şi 
„Republica moldovenească nistreană” a fost destul de 
penetrabilă şi a permis fără nicio dificultate conexiunea 
Tiraspolului cu Rusia, iar în timpul conflictului armat din 
1992 Ucraina a fost un veritabil „spate de front” pentru 
regimul separatist. Dacă Ucraina ar declara un embargo 
regimului separatist de la Tiraspol şi ar bloca orice acces în 
regiune (dublat de acțiuni similare ale Chişinăului), atunci 
existenţa „statului” transnistrean ar fi măsurată în zile. 

Cu toate acestea Ucraina a fost deculpabilizată frecvent 

chiar de politicienii de la Chişinău, care au insistat adeseori 
asupra „originii? ruseşti a conflictului şi chiar asupra 
orientării lui şi împotriva Ucrainei, deoarece în acest fel Rusia 
ar  „încercui” Ucraina. Procedura „barajelor circulare” 
reprezintă într-adevăr un procedeu geostrategic clasic, dar în 
cazul dat el este imposibil de aplicat. Cauza nu constă în 
suprafața limitata a Transnistriei, or există regiuni şi mai 
mici cum ar fi Gibraltarul, arhipelagul maltez sau insula 
Guam, care au o valoare geostrategică globală. De regulă, 
însă, aceste puncte strategice au neaparat o deschidere 
maritimă, pe când în cazul Transnistriei, Ucraina poate 
oricând bloca comunicarea micii enclave nistrene cu 
metropola rusă. În aceste condiţii ar fi o acţiune total alogică 
să concentrezi un important efectiv militar într-un spaţiu 
enclavat, care pe deasupra mai are şi forma unei benzi cu 
lățime medie de 20 km, „sfâşierea” căreia în mai multe 
segmente ar fi în caz de un conflict armat cu un inamic atât 
de puternic precum Ucraina o problemă de câteva minute. De 
altminteri un astfel de scenariu este doar unul ipotetic, 
deoarece o confruntare militară ruso-ucraineană e greu de 
imaginat, ceea ce confirmă şi mai mult inconsistența ideii 
„Transnistria — un cuțit rus în spatele Ucrainei”. 

Rusia are pârghii geopolitice mult mai importante pentru a 
acționa asupra Ucrainei. Mai mult decât atât - de fapt 
Transnistria este un mijloc al Kievului de a acționa asupra 
Rusiei, aici încă o dată văzându-se interesul Ucrainei în 
menținerea conflictului transnistrean. Moscova înțelege că 
separatismul transnistrean poate exista atâta timp cât 
permite Kievul. Ucraina a acționat întotdeauna favorabil în 

ceea ce priveşte comunicarea Tiraspolului cu Moscova, 
problema transnistreană fiind una din temele capabile să 
mențină căldura în dialogul Kiev - Moscova. Sesizând 
interesul ruşilor în zonă, ucrainenii le dădeau de înțeles că 
fără bunăvoința Kievului lucrurile ar putea evolua altfel. 

Aşadar, relaţiile moldo-ucrainene diferă mult de cele dintre 
Tibilisi şi Kiev. Dacă georgienii văd în Kiev un partener şi aliat 
natural în dosarele abhaz şi sud-osetin, atunci moldovenii nu 
pot conta pe o poziţie echidistantă şi dezinteresată a 
ucrainenilor. Conflictul transnistrean are atât pentru Rusia 
cât şi pentru Ucraina o importanță geopolitică, dar cu totul 
alta decât cea explicată la Chişinău. Ea constă în dorința 
Moscovei (dar şi a Kievului) de a împiedica unirea Republicii 
Moldova cu România şi în posibilitatea de a avea un stat 
moldovenesc manevrabil. Aici e cazul să ne amintim că rușii 
au subordonat la începutul anilor 1990 atât Georgia cât și 
Republica Moldova cu ajutorul conflictelor din Transnistria, 
Abhazia şi Osetia de Sud. Slăbiciunea militară, politică şi 
economică a Rusiei făcea imposibilă polarizarea în jurul său 
a republicilor ex-sovietice cu mijloace „cinstite” - adică 
edificarea unui spaţiu geopolitic pro-rus pe criterii „pozitive”, 
determinând-o să recurgă la aplicarea motivării negative — 
Tbilisi şi Chişinăul au fost nişte mostre, ceilalți au înțeles 
lecţia. 

De altminteri, mulţi analiști politici au făcut o serie de 
paralele între conflictele din Georgia şi cele din Republica 
Moldova. Fără îndoială, dincolo de faptul că provin din 
aceeaşi zonă politico-geografică aceste conflicte mai au un 
element comun - geneza, faptul că au fost inspirate şi 

susținute de Kremlin. Cu toate acestea trebuie să spunem că 
între conflictele din Republica Moldova şi cele din Abhazia şi 
Osetia de Sud există o diferenţă esenţială — atât Abhazia cât şi 
Osetia de Sud erau regiuni cu statut autonom încă din 
perioada sovietică. Conflictul transnistrean se mai deosebeşte 
de cele din Osetia de Sud şi Abhazia şi prin aceea că în 
Georgia conflictele aveau o coloratură etnică foarte clară, în 
timp ce în estul Republicii Moldova nu putem vorbi despre 
acest lucru. Pe lângă asta mai trebuie să menţionăm şi faptul 
că cele două zone conflictuale din Georgia sunt situate la 
frontiera cu Federaţia Rusă, care le servește drept „spate de 
front”, în timp ce zona transnistreană este „strânsă” între 
Ucraina şi teritoriul controlat de autorităţile moldovene. 
Kremlinul se simte foarte comod în starea de incertitudine 
creată de conflictul osetin. Pentru Tbilisi, acest conflict e cu 
atât mai jenant cu cât prin pierderea controlului asupra 
Osetiei de Sud, Georgia s-a transformat în două semienclave 
iar calea ferată şi autostrada transgeorgiană, ce leagă 
provinciile estice de cele vestice ale ţării, sunt uşor de atacat 
de pe poziţiile ocupate de gherilele osetine pe versanții sudici 
ai Caucazului. Cel mai mare avantaj geopolitic al Osetiei 
constă în faptul că se află atât pe versanţii nordici cât şi 
sudici ai Caucazului (este unicul popor caucazian prezent şi 
în Ciscaucazia şi în Transcaucazia) şi în faptul că separă în 
două zone arealul popoarelor montane din Caucaz - la est se 
află popoarele vainahe şi daghestane, iar la vest cele abhazo- 
adighe şi karaceavo-balcare. De menţionat că pentru prima 
dată factorul osetin a fost utilizat de ruşi de o manieră 
similară încă în secolul al XIX-lea când intrandul osetin a 

fost folosit pentru a separa Cerkesia de Cecenia şi Daghestan 
şi a construi drumul militar georgian ce lega Imperiul Rus de 
posesiunile sale din Caucaz. 

Georgia are la frontiera cu Armenia doua raioane populate 
în proporţie de peste 90 % de armeni - Ninotsminda şi 
Akhalkalak. Această regiune, numită de georgieni Djavahetia 
iar de armeni Djavahk se învecinează cu regiunea istorică 
Meshetia (în versiune georgiană Samtshe) care cuprinde trei 
raioane situate de-a lungul frontierei turco-georgiene 
(Aspindza, Akaltsikhe şi Adigheni) şi în care locuiește o 
populaţie mixtă armeano-georgiană. Unite cele două regiuni 
au suprafață de 6,4 mii km?, armenii reprezentând 53 % din 
totalul populaţiei. Problema Djavahetiei şi Meshetiei a fost şi 
rămâne o problemă extrem de sensibilă în relaţiile dintre 
Erevan şi Tbilisi. În noiembrie-decembrie 1918, imediat după 
retragerea trupelor turco-germane de ocupaţie din cele trei 
state caucaziene Armenia şi Georgia au purtat una contra 
alteia un scurt dar sângeros război pentru controlul 
Djavahetiei. A fost nevoie de intervenţia militara şi 
diplomatica a Marii Britanii pentru a opri ostilitățile. Englezii 
au promis că trasarea frontierei armeano-azere va fi hotărâtă 
în cadrul Societăţii Naţiunilor, dar de fapt cei care au hotărât- 
o au fost sovieticii care au ocupat la finele anului 1920 
ambele țări. După ce în 1991 Armenia şi Georgia şi-au 
redobândit independența problema Djavahetiei a reapărut. 
De fapt în perioada 1991-1992 autorităţile de la Tbilisi 
practic nu controlau raioanele Ninotsimanda şi Akhalkalak. 
Doar faptul ca georgienii se aflau în conflict cu osetinii şi 
abhazienii l-au determinat atunci pe preşedintele 

Gamsahurdia să evite un conflict deschis cu comunitatea 
armeană. În 1995 liderii naţionalişti armeni din Djavahetia i- 
au cerut preşedintelui georgian Shevarnadze să examineze 
posibilitatea creării unei regiuni autonome Djavahetia şi 
Meshetia în cadrul Georgiei. După victoria lui Saakaşvili la 
alegerile prezidenţiale, mişcarea autonomistă a armenilor din 
Djavahetia şi Meshetia a luat amploare. Chiar în zilele de 23- 
25 septembrie 2005 la Ahalkalaki sub genericul „Statutul 
Djavahetiei în structura de stat a Georgiei” avea loc un 
congres al armenilor din Georgia. Rezoluţia acestei reuniuni 
conţinea o adresare către preşedintele Saakashvili în care 
acesta era solicitat să soluţioneze neîntârziat problema 
autonomiei Djavahetiei şi Meshetiei36. 

Nu putem exclude nici faptul ca reanimarea mișcării 
autonomiste armene din Georgia îşi are sursele nu la Erevan 
ci la Moscova, care ar putea fi interesată în generarea unor 
noi focare de tensiune în Caucaz pentru a-şi putea mai lesne 
exercita influența în zonă. Această versiune pare cu atât mai 
verosimilă dacă vom atrage atenţia asupra faptului că la 
Ahalkalak se afla până nu demult una din cele mai mari baze 
militare rusești din Georgia. Ruşii pretindeau ca prezența 
acestei baze militare avea inclusiv un efect „de temperare” al 
autonomiştilor armeni. Faptul că intensificarea demersului 
autonomist al armenilor din Djavahetia a coincis cu 
lichidarea bazei ruseşti de la Ahalkalaki poate alimenta 

suspiciunea că Moscova are o anumită contribuţie la 
escaladarea tensiunilor dintre armeni şi georgieni în această 
regiune. Oricum, autoritățile de la Tbilisi urmează să 
găsească o soluţie pentru comunitatea armeană din Georgia, 
a două ca mărime etnie din țară (în 1989 în Georgia locuiau 
440 mii de armeni, adică 8,1 % din populaţia republicii). 

Ca și în Republica Moldova, peisajul etnic al Georgiei e una 
din cauzele majore ale instabilității politice a țării. De-a 
lungul frontierelor Georgiei se află patru zone populate 
majoritar de non-georgieni, (abhazi, osetini, azeri şi armeni). 
Situaţia se complică din cauza georgienilor care sunt o 
națiune nu chiar formată, fracturile interne fiind foarte mari 
atât sub aspect cultural şi istoric, cât şi confesional şi 
lingvistic. Spre exemplu megrelii şi svanii - două grupuri 
etnice georgiane - nu vorbesc georgiana, ci respectiv 
megreliana şi svana, apropierea cărora de georgiană ar fi ca a 
polonezei de rusă. În pofida unei istorii aproape trimilenare, 
a unor mari regate antice şi medievale cum ar fi Kolhida, 
Iberia sau marele stat georgian al reginei Tamara, conştiinţa 
unității naționale pune şi ea unele probleme, or georgienii 
sunt întâi de toate megreli, svani, ageari, lazi, kartlieni, 
kahetini ş.a.m.d. După destrămarea Regatului Georgian, ce 
în perioada apogeului său din secolul al XII-lea ajungea până 
la Trapezund. Fiecare dintre ei au reprezentat un principat, 
evidenţiindu-se mai ales Kahetia la est şi Kartli la vest. 
Deosebirile dintre principatele georgiane orientale şi 
occidentale până în secolul al XIX-lea se datorau şi faptului 
că primele erau sub suzeranitate turcă, iar ultimele sub 
suzeranitate iraniană. Fragmentarea teritorială, influența 

marilor imperii vecine şi în general aşezarea geografică a 
Georgiei la intersecția civilizaţiilor orientale şi occidentale au 
făcut ca însăşi unitatea confesională a georgienilor să fie 
perturbată. Deşi în Georgia este acceptat creştinismul încă 
din perioada apostolică şi reprezintă un bastion al ortodoxiei 
în Caucaz, circa 20% din georgieni nu sunt creştini- 
ortodocşi, ci musulmani-suniți (lazii, ceanii şi agearienii) sau 
iudei (ebraelii). Aceştia din urmă, alături de karaimi (în 
Crimeea) şi taţi (în Daghestan), sunt una din rămăşiţele 
iudaismului în spaţiul caucaziano-pontic medieval timpuriu, 
când multe regate şi principate acceptaseră iudaismul. 
Fragmentarea confesională pune mai multe probleme- 
decât cea lingvistică. Nu atât Megrelia sau Svanetia sunt cele 
ce contestă apartenența la națiunea georgiană, cât Agearia 
sau Lazistanul. Prima - un stat autonom în componența 
Georgiei - este un fel de protectorat turcesc, în timp ce 
Lazistanul revendicat de naționaliştii extremişti georgieni este 
chiar un vilaiet turc. Ținând cont de particularităţile 
regionale, preşedintele Şevardnadze a lansat ideea 
federalizării Georgiei. Aceasta ar permite o egalizare în 
drepturi a celor trei state autonome deja existente - Abhazia, 
Agearia şi Osetia de Sud cu provinciile istorice ale țării. 
Conflictul abhaz a fost mai mediatizat decât cel osetin sau 
decât problemele Ageariei, Djavaheitie sau a minorităţii azere 
din Georgia. Abhazii sunt un popor caucazian (în 1989 erau 
105 mii de persoane) din grupul abhazo-adig. Majoritatea (95 
de mii) locuiesc în Republica Autonomă Abhazia (8,0 mii km2 
şi 925 de mii de locuitori). Statul autonom abhaz a fost creat 
în 1920 şi face parte din componența Georgiei. În 1991, când 

preşedintele georgian Gamsahurdia a respins cu fermitate 
ideea rămânerii Georgiei în componenţa URSS sovieticii au 
recurs la susținerea ideilor separatiste abhaze. Spre 
deosebire de Tbilisi. Administraţia de la Suhumi era de acord 
să rămână în componența Uniunii Sovietice, abhazilor fiindu- 
le frică de o Georgie naționalistă capabilă să suprime firava 
autonomie abhază (abhazii reprezintă doar 17,4 % din 
populaţia republicii). După destrămarea Uniunii Sovietice 
abhazii şi-ar fi dorit să facă parte în calitate de stat autonom 
din componența Rusiei şi nu a Georgiei, fapt ce a şi condus 
la declanşarea conflictului militar abhazo-georgian din 1992- 
1994. 

După înrăutățirea raporturilor dintre Tbilisi şi Suhumi, 
georgienii au declarat abhazii venetici şi fară niciun drept de 
a avea o autonomie sau vreo pretenţie la un teritoriu 
incontestabil georgian de trei milenii. Naţionaliştii georgieni 
au spus că se vor opune utilizării de către „veneticii de 
dincolo de Caucaz” a numelui de Abhazia, Regatul medieval 
al Abhaziei fiind un stat georgian (cu capitala la Kutaisi) ce n- 
are nicio legătură cu populaţia abhază. Abhazii sunt într- 
adevăr originari din Cerkesia şi s-au stabilit în Transcaucazia 
în perioada medievală. Dar în Regatul Abhaziei ei erau, ca şi 
acum, minoritari, reprezentând o pătură de agricultori şi nu 
elita statului abhaz. O parte a strămoşilor abhazilor - 
abazinii, a rămas în continuare pe versanții nordici ai 
Kaukazului. Deosebirile dintre abhază şi abazină sunt mici 
de tot, aceasta din urmă fiind considerată un dialect al 

abhazei vorbite în Georgia37. 

Un motiv în plus al conflictului constă în faptul că abhazii 
sunt musulmani-suniți şi conflictul căpăta pe deasupra 
coloraturii sale interetnice şi una  interconfesională. 
Apartenența abhazilor la lumea islamică le-a asigurat 
susținerea tuturor popoarelor musulmane din nordul 
Kaukazului precum şi a Turciei. 

În legătură cu conflictul abhaz apare întrebarea: cum de 
au reuşit cei 95 de mii de abhazi să înfrunte Georgia lui 
Gamsahurdia? Întrebarea e cu atât mai logică cu cât în 
Abhazia propriu-zisă raportul abhazi-georgieni era 1:4! Este 
absolut evident că acest conflict a fost lansat ca şi cel osetin, 
de Moscova şi nu numai lansat, ci şi bine susținut şi regizat. 
Scopul urmărit de Moscova nu e doar tendința de a menține 
tânărul stat transcaucazian în sfera sa de influență. Prin 
intermediul celor două conflicte Moscova şi-a creat două 
avamposturi strategice în sudul lanţului caucazian şi şi-a 
prelungit considerabil controlul asupra litoralului pontic. 
Prin intermediul acestui conflict, ca şi a celorlalte litigii din 
Caucaz, Moscova menţine starea de „nici război — nici pace”, 
stare care are efectul unui congelator, ce menţine zona 
pentru o perioadă când Rusia va depăşi criza prin care trece 
şi-şi va putea garanta prin alte mijloace prezența în Caucaz. 

Începând cu anul 2003 atât relaţiile ruso-georgiene cât şi 
cele moldo-ruse suferă o degradare rapidă. În Georgia se 


37 vezi M. Sala, I. Vintilă-Rădulescu, articolele Abazina, Abhază în 
Limbile lumii, op.cit. 

produce aşa-numita revoluție a rozelor. În Republica 
Moldova, practic concomitent, are loc respingerea proiectului 
Kozak de federalizare a ţării. 

Totodată, atât Georgia cât şi Republica Moldova rămân 
obiectele unui interes mai special (deşi relativ discret) al 
Turciei. După implozia URSS, Turcia devine un factor 
important şi activ în geopolitica spaţiului pontic. Cu toate 
acestea, deşi au trecut aproape două decenii de la 
destrămarea Uniunii Sovietice, rolul Turciei în geopolitica 
regională n-a fost încă bine analizat şi nici pe deplin 
conştientizat. Exceptând câteva studii alarmiste apărute în 
prima jumatate a anilor 1990 în presa rusă de specialitate, 
locul şi rolul factorului turc în geopolitica regiunii Mării 
Negre rămâne a fi un subiect destul de rar abordat. 

Republica Moldova simte prezenţa factorului turc destul de 
puternic datorită autonomiei gagauze. La rândul lor, relațiile 
turco-georgiene sunt marcate de problema lazilor, grup etnic 
georgian de religie musulmană sunită, care locuiesc 
preponderent în regiunea Artvin (Lazistan), dar şi cea a 
Ageariei, o republică autonomă din componenţa Georgiei 
situată la frontiera cu Turcia. Agearii sunt, ca şi lazii, 
georgieni de religie musulmană sunită, dar ţinând cont de 
faptul că deseori în Caucaz (ca și Balcani) identitatea 
confesională o determină pe cea naţională mulţi ageari se 
percep ca turci şi nu ca georgieni. Chiar dacă agearii n-au 
creat georgienilor probleme tot atât de serioase ca şi osetinii 
sau abhazienii, totuşi, până în 2004 Agearia preşedintelui 
Abaşidze era de-facto necontrolată de autorităţile de la Tbilisi. 
Merită de spus că această stare de lucruri era discret 

încurajată anume de Ankara. Alte două cauze de ordin istoric 
ce stăvilesc o apropiere turco-georgiană sunt perioada 
dominației turceşti din secolele XVI-XIX şi problema turcilor 
meshetini, deportați din considerente politice din Georgia. 
Astăzi Georgia nu are o minoritate turcă importantă, dar în 
sudul țării, în regiunea numita Kvemo Kartli (r-nele Bolnisi, 
Dmanasi şi Marneuli), locuiește compact minoritatea azeră. 
Azerii reprezintă în Georgia o comunitate mai importantă 
decât osetinii (165 de mii) şi abhazii (95 de mii) luați în 
ansamblu, numărând la recensământul populaţiei din 1989 
cca 310 mii persoane (5,7 % din populaţia țării). Cu toate 
acestea, spre deosebire de osetini sau abhazieni, azerilor din 
Kvemo Kartli nu li s-a oferit autonomie teritorială. 
Actualmente Turcia şi Azerbaidjanul, din cauza diferendelor 
cu Armenia, nu pot valorifica această comoară geopolitică, 
dar pot oare fi siguri georgienii că turcii nu vor utiliza azerii 
georgieni tot atât de eficient precum a utilizat Rusia o mâna 
de abhazi şi osetini, cu ajutorul cărora suveranitatea Georgiei 
s-a transformat într-o ficțiune? Cert este că Turcia nu poate 
conta pe Georgia în calitate de aliat. Mai curând, ținând cont 
de suspiciunile ce persistă între Georgia şi cele două state 
turcice vecine, Rusia se va strădui să o mențină în sfera sa 
de influență. 

În încheire nu putem să nu ne referim şi la poziţia SUA și 
UE față Georgia şi, respectiv de Republica Moldova. Interesul 
american pentru cele două ţări se manifesta în mod diferit şi 
este generat de motive destul de diferite. Georgia este fără 
îndoială un obiectiv geopolitic important pentru Washington, 
fiind ţara care asigură accesul spre bazinul caspic, bogat în 

hidrocarburi. Republica Moldova prezintă pentru americani 
un interes periferic. În fond prezența militară rusă în estul 
Republicii Moldova şi relațiile moldo-române sunt cele două 
subiecte de interes real pentru americani în zonă. UE 
manifestă față de ambele țări un interes modest. Atât Georgia 
cât şi Republica Moldova fac parte din proiectele politicii de 
vecinătate a UE, dar aspiraţiile acestor țări de aderare la UE 
par a fi, cel puţin pentru moment, greu realizabile. 

Putem astfel conchide că sarcina principală a celor două 
țări este restaurarea suveranităţii naționale asupra întregului 
teritoriu, ieşirea din sfera de influenţă a Moscovei. Din acest 
punct de vedere agenda politică a Georgiei şi a Republicii 
Moldova, așa cum este ea dictată de realităţile geopolitice, 
este foarte asemănătoare. Aceste similitudini ca şi existența 
unui adversar comun, fac din Georgia şi Republica Moldova 
nişte aliați naturali şi impun autorităţile de la Tibilisi şi 
Chişinău să-şi coaguleze eforturile. Pentru moment, însă, 
suntem nevoiţi să constatăm că cel puţin Chișinăul oficial nu 
a înţeles nici valoarea unui parteneriat strategic cu Georgia şi 
nici posibilităţile pe care le-ar oferi întărirea unei structuri de 
cooperare regională precum GUAM. 


TRANSNISTRIA ȘI OSETIA DE SUD: 
diferențe, asemănări şi consecinţe 

Independenţa regiunii autonome sârbe Kosovo şi 
evenimentele din august-septembrie 2008 din Caucaz au 
declanșat noi discuţii la Chişinău, Kiev şi Moscova în legătură 
cu dosarul transnistrean și viitorul acestei regiuni. Unul din 
motivele pentru care autorităţile moldovene (ca și cele 
georgiene, ucrainene sau azere) nu s-au grăbit să recunoască 
independenţa regiunii Kosovo a fost tocmai temerea că acest 
pas ar putea servi ruşilor drept pretext pentru a justifica 
recunoașterea unilaterală a independenței regiunilor 
separatiste din ţările GUAM. Politicienii şi comentatorii 
politici ruşi nu-şi ascundeau satisfacția în legătură cu 
„precedentul Kosovo”, anticipând în prezicerile lor cu o 
uimitoare precizie suita evenimentelor la care urma să ne 
aşteptăm în regiunea Mării Negre. Moscova s-a convins încă 
odată că sistemul de drept internațional poate fi mai lesne 
interpretat şi înțeles cu ajutorul rachetelor şi aviației și la 
numai câteva luni după proclamarea independenței regiunii 
Kosovo ruşii pun în aplicare un scenariu identic, dar în regie 
proprie, în Osetia de Sud. Şi dacă în cazul Kosovo clasa 
politică din Chişinău şi-a pus doar întrebări retorice în 
legătură cu riscurile pe care le emana acest pas la adresa 
unor ţări precum Republica Moldova, atunci evenimentele din 
Osetia de Sud au produs o adevărată panică. Spre deosebire 
de Kosovo, cu care cazul transnistrean avea mai puține 
asemănări atât de formă cât şi de conținut, Osetia de Sud era 
un dosar care avea multe asemănări cu conflictul din estul 
Republicii Moldova. Mulți politologi din spațiul ex-sovietic 
găseau similitudini frapante anume între cazul transnistrean 
şi cel sud-osetin. Cunoscutul caucazolog Alexandr 

Iskandarean îmi spunea, după ce vizitase Transnistria, că 
printre elementele comune care disting cele două conflicte de 
cele din Abhazia sau Karabah ar fi permiabilitatea relativă a 
frontierei dintre zona controlată de separatiști și restul ţării, 
precum şi  coexistența grupurilor etnice favorabile 
separatismului cu cele care privesc cu rezervă regimul, 
respectiv a georgienilor şi osetinilor în Osetia de Sud şi a 
ruşilor şi ucrainenilor pe de o parte şi a românilor moldoveni 
pe de altă parte în regiunea transnistreană. Un alt element 
comun al celor două conflicte mi-l semnala în octombrie 
2007, în timpul unei vizite în Georgia, Dmitri Sanakoev, 
liderul administrației  pro-Tbilisi din Osetia de Sud. 
Preşedintele Saakaşvili a creat pe teritoriile controlate de 
georgieni din Osetia de Sud o administraţie controlată de 
Tbilisi, tot aşa cum autorităţile moldovene au creat pe 
teritoriile transnistrene controlate de Chişinău raionul 
Dubăsari (deşi această comparaţie e acceptabilă doar parţial). 
La rândul ei jurnalista rusă lulia Latânina scria în timpul 
evenimentelor din august 2008 că Osetia de Sud nu e un 
teritoriu, o ţară sau un regim ci o întreprindere mixtă a unor 
generali kaghebişti şi a unor bandiți osetini. Lucruri similare 
s-au spus, nu o singură dată, de-a lungul ultimilor douăzeci 
de ani, în presa de la Chişinău sau de aiurea și despre esența 
regimului transnistrean. Latânina se întreabă, pe bună 
dreptate, cine sunt separatiștii de la Ţhinvali şi în ce măsură 
exprimă ei punctul de vedere al osetinilor. „Cine e osetinul de 
acolo? Anatolii Baranov, şeful KGB-ului de la Ţhinvali, care 
până mai ieri era șeful FSB în Republica Mordovia, sau 
ministrul apărării Vasilii Lunev, fostul comisar militar al 

regiunii Perm, sau poate premierul sud-osetin Iurii Morozov?” 
Întrebări identice s-au pus, de multe ori, şi în legătură cu 
liderii separatiști de la Tirapol, care sunt în exclusivitate 
cetăţeni ai Federaţiei Ruse și în mare parte originari din Rusia 
sau din alte republici ex-sovietice şi nicidecum din regiunea 
transnistreană. 

Pe lângă aceste similitudini de ordin tehnic, există şi multe 
asemănări de natură istorică sau geografică. Autonomia 
moldovenilor transnistreni în cadrul Ucrainei Sovietice a fost 
creată la 12 octombrie 1924, adică cam în aceeaşi vreme cu 
autonomia sud-osetină din cadrul Georgiei Sovietice, care a 
fost întemeiată la 20 aprilie 1920. Ca şi ruşii sau ucrainenii, 
care au început să se așeze în Transnistria abia în secolul 
XVIII şi osetinii s-au instalat relativ târziu pe teritoriul 
actualei Osetii de Sud. Ei ajung la sud de Caucaz abia în 
secolul XIII, când statul georgian avea deja aproape două 
milenii de existență. Suprafaţa regiunii autonome Osetia de 
Sud (în hotarele ei de la 1 ianuarie 1990) este de 3,9 mii km2, 
adică exact ca şi cea a teritoriului controlat de autorităţile 
separatiste de la Tiraspol. Ca şi Transnistria, Osetia de Sud 
reprezintă un teritoriu fără ieşire la mare, având frontieră 
comună doar cu statul de care tinde să se separe şi cu un 
singur stat străin. Identice sunt și motivele Rusiei de a 
sprijini cele două regimuri secesioniste. E clar că prin 
acțiunile sale Moscova nu vizează anexarea Transnistriei sau 
a Osetiei de Sud, ci penalizarea Georgiei şi a Republicii 
Moldova pentru încercarea lor de a ieşi din sfera de influență 
politică, economică şi culturală rusă. Ruşii nu ascund faptul 
că dosarele respective ar putea fi închise doar în cazul în care 

puterea de la Tbilisi şi Chişinău ar accepta un comportament 
identic cu cel al Minskului sau Erevanului în raporturile sale 
cu Kremlinul. 

Ca şi dosarul transnistrean, cel sud-osetin a fost multă 
vreme umbrit de cazuri mai sonore, cum ar fi cel cecen, 
crimeean sau abhaz, nemaivorbind de conflictele din Balcani. 
Lipsa unor tensiuni deschise şi a unor acţiuni masive de 
epurare etnică a făcut ca pe parcursul anilor 1990 americanii 
şi vest-europenii să manifeste doar un în interes sporadic și 
modest față de cele două conflicte. Spre exemplu „perla fostei 
riviere sovietice”, Abhazia, o regiune cu populaţie 
musulmană, din care au fost explulzaţi cca 400 mii de 
georgienii, era analizată cu o atenţie incomparabil mai mare 
decât Osetia de Sud. Situaţia avea să se schimbe doar după 
venirea lui Putin la putere şi după revenirea treptată a 
Kremlinului la un mesaj imperial necamuflat, urmare a 
căruia, în perioada 2002 — 2005, Occidentul şi-n primul rând 
americanii, susțin discret forțele politice anti-rusești din 
Republica Moldova şi Azerbaidjan și salută deschis 
schimbările de regim de la Kiev şi Tbilisi. În acelaşi timp 
România şi Bulgaria sunt admise în NATO, toate acestea 
producând o schimbare esențială de decor pe scena 
geopolitică a regiunii Mării Negre. 

Asemnănările dintre cele două conflicte nu merg, însă, mai 
departe. Osetia de Sud a beneficiat timp de şaptezeci de ani 
de un statut de autonomie regională în cadrul Georgiei 
sovietice, în timp ce Transnistria nu a fost o entitate distinctă 
decât în perioada 1924-1940, adică până la anexarea 
Basarabiei de către URSS şi crearea RSS Moldoveneşti. 

Transnistria este o regiune de şes, dens populată (în 1989 
densitatea medie a populaţiei în zona transnistreană a RSS 
Moldovenești era de 197 loc./km2), în timp ce Osetia de Sud 
este o regiune montană, slab populată (în 1989 regiunea 
avea 100 mii de locuitori, adică de şapte ori mai puţin decât 
zona revendicată de separatiștii transnistreni). Pe teritoriul 
controlat de separatiștii transnistreni se află cinci oraşe 
relativ mari — Tiraspolul, Benderul, Râbnița și Dubăsariul, în 
care în 1989 locuiau 410 000 persoane, în timp ce Osetia de 
Sud reprezintă o zonă rurală, singurul oraș important fiind 
Thinvali, care la recensământul din 1989 avea numai 43 mii 
locuitori (la ora actuală mai are doar vreo 20 mii locuitori). 
Implicit, Transnistria era (şi rămâne) o regiune 
industrializată, cu o populaţie preponderent urbană, în timp 
ce Osetia de Sud a fost (şi rămâne) o regiune agrară, cu o 
populaţie esențialmente rurală. Există diferenţe şi referitor la 
mobilul conflictului. Deşi ambele regiuni aspiră să devină 
subiecţi ai Federaţiei Ruse, separatismul sud-osetin e bazat 
pe un demers etnic — aspiraţia poporului osetin de a dispune 
de un stat independent, în timp ce separatiștii transnistreni 
nu pot avansa astfel de argumente, ei mergând pe ideea 
internaţionalismului de tip sovietic. 

Una din deosebirile esenţiale constă în poziţionarea 
geografică a Transnistriei şi Osetiei de Sud în raport cu 
Rusia. Transnistria are hotar comun cu Ucraina, fiind 
departe de Rusia, în timp ce Osetia de Sud are frontieră 
comună cu Rusia, mai exact cu Osetia de Nord, cel mai 
ascultător subiect al Federaţiei Ruse din Caucazul de Nord. 
Evident acest lucru are implicaţii cât se poate de clare asupra 

evoluţiei conflictului. 

Există diferenţe sesizabile şi în ceea ce ţine de valoarea 
geopolitică a celor două regiuni. Chiar dacă Osetia de Sud 
este o regiune slab populată şi cu o economie precară, 
valoarea ei geopolitică este semnificativ mai mare decât a 
regiunii transnistrene. Controlul asupra Osetiei de Sud, 
regiune ce reprezintă un intrând în teritoriul georgian, oferă 
ruşilor posibilitatea de a supraveghea toate căile de transport 
şi comunicaţii, inclusiv oleoductele şi gazoductele, ce vin spre 
porturile georgiene sau cele turceşti dinspre bazinul caspic. 
În acelaşi timp, Transnistria nu prezintă pentru ruşi un 
interes politic, strategic sau economic, exceptând calitatea ei 
de cătuşe pentru Republica Moldova. Lipsa unei ieşiri la mare 
sau a frontierei comune cu Rusia, deci incapacitatea ruşilor 
de a ajunge în Transnistria fără a trece pe teritoriul „inamic” 
al Ucrainei sau Republicii Moldova, invalidează orice teorii 
legate de valoarea geopolitică sau geostrategică a regiunii 
transnistrene. 

De altminteri, poziţia Ucrainei față de cele două conflicte 
poate fi trecută şi ea la capitolul deosebiri. Atitudinea critică 
a Kievului față de intervenția rusă din august-septembrie 
2008 în Abhazia şi Osetia de Sud nu se compară cu politica 
ambiguă a Ucrainei față de regimul separatist de la Tiraspol. 
De fapt, separatismul transnistrean ar fi imposibil dacă 
Kievul nu ar fi atât de generos cu regimul de la Tiraspol şi nu 
ar fi privit cu ostilitate orice încercare a Chişinăului de a 
promova o politică mai dură față de Igor Smirnov. 

Unul din motivele pentru care Ucraina manifestă atâta 
indulgență vizavi de separatismul transnistrean este prezența 

masivă a ucrainenilor (cam 30% din totalul populaţiei) în așa- 
zisa „Republică moldovenească nistreană”. O altă cauză, ce-i 
drept invocată doar în culise, ar fi aceea că ucrainenii 
consideră regiunea transnistreană ca fiind „făgăduită” de 
istorie şi geografie Ucrainei. Pe lângă aceste motive 
„sentimentale” mai există şi interesele economice ale unor 
figuri importante din sfera politică (cum ar fi ex-secretarul 
Consiliului Securităţii Naţionale a Ucrainei Petro Poroşenko) 
sau economică din Ucraina (mai ales anumite grupări 
obscure din Odesa, care însă se dovdesc a fi destul de 
generoase cu forțele politice importante de la Kiev în perioada 
campaniilor electorale). Beneficiind de o liniște relativă, de 
vecinătatea unui oraș-port agitat din toate punctele de vedere 
cum e Odesa, de proximitatea UE şi de o frontieră permiabilă 
în toate direcţiile, Transnistria s-a transformat într-o zonă 
off-shore a CSl-ului, devenind o gazdă primitoare pentru 
afacerile dubioase ale grupărilor mafiote din Rusia, Ucraina, 
Bielorusia, Republica Moldova și nu doar. Banii acestora s-au 
făcut simţiţi nu o singură dată în campaniile electorale de la 
Kiev şi Chişinău, capitale de care depinde în mare parte 
existența nestingherită a acestui „paradis al mafiilor” din CSI. 

Din vara anului 2008 cele două dosare beneficiază de un 
tratament diferit şi din partea Rusiei. Osetia de Sud a fost 
recunoscută de Moscova, alături de Abhazia, ca stat 
independent. E adevărat că niciunul din partenerii Rusiei din 
cadrul CSI nu s-a grăbit să urmeze exemplul Kremlinului, 
nici chiar Bielorusia, ceea ce reprezintă un veritabil insucces 
diplomatic pentru ruşi. După toate probabilitățile dosarele 
celor două regiuni caucaziene vor trece la un „alt nivel de 

înghețare”, or e clar, că independenţa lor nu e o soluţie iar 
anexarea lor la Federaţia Rusă ar conduce la o deterioare fără 
precedent a imaginii Moscovei în afară. În aceste condiţii 
cazul transnistrean are un rol mai nou. Transnistria trebuie 
sa fie acel exemplu pozitiv pe care vrea să-l servească 
Kremlinul comunităţii internaţionale şi întâi de toate statelor 
din CSI. Ruşii ar vrea să demonstreze că ei pot găsi soluții 
durabile pentru conflictele din zonă și Transnistria e din 
multe considerente o variantă ideală pentru asta. Întâi de 
toate ruşii ar trebui să scape cumva de această povară 
costisitoare şi nu neapărat utilă pentru ei din punct de 
vedere politic. În al doilea rând în Transnistria relaţiile 
intercomunitare nu au cunoscut acea degradare care s-a 
semnalat în conflictele din Karabah sau Abhazia. Există și un 
minim dialog între Chişinău și Tiraspol şi-n fine, ceea ce e mai 
important, regimul comunist de la Chişinău, care trăieşte o 
adevărată „criză de popularitate” e gata să facă orice pentru a 
păstra puterea şi mai ales averile pe care le-au acumulat în 
cei opt ani de guvernare. Pierzând încrederea americanilor şi 
vest-europenilor, detestat de tot spectrul opoziţiei şi chiar de 
unele facțiuni din interiorul propriului partid, preşedintele 
Voronin părea gata, în timpul evenimentelor din Caucaz să 
accepte o versiune modificată și îmbunătăţită a proiectului 
Kozak, fapt confirmat (din neatenţie probabil) şi de premierul 
Zinaida Greceanâi, şi de şeful diplomaţiei de la Moscova. 

La începutul lunii septembrie preşedintele Medvedev îl 
primea la reședința sa marină de la Soci pe liderul separatist 
transnistrean Igor Smirnov pentru a-i spune că Moscova nu 
intenționează se aplice scenariul din Osetia de Sud şi-n cazul 

Transnistriei, convingându-l (iar preşedinţii Rusiei pot fi 
foarte convingători) că e necesară reluarea dialogului cu 
Chişinăului. Presa apropiată Kremlinului scria după această 
întrevedere că Moscova nu va alimenta aşteptările 
Tiraspolului privind repetarea scenariului sud-osetin pe 
malurile Nistrului. Jurnalistul rus Vladimir Kuzmin 
transmitea de la reședința prezidenţială din Soci că 
„maximum la ce poate pretinde Transnistria este statutul de 
largă autonomie în cadrul Republicii Moldova”. 

Adevărul e că generozitatea liderului de la Kremlin a trezit 
mai curând suspiciuni în tabăra democrată din Chişinău. 
Întrebarea ce ne frământă e: care ar putea fi preţul pentru 
aceasta ofertă a Kremlinuluui? E foarte probabil ca afacerea 
privind reintegrarea Transnistriei în Republica Moldova să 
coste prea mult, adică chiar Republica Moldova în întregime, 
or rușii i-ar putea servi Chişinăului o soluţie care să prevadă 
nu doar perpetuarea prezenţei lor militare în zonă sau 
dreptul de veto al autonomiei transnistrene în probleme 
precum politica externă, securitatea naţională ori apărarea, ci 
şi garanţii clare că moldovenii vor fi legaţi de mâini şi de 
picioare de spaţiul eurasiatic controlat de Rusia. 


„CAZUL KOSOVO”: RETROSPECTIVĂ ŞI 
PERSPECTIVĂ 

Proclamarea independenței fostei regiuni autonome 
iugoslave Kosovo a stârnit discuţii controversate şi chiar dacă 
de la eveniment s-a scurs deja ceva timp iar spiritele s-au 
mai temperat, cazul respectiv rămâne larg comentat de 
politologii, juriștii şi istoricii de pe ambele maluri ale 
Atlanticului. Poziţia marilor puteri ale lumii s-a împărțit clar 
între cei care acceptă inependenţa regiunii şi cei care se 
pronunţă categoric împotrivă. SUA şi principalii săi aliați 
europeni - Germania, Marea Britanie, Franţa și Italia - au 
fost pentru recunoaşterea independenţei noului stat, în timp 
ce Rusia și China s-au pronunţat cu fermitate împotrivă. 
Motivele de care se conduc marile puteri în alegerea acestor 
opțiuni sunt diferite, chiar dacă se invocă aceleaşi lucruri — 
democraţie, dreptul la autoderminare, drepturile omului etc. 

Americanii, confruntaţi cu o criză economică prelungită şi 
accentuată şi cu o depreciere fără precedent a dolarului în 
raport cu euro, au vrut să-i mai pună odată la încercare pe 
europeni (să nu uităm că și imediat după introducerea 
monedei unice americanii au intervenit în Balcani). Britanicii, 
„calul Troian” al SUA în UE, se orientează, ca mai 
întotdeauna, după poziţia luată de Washington. Nemţii văd în 
independența Kosovo un pas „în lături” în raport cu 
prevederile Conferinţei de la Helsinki, conferinţă care a fost 
un fel de substituent al tratatului de pace cu Germania 
învinsă în cel de-al doilea război mondial şi stabilea o „noua 
ordine” în Europa. Italienii, susținători tradiţionali şi fideli ai 
Albaniei, fac o favoare fostului lor satelit în Balcani. În acelaşi 
timp, chiar dacă Moscova a contestat vehement pasul făcut 
de albanezii kosovari, în realitate Kremlinul are tot temeiul să 


144 


jubileze ori, „cazul Kosovo” e cât se poate de binevenit pentru 
ruși. Invocând „precedentul Kosovo” Rusia îşi va putea 
justifica acțiunule în Abhazia, Osetia de Sud, Transnistria 
sau Karabahul de Munte. Totodată, ruşii au un prilej 
extraordinar să le demonstreze sârbilor (şi nu doar) că 
singurul aliat pe care-l pot avea e Rusia. În fine, China vede 
în cazul Kosovo o evidentă asemenare cu „dosarul” regiunii 
autonome Tibet, independenţa căreia e discret susținută de 
japonezi şi de marile puteri occidentale, dar şi cu cel al 
Taivanului, provincie care scapă oricărui control din partea 
autorităţilor comuniste chineze. 

Pentru a-şi argumenta demersul, atât apologeţii cât şi 
adversarii unui Kosovo independent au făcut apel și la istorie, 
şi la dreptul internaţional. Din păcate nu chiar toate analizele 
sunt pertinente şi nici prea documentate, chiar dacă multe 
dintre ele au apărut în paginele unor publicaţii cu rezonanţă 
mondială. Pentru a înţelege „cazul Kosovo” e, într-adevăr, util 
să facem o scurtă retrospectivă a situaţiei. În antichitate 
teritoriul actualului Kosovo, ca și toată partea vestică a 
Balcanilor, era populată de triburile ilirice. În perioada 
romană o mare parte din iliri a fost romanizată, dând naştere 
unor grupuri etnice precum dalmaţii. Dar o parte din ei și-au 
păstrat identitatea culturală nealterată, dând naştere 
poporului albanez contemporan. În secolul VII în Balcani 
ajung slavii, care înghit treptat populațiile ilirice romanizate 
(idiomul dalmatin va disparea definitiv la finele secoului XIX) 
şi-i împing spre sud, în adâncul munților, pe ilirii 
neromanizați, adică pe viitorii albanezi. În fond, majoritatea 
istoricilor e de părere că regiunile Kosovo şi Metohia și într-o 

anumită măsură chiar şi Muntenegrul și Macedonia, au avut 
o populație mixtă, slavo-albaneză, încă din perioada 
medievală timpurie. 

Aflându-se, după dezmembrarea Imperiului Roman, sub 
influență bizantină, albanezii primesc încă în zorii evului 
mediu creștinismul de rit oriental. Cea mai mare parte a 
albanezilor au fost creştin-ortodocşi până în secolul XVII, 
când s-a accelerat trecerea lor la islam. Albanezii au opus o 
rezistență dârză Imperiului Otoman pe parcursul veacurilor 
XV şi XVI. Chiar şi mai târziu multe din principatele albaneze 
erau controlate doar de-jure de otomani. În 1912, în toiul 
primului război balcanic, Congresul de la Londra recunoaște 
independenţa Albaniei, hotarele noului regat urmând să fie 
stabilite după încheierea ostilităţilor. După pacea de la 
Bucureşti din august 1913, care a stabilit hotarele în regiune 
după încheierea celui de-al doilea război balcanic, Albania 
primeşte hotarele actuale iar regiunile Kosovo şi Metohia au 
fost cedate Serbiei deşi o mare parte a populației o 
reprezentau albanezii. În aprilie 1939 Italia fascistă 
organizează o lovitură de stat la Tirana, îl detronează pe 
regele Zogu şi-l proclamă pe regele Italiei rege al Albaniei. În 
realitate Albania devine o semicolonie italiană. În aprilie 1941 
trupele albaneze vor participa alături de cele germane şi 
italiene la agresiunea împotriva Greciei şi Iugoslaviei. După 
capitularea Iugoslaviei cea mai mare parte a regiunii Kosovo 
precum şi zona Tetovo din actuala Republica Macedonie, au 
fost alipite la Regatul Albaniei, dar după război „Albania 
Mare”, creată cu ajutorul Italiei fasciste, a fost lichidată, 
Albania fiind readusă la frontierele sale de la 1 ianuarie 

1941. Totuşi, Tito va institui pentru albanezii din Kosovo o 
regiune autonomă în cadrul Republicii Socialiste Serbia. În 
viziunea liderului iugoslav autonomia albaneză din cadrul 
Serbiei urma sa fie un cap de pod pentru operaţiunea de 
alipire a Albaniei la Iugoslaviei, or în anii 1945-1948 Tito 
promova ideia unei federaţii balcanice care ar fi inclus cele 
şase republici iugoslave plus Albania şi Bulgaria. Proiectul 
balcanic al lui Tito n-a reuşit din cauza divergenţelor pe care 
le-a avut liderul de la Belgrad cu Stalin, dar regiunea 
autonomă Kosovo a continuat să existe. Dar dincolo de 
proiectele geopolitice ale lui Tito autonomia kosovară avea şi 
alte raţiuni, printre ele numarându-se crearea unui cadru 
politic acceptabil pentru populaţia albaneză din regiune şi 
temperarea sentimentelor iredentiste. Totuși, Belgradul a 
avut tot timpul suspiciuni vizavi de loialitatea albanezilor 
kosovari. În consecință Kosovo aşa şi n-a ajuns sa fie egalat 
în drepturi cu celelalte republici ale federaţiei iugoslave, deşi 
demersuri în acest sens s-au făcut auzite chiar în perioada 
lui Tito. Mai mult ca atât, frica de o eventuală secesiune a 
regiunii a determinat autorităţile federale iugoslave să fie 
destul de precaute în ceea ce privește cheltuielile privind 
dezvoltarea economică a ținutului sau crearea unei 
infrastructuri adecvate cerinţelor vremii — regiunea autonomă 
Kosovo a fost de departe cea mai slab dezvoltată zonă din 
fosta Iugoslavie Socialistă. În anii 1980 diferenţele dintre 
Kosovo şi alte entități ale federaţiei iugoslave devin cauza 
primelor fricțiuni serioase dintre autorităţile centrale de la 
Belgrad şi cele de la Priştina. De fapt, dincolo de problema 
identităţii confesionale sau naţionale, problemele sociale şi 

economice au fost cele care au stat la baza nemulțumirii 
albanezilor faţă de puterea centrală. Prăbuşirea federaţiei 
iugoslave a dus la intensificarea fricţiunilor dintre sârbi şi 
albanezii kosovari. În 1990 regimul lui Milosevici a suprimat 
autonomia kosovară. Situaţia ia o turnură dramatică în 1999 
când sub presiunea regimului de la Belgrad quasi 
majoritatea albanezilor kosovari a fost forțată să părăsească 
țara. Numai intervenţia militară a NATO face posibilă 
revenirea albanezilor la baștină şi restabilirea ordinii. Noua 
putere de la Belgrad consimte ca regiunea să fie administrată 
de o autoritate internaţională până la stabilirea definitivă a 
statusului său. Din păcate însă, dialogul dintre Belgrad şi 
Priștina s-a dovedit a fi absolut ineficient - sârbii pledau 
pentru o largă autonomie a regiunii în componenţa Serbiei, în 
timp ce kosovarii vedeau soluția doar în independenţa față de 
Belgrad. Separarea, în 2006, a Muntenegrului de Serbia a 
întărit şi mai mult demersul pro-independentist al 
kosovarilor. 

Acestea fiind spuse rămâne să vedem care pot fi 
consecințele „cazului Kosovo” pe plan internaţional şi 
regional. În ce masură „cazul Kosovo” este, într-adevăr, un 
precedent şi care sunt pericolele pe care le comportă acest 
exemplu pentru Europa şi chiar pentru sistemul relaţiilor 
internaţionale în ansamblu. Să începem prin a constata 
faptul că acest caz nu reprezintă ceva chiar atât de inedit 
pentru istoria relaţiilor internaţionale din Europa. În 
octombrie 1938 marile puteri europene decideau, din raţiuni 
oarecum  asemănatoare, să cedeze Germaniei regiunea 
Sudetenland din Cehoslovacia. Decizia a fost motivată prin 

faptul că 90% din cei peste trei milioane de locuitori ai 
ținutului erau etnici germani. Dacă printr-un miracol regimul 
nazist ar fi căzut înainte de 1 septembrie 1939, adică înainte 
de începerea războiului doi mondial şi frontierele europene ar 
fi rămas aşa cum erau în ajunul conflagrației azi am fi citit în 
manuale de istorie că liderii marilor democraţii europene — 
Chamberlane şi Daladier - au facut în 1938 un lucru 
extraordinar, corectând o gafă pe care au comis-o puterile 
victorioase în primul război mondial în raport cu poporul 
german. Şi mai multe similitudini cu cazul Kosovo îl are 
separarea în 1971 a Bangladeshului de Pakistan, acțiune 
tacit sprijinită de URSS și India. 

De fapt pericolul „cazului Kosovo” nu constă în 
perturbarea sistemului dreptului internaţional, mai ales că 
nu există nicio „lege? a dreptului internațional care ar 
prevedea cum se declară şi se recunoaște independenţa unui 
stat, ci într-o eventuală destabilizare a situaţiei în Balcani. 
Ținând cont de sensibilitatea subiectului „frontiere etnice — 
frontiere politice” în sud-estul Europei e uşor să ne imaginăm 
o serie de posibile reacţii în lanţ. Prima care ar putea suferi 
de pe urma „cazului Kosovo” ar putea fi Republica 
Macedonia. La ora actuală cca 30% din populaţia Republicii 
Macedonia este de origine albaneză, ei formând majoritatea 
absolută în nord-vestul ţării (zona Tetovo), într-o regiune ce 
se mărgineşte cu Albania şi Kosovo. Succesul albanezilor 
kosovari ar putea să-i facă şi mai îndrăzneţi şi intransigenți 
pe albenezii din zona Tetovo. În cazul separării zonei Tetovo 
viabilitatea Republicii Macedonia ar fi pusă la grea încercare 
şi nu putem exclude faptul că succesul naţionalismului 

albanez s-ar putea la un moment dat transforma în succesul 
naţionalismului bulgar, or dacă slavii macedoneni vor pierde 
controlul asupra zonei Tetovo una din reacţiile posibile ale 
acestora ar fi anume reconsiderarea poziției lor faţă de 
identitatea bulgară. La rândul lor şi sârbii din Bosnia ar 
putea pune în discuţie problema alipirii Republicii Sârbe din 
Bosnia la Serbia, tot așa cum croații din Herzegovina 
Occidentala ar putea fi tentaţi să ceară alipirea lor la Croaţia. 
De fapt succesul  separatiștilor kosovari alimentează 
speranțele multor mişcări separatiste din zonă şi chiar din 
alte regiuni ale Europei. O serie de mişcări autonomiste, 
iredentiste sau sepratiste din întreaga Europă sau grăbit să 
salute independența Kosovo, printre ei numărându-se şi 
liderii unor entități separatiste din spațiul ex-sovietic (de fapt 
aici poate fi văzută dualitatea poziției Rusiei - Moscova 
condamnă independența regiunii Kosovo iar regimurile 
separatiste susținute de Kremlin o salută!). 

După cum era şi firesc, proclamarea independenţei regiunii 
Kosovo nu putea să nu aibă ecou şi în Republica Moldova. La 
Chişinău şi Tiraspol „cazul Kosovo” este urmărit cu interes. 
Liderii separatiști de la Tiraspol încearcă să interpreteze 
recunoașterea independenței regiunii Kosovo ca pe un 
precedent juridic ce ar putea să ușureze recunoașterea pe 
plan internaţional a „Republicii moldoveneşti nistrene”. Şi 
unii comentatori politici moldoveni sunt de părere că acest 
caz ar putea fi cu ușurință utilizat de ruşi pentru a justifica 
recunoașterea independenţei zonei separatiste transnistrene. 
Cu toate acestea, în pofida aparenţelor, între Kosovo și aşa- 
numita „R.M.N.” aproape că nu există asemănări - nici de 

ordin juridic, nici de ordin moral şi nici de ordin istoric sau 
geopolitic. Populaţia regiunii Kosovo e formată preponderent 
din albanezi, în timp ce în zona transnistreană nu există un 
grup etnic ce ar avea o majoritate evidentă. Dacă ultimul 
recensamânt al populaţiei din Iugoslavia socialistă atesta 
faptul ca 7/8 din populaţia regiunii autonome Kosovo era 
albaneză atunci ultimul recensamânt al populaţiei din URSS 
(1989) arăta că în raioanele de est ale RSSM erau cca 40% 
moldoveni, cca 30% ucraineni şi cca 25% ruşi. Există 
deosebiri certe şi în ceea ce priveşte baza legală. Kosovo a 
avut statut de regiune autonomă într-o federație care s-a 
dizolvat. Transnistria nu a avut un statut distinct vreodată, 
fiind o regiune artificială şi din punct de vedere istoric, şi din 
punct de vedere etnogeografic şi din punct de vedere politic. 
În fine există o deosebire esenţială şi din punct de vedere 
moral. Albanezii kosovari au fost supuşi unui tratament 
inuman de către regimul Miloșevici ceea ce ce a antrenat 
după sine o reacţie a comunităţii internaţionale, în timp ce 
niciuna din comunităţile etnice din zona de est a Republicii 
Moldova nu poate pretinde că ar fi fost pusă în pericol de 
către autorităţile de la Chișinău. 

O anumită similitudine există, mai curând, între cazul 
Kosovo şi cel al fostelor autonomii din RSS Georgiană - 
Abhazia şi Osetia de Sud. Ca şi Kosovo regiunile Osetia de 
Sud şi Abhazia au avut statut de aunomie în cadrul unei 
republici socialiste dintr-o federaţie care s-a destrămat. Ca şi 
în cazul Kosovo, autonomia celor două regiuni a fost 
suprimată de un regim naționalist (Gamsahurdia n.a.). Dar 
aici asemnările se opresc şi încep deosebirile, or nici în 

Abhazia, şi nici în Osetia de Sud, nu există o majoritate 
abhază, respectiv osetină. În ambele regiuni în anul 1989 
majoritatea populaţiei era de origine georgiană. În al doilea 
rând, chiar dacă abhazii invocă politica represivă a lui 
Gamsahurdia, ar fi greu să acceptăm faptul că autoritățile de 
la Tbilisi au pus abhazii şi osetinii într-o situație identică cu 
cea în care s-au pomenit la un moment dat albanezii 
kosovari în timpul lui Miloşevici, adică să fi fost expatriați. Ba 
dimpotrivă, cei care au fost expulzați sunt georgienii din 
Abhazia. Cred că, de fapt, cea mai mare asemănare cu 
Kosovo o are Karabahul de Munte. Ambele regiuni aveau 
statut de autonomie în cadrul unor subiecți ai federațiilor 
socialiste care s-au destrămat. Dacă înainte de începerea 
conflictului în Kosovo erau cca 90% de albanezi, în 
Karabahul de Munte erau cca 90% armeni. În spatele 
albanezilor kosovari stătea Albania, tot aşa cum în cazul 
armenilor din Karabahul de Munte sta Armenia. Implicit, 
mişcările separatiste din ambele regiuni văd independenţa ca 
pe un pas spre „Albania Mare” şi respectiv, spre „Armenia 
Mare”. Ambele regiuni au „beneficiat” până în 1989 de o 
situație economică mai proastă comparativ cu restul 
republicii din care făceau parte (ceea ce nu e deloc valabil în 
cazul Abhaziei sau Transnistriei), adică conflictul a avut la 
origine şi o dimensiune social-economică. Majoritatea 
populaţiei celor două regiuni diferă de restul populației 
republicilor din care făceau parte nu doar din punct de 
vedere etnic dar şi confesional (albanezii kosovari sunt 
musulmani suniţi pe când sârbii sunt creştini ortodocşi, tot 
aşa cum armenii sunt creştini monofiziți în timp ce azerii 

sunt musulmani şiiţi). 

În fine, ultima întrebare pe care şi-o pun mulți politicieni 
şi comentatori politici, e dacă Kosovo va rezista ca stat sau va 
fi absorbit de Albania. Acum zece ani, în cartea „Geopolitica 
spaţiului pontic” care apărea la Cluj, consideram inevitabilă 
secesiunea regiunii Kosovo de Iugoslavia şi alipirea ei la 
Albania. Rămân de aceeaşi părere şi astăzi. E puţin probabil 
ca regiunea Kosovo, care are o suprafață de trei ori mai mică 
decât cea a Republicii Moldova şi o situaţie economică mai 
mult decât precară (de fapt din februarie 2008 nu mai putem 
spune că Republica Moldova e cea mai săracă ţară din 
Europa, dar nu din cauza succeselor guvernului comunist) 
să poată rezista multă vreme ca stat independent. Din 
momentul în care de acolo vor pleca soldaţii europeni şi 
Occidentul va înceta să mai subvenționeze bugetul acestei 
țări, Kosovo va înceta să existe, fiind înghiţit de Albania. În 
aceste condiţii, „cazul Kosovo” ar putea să aibă pentru 
Republica Moldova cu totul alte conotaţii şi să deschidă cu 
totul alte perspective. 


NATO-GUAM: O perspectiva 


Gruparea celor patru „naţiuni rebele” din cadrul CSI — 
Georgia, Ucraina, Azerbaidjan şi Republica Moldova, numită 
GUAM - este încă puţin cunoscută la vest de Prut. În mare 
parte acest lucru se datorează faptului că după mai bine de 
zece ani de la constituirea sa GUAM-ul încă n-a reuşit să 

devină o structură funcţională. Şi asta în pofida sprijinului 
moral oferit de Washington, care vedea în GUAM pe de o 
parte o asociaţie de state capabile să reziste tentativelor 
ruseşti de reconstituire a unei federaţii eurasiatice, iar pe de 
altă parte un traseu sigur pentru tranzitul de hidrocarburi 
din bazinul Marii Caspice spre Occident. 

Acordul de constituire al GUAM a fost semnat la 10 
octombrie 1997 la Strasbourg. Trei ani mai târziu, în 
septembrie 2000 la summit-ul Mileniului ONU a fost semnat 
un memorandum care reglementa activitatea alianței. Din 
păcate, însă, după reuniunea la vârf de la Yalta din iunie 
2001 la care a fost adoptat statutul GUAM, organizaţia a 
intrat într-o prelungită perioadă de stagnare. Cauza 
principală a acestei situaţii rezidă în relaţiile marcate de 
ambiguitate dintre țările membre ale alianței. Până în anul 
2005 raporturile dintre Chişinău şi Kiev erau marcate de 
problema proprietăților moldoveneşti de pe teritoriul 
ucrainean (în special pe litoralul basarabean al Mării Negre) 
şi de problemele de frontieră din sudul Basarabiei. Un alt 
punct sensibil al relațiilor moldo-ucrainene era poziţia prea 
tolerantă a Kievului în fața de regimul separatist de la 
Tiraspol. Nici relaţiile dintre Tbilisi şi Baku nu erau prea 
fericite, ele fiind umbrite de revendicările autonomiste ale 
azerilor din regiunea georgiană Kvemo-Kartli, tacit sprijinite 
de autorităţile Azerbaidjanului. 

Reactivarea GUAM s-a produs doar după „revoluțiile 
democratice” din Georgia şi Ucraina, cărora le-a urmat o 
schimbare radicală a poziţiei regimului Voronin față de 
Moscova. Modalităţile de relansare a cooperării în cadrul 

GUAM au fost discutate în cadrul câtorva întâlniri bilateriale 
ale liderilor țărilor-membre. Astfel, în martie 2005 la 
Chişinău vine Mihail Saakasvili, iar cu puţin timp înainte de 
asta Vladimir Voronin a efectuat o vizită la Kiev, unde a 
purtat discuţii cu președintele ucrainean. În aprilie 2005, 
imediat după realegerea lui Voronin în calitate de preşedinte 
al Republicii Moldova, la Chişinău are loc reuniunea la vârf a 
GUAM la care a luat parte şi preşedintele în exerciţiu al 
OSCE. 

În cadrul summit-ului de la Chişinău dimensiunea 
politico-militară a GUAM a devenit mai evidentă ca oricând, 
tema principală a reuniunii fiind coordonarea poziţiei celor 
patru ţări față de regimurile secesioniste susținute de 
Federaţia Rusă. Faptul că cele patru țări sunt confruntate cu 
mișcări separastiste sprijinite de Kremlin le-a pus din start 
într-un fel de alianţă naturală. În cazul Republicii Moldova e 
vorba de regiunea transnistreană, dar într-o anumită măsură 
şi de nodul conflictual din Bugeac (problema minorităților 
turcă-găgăuză şi bulgară). În acelaşi timp problema Crimeii 
rămâne în continuare un subiect sensibil pe agenda relaţiilor 
dintre Moscova şi Kiev. Georgia e confruntată cu două 
conflicte deschise -— cel din Abhazia şi Osetia de Sud şi cu 
unul pasiv — cel din Javahetia, unde minoritatea armeană 
susținută de Moscova şi Erevan îşi intensifică demersurile 
autonomiste. În Azerbaidjan rămâne deschis dosarul 
Karabahului de Munte, iar în nord-estul țării mai există un 
focar de tensiune legat de minoritatea lezghină, care, 
instigată de Rusia, pune problema reunirii Lezghistanului de 
Sud, aflat în componența Azerbaidjanului, cu Lezghizatnul de 

Nord, aflat în componenţa Rusiei. În cadrul reuniunii de la 
Chişinău liderii celor patru ţări au ajuns la concluzia că este 
necesară o reducere a influenței Rusiei în procesul de 
reglementare a unora din conflictele sus-amintite şi au 
solicitat o implicare mai activă a SUA şi UE. Ulterior, deja în 
cadrul summit-ului de la Baku din iunie 2007, s-a decis şi 
crearea unui batalion GUAM de menţinere a păcii. 

Cu toate că, așa cum spuneam, GUAM nu a fost conceput 
ca o alianță politică sau, cu atât mai mult, ca un bloc 
politico-militar, printre motivele invocate în 1997 de autorii 
proiectului se număra şi necesitatea organizarii unei riposte 
comune a acelor patru țări la intenţiile Rusiei de a reexamina 
prevederile Tratatului FACE. Autoritățile georgiene, 
moldovene şi ucrainene se temeau că prin asta Rusia ar 
încerca să-şi legifereze prezența militară pe teritoriul țărilor 
lor în pofida voinței exprimate de guvernele de la Chişinău, 
Tbilisi şi Kiev. Existența unei agende politico-militare a 
GUAM devine evidentă în 1999, când Georgia şi 
Azerbaidjanul au decis să părăsească Tratatul de securitate 
colectivă al CSI (Ucraina şi Republica Moldova nu făceau 
parte din structurile militare ale Comunităţii). De altminteri 
Moscova a privit de la bun început constituirea GUAM 
anume ca pe o alianță politică şi ca pe un istrument al 
intereselor americane în zona Mării Negre. 

Dar în pofida acestei percepții, cele patru țări au puncte de 
vedere divergente referitor la cooperarea cu NATO. Kievul 
pare să fie hotărât în privința atât în privința necesității 
aderării Ucrainei la NATO cât şi în privința imprimării unui 
contur politic mai clar GUAM-ului. La rândul său Georgia şi- 

a făcut şi ea publică poziţia față de alianţă. La 5 ianuarie 
2008 în cadrul unui referendum organizat simultan cu 
alegerile prezidenţiale 72% din respondenţi s-au pronunţat în 
favoarea aderării Georgiei la NATO. În acelaşi timp 
Azerbaidjanul şi mai ales Republica Moldova preferă să 
păstreze o distanţă în raport cu alianţa. Chișinăul insistă 
asupra neutralității sale unilateral declarate, considerând că 
asta ar putea favoriza reintegrarea zonei transnistrene. 

Cu toate acestea GUAM cooperarea politico-militară ar 
putea deveni unul din principalele obiective ale acestei 
organizatii, dimensiunea politico-militară fiind singura care 
poate justifica existența acestei organizaţii şi asigura 
viabilitatea ei. În aceste condiţii cooperarea GUAM cu Alianţa 
Nord-Atlantică ar trebui să capete un contur mai clar. 
Conștient de acest lucru, la recentul summit al GUAM de la 
Kiev, preşedintele ucrainean Victor lușcenko a spus că ținând 
cont de condiţiile actuale, de acutizarea unor fenomene cum 
ar fi separatismul, crima organizată sau terorismul, 
cooperarea celor patru țări membre ale GUAM în domeniul 
securităţii ar trebui să se bazeze anume pe un parteneriat 
mai strâns cu NATO. 


GEOPOLITICA REGIUNII MĂRII NEGRE: O 
MIZĂ PENTRU RUSIA ŞI UNIUNEA 
EUROPEANĂ 

Extinderea Uniunii Europene şi NATO spre est de la 
începutul secolului XXI, schimbările dramatice care s-au 
produs în anii 2003-2005 în viața politică a noilor democraţii 
din arealul pontic, intervenţia militară rusă în Georgia din 
august 2008 şi sporirea prezenţei politice, militare şi 
economice americane în zonă, au readus regiunea respectivă, 
după mulți ani, în prim-planul atenţiei internaţionale. 

Marea Neagră, împreună cu apendicile său geografic — 
Marea Azov, e cea mai continentală mare, bazinul maritim cel 
mai îndepărtat de apele oceanelor. Dacă o comparăm cu alte 
mări închise cum ar fi Marea Baltică, Marea Mediterană sau 
Marea Roşie, observăm o particularitate și anume aceea că 
Marea Neagră e conectată printr-o strâmtoare cu o altă mare 
şi nu cu un ocean. În plus, Bosforul Tracic, care leagă Marea 
Neagră cu Marea Marmara, este cea mai îngustă strâmtoare 
intermaritimă, având, pe anumite porţiuni, mai puţin de 1 
km lăţime. Putem afirma că Marea Neagră e un impas, un fel 
de finis-mer, dar anume această particularitate o face să aibă 
acel rol deosebit în istoria Eurasiei, transformând-o într-o 
placă turnantă a schimburilor internaţionale din diverse 
epoci. Firește, faptul că Marea Neagră e, practic, o exclavă a 
Oceanului Mondial determină, în bună parte, specificitatea 
geopoliticii regiunilor adiacente. 

Suprafaţa Mării Negre este de 422 mii km? 38 (461 mii km? 
împreună cu Marea Azov), adică are o dimensiune 


38 «BOonbuoi 3Huyuknoneuuecruii cnoeapb», MockBa, 1991, 7.2, crp. 633 
39 Idem, 1.1, cp. 24 

comparabilă cu cea a Mării Baltice sau Mării Caspice. În 
partea de nord ea are o largă deschidere spre cea mai mare 
câmpie din lume - Marea Câmpie Rusă, în timp ce ţărmul 
sudic e secondat de Munţii Pontici. Dinspre Est şi Vest două 
lanțuri montane se avântă perpendicular spre mare, unul 
vizavi de celălat - Balcanii la vest şi Caucazul la est. Aici, în 
peninsula Balcanică şi pe istmul caucazian, coridoare 
terestre ce leagă Europa şi Asia, cele două continente se 
întâlnesc, se interpătrund şi concresc. Islam şiit şi islam 
sunit, creştinism ortodox, catolic şi eterodox, dar şi budism 
lamaist, zoroastrism şi iudaism, popoare indo-europene, 
uralo-altaice şi caucaziene, creează acel mozaic surprinzător 
de religii, popoare, tradiţii culturale, precum şi de 
naţionalisme şi antagonisme seculare dacă nu chiar milenare. 
lar pentru ca tabloul să fie mai complet, vom aminti şi acel 
unic complex identitar, acea „personalitate dedublată” şi acel 
„război de poziţie” între heteroidentificare şi autoidentificare 
de care suferă toate popoarele din regiune, care rămân a fi 
nişte asiatici pentru cei mai mulţi dintre europeni şi nişte 
europeni pentru cei mai mulţi dintre asiatici. 

Geografia socială extrem de complexă a regiunii Mării 
Negre a generat şi generează un climat politic inedit şi 
turbulent în ţările din zonă. Placă turnantă nu doar între 
Europa şi Asia sau creștinism și islam, dar şi între spaţiul de 
integrare europeană şi cel de „dezintegrare eurasiatică”, 
regiunea Mării Negre a cunoscut după implozia Uniunii 
Sovietice o veritabilă revoluţie geopolitică. Dispariţia dictaturii 
geopolitice sovietice, multiplicarea ţărilor riverane, reactivarea 
factorului turc şi dezenclavarea geoeconomică a imensului 

hinterland al spaţiului pontic sunt doar câteva dintre 
rezultatele  recentelor  reconfigurări  politico-geografice 
survenite în bazinul Mării Negre. Totodată, ampisarea 
regiunii Mării Negre de-a lungul faliei geopolitice Nord-Sud, 
ca şi vecinătatea sa cu doi jucători de prim rang ai scenei 
politice internaţionale - Rusia și Uniunea Europeană, precum 
şi cu regiunea caspică, care adăposteşte mari rezerve de 
hidrocarburi, au contribuit la creşterea valoarii geopolitice. 
Cu toate acestea, fiind încorsetată de un lanţ de conflicte 
interetnice şi asociată frecvent cu fenomene precum 
criminalitatea sau instabilitatea politică şi cu o situaţie 
economică precară, regiunea Mării Negre nu se bucură de un 
nume bun în rândul geopoliticenilor și mai ales, a 
jurnaliștilor. Și într-adevăr, nu vom găsi o altă regiune a lumii 
unde pe un teritoriu atât de restrâns ar fi prezente atâtea 
conflicte teritoriale deschise. Şi e vorba nu doar de probleme 
reputate, mediatizate pe larg de presa internaţională, cum ar 
fi cele din Transnistria, Crimeea, Cecenia, Abhazia, Osetia de 
Sud, Karabah sau Kurdistanul turcesc, ci, mai ales, de 
numeroase conflicte latente, aproape anonime pentru 
publicul larg din afara ţărilor afectate direct. Printre acestea 
se numără dosare interne, cu potenţial exploziv redus, cum 
ar fi problema bulgarilor basarabeni, dar şi conflicte 
mocninde, ignorate, considerate ca fiind stinse, cum ar fi 
litigiul turco-armean, problema găgăuză sau cea a relaţiilor 
moldo-ucrainene şi româno-ucrainene. Până şi unii experți 
occidentali ignoră implicaţiile pe care le mai pot avea 
schimbările de frontieră din anii 1940 asupra relaţiilor dintre 
Ucraina pe de o parte și cele doua state românești pe de altă 

parte. Şi totuşi, problema celor 500 mii de etnici români, care 
după 1940 s-au pomenit în cadrul Ucrainei, ca și problema 
proprietăţilor moldovenești din sudul Basarabiei sau dosarul 
Insulei Şerpilor, nu pot fi trecute cu vederea atunci când 
analizăm relaţiile Kievului cu Chișinăul sau Bucureştiul. În 
complexa geoistorie a frontierelor sud-vestice ale Ucrainei 
găsim şi cheiea înţelegerii comportamentului dualist al 
Kievului în dosarul transnistrean. 

Protagonistul celor mai multe dintre aceste conflicte este 
Rusia, dar în ultima vreme, mai ales după valul de extindere 
al UE din 2007, care a adus Uniunea la Marea Neagră, şi 
europenii încearcă să monitorizeze mai eficient dosarele 
litigiilor din regiune, în special cele care pot afecta interesele 
lor economice sau politice. Un exemplu edificator în acest 
sens îl reprezintă conflictul transnistrean, inspirat și 
menţinut de Moscova. Problema separatismului din estul 
Republicii Moldova, țară care are o relaţie foarte specială cu 
România, unul din membrii Uniunii, este primul exemplu de 
implicare activă a UE într-un conflict din zonă şi totodată, 
primul exerciţiu de rivalitate pe teme militar-politice a 
europenilor și rușilor în regiunea Mării Negre după 1945. 

Un alt binecunoscut focar de tensiune din nordul Mării 
Negre în care sunt implicaţi deopotrivă rușii și ucrainenii este 
cel al Crimeii, republică autonomă cu o populaţie majoritar 
rusească, atașată arbitrar la Ucraina de Hruşciov în anul 
1954. În ultimile două decenii problema Crimeii apare în 
primul plan ori de câte ori situaţia politică din zonă e 
perturbată de evenimente însemnate, dar mai ales atunci 
când Kievul încearcă să demonstreze mai multă 

independenţă decât s-ar cuveni din perspectiva Kremlinului. 
Dar şi aici lucrurile sunt mult mai complexe, or dosarul 
crimeean nu implică doar Kievul şi Moscova, dar şi Ankara, 
care sprijină comunitatea tătarilor crimeeni, cea de-a treia 
componentă etnică a populaţiei Republicii Autonome 
Crimeea. Şi chiar dacă publicul larg cunoaște mai ales despre 
disputele ruso-ucrainene din această regiune, problema 
comunităţii tătaro-crimeene nu e deloc mai puţin spinoasă, 
mai ales dacă ţinem cont de ritmul sporului numeric al 
acesteea. Astfel, acum două decenii, la recensământul din 
1989, tătarii crimeeni nu reprezentau decât 1,6% din 
populaţia Crimeii, iar doisprezece ani mai târziu, la 
recensământul din 2001 reprezentau deja 12,6%. Astăzi 
numărul tătarilor crimeeni din regiune se apropie de 300 mii 
şi asta în condiţiile în care populaţia Republicii Autonome 
Crimeea a scăzut de la 2,43 milioane de locuitori în 1989 la 
1,99 milioane în 2005. 

Trecând de strâmtoarea Kerci, în Caucazul de Nord, găsim 
dosare mai încâlcite, cu impicaţii indirecte ale puterilor 
islamice dornice să pună în valoare renașterea conștiinței 
musulmane a popoarelor nord-caucaziene. Printre conflictele 
mocninde ale acestei zone, dincolo de larg mediatizatul dosar 
cecen, am putea menţiona problema Marii Cerkesii, disputele 
din jurul frontierei administrative dintre republicile 
autonome Inguşetia şi Osetia de Nord, tensiunile dintre 
grupurile etnice cerkese şi cele turcofone din Kabardino- 
Balcaria şi Karaceavo-Cerkesia, precum şi revendicările 
autonomiste ale unor popoare daghestaneze cum ar fi cele ale 
avarilor, bunăoară. Viitorul acestor dosare este greu de 

prezis, mai ales după intervenţia militară rusească în Georgia 
din 2008, or recunoașterea unilaterală a independenţei celor 
două regiuni separatiste de către Moscova ar putea lovi ca un 
bumerang chiar asupra Rusiei şi chiar aici, în regiunea 
caucaziană. De altminteri, candidatul republican la 
preşedinţia SUA senatorul Mekain a lăsat să se înțeleagă cât 
se poate de clar faptul ca americanii ar putea să-și schimbe 
comportamentul în dosarele nord-caucaziene, de care s-au 
ținut cu prudenţă la distanţă până în momentul de față. Nu 
putem deloc exclude faptul că Washingtonul și aliaţii săi 
europeni vor lovi Rusia nu cu ajutorul unor acţiuni 
economice, care oricum riscă să nu aibă efectul scontat, ci 
prin motivarea disretă a mișcărilor separatiste din Caucazul 
de Nord sau Povolgia. lar condiţii pentru dezvoltarea unor 
astfel de scenarii există, mai ales dacă ţinem cont de 
descreşterea continuă a ponderii elementului rusesc în 
populaţia republicilor autonome din aceste zone. 
Recensământul general al populaţiei din Rusia din 2002 a 
scos la iveală o situaţie alarmantă pentru Moscova în mai 
multe regiuni ale ţării. Astfel din cei 2,6 milioane de locuitori 
ai Daghestanului ruşi erau doar 4,0% (120 mii)! Nici în 
republicile vecine situaţia nu diferă prea mult. În Osetia de 
Nord ruşii formează 23,2% din locuitori, în Kabardino- 
Balkaria — 25,1%, în Karaceavo-Cerkesia — 33,6%. În Cecenia 
rușii reprezentă doar 3,7% din populaţie, iar în Ingușetia 
numai 6 mii din cei 500 mii de locuitori ai republicii sunt 
ruși! Adică doar 1,2%! 

În acelaşi timp, Rusia caută să se impună dincolo de lanţul 
caucazian, stimulând mişcări separatiste în cele două ţări 

membre ale GUAM din regiune - Georgia şi Azerbaidjan. 
Despre modul cum instrumentează Kremlinul aceste conflicte 
ne-am convins cu prisosință în timpul evenimentelor din 
august 2008 din Osetia de Sud şi Abhazia. De altminteri în 
Georgia avem şi alte câteva focare de conflicte care, deşi sunt 
foarte puţin cunoscute, prezintă un mare pericol pentru 
securitatea regională. Consecințe grave poate avea 
declanșarea unui conflict deschis în regiunea Meshetia și 
Javahetia, unde e concentrată numeroasa minoritate 
armeană din Georgia. La fel e şi în cazul regiunii Kvemo 
Kartli, populată în bună parte de azerii georgieni. În pofida 
relaţiilor aparent amicale dintre Tbilisi şi Baku și a 
declaraţiilor optimiste ale autorităţilor georgiene, care neagă 
existența unei probleme reale Kvemo Kartli, stabilitatea 
regiunii rămâne destul de fragilă, or cei 400 mii de azeri 
georgieni nu par să fi renunţat la ideia unei autonomii 
etnicet0. Mai există şi problema Adjariei, care deși forțată să 
accepte suveranitatea georgiană poate oricând fi tentată să 
revină la vechile animozități. 

După cum s-a spus, Rusia joacă un rol destul de ambiguu 
în regiune. Separatiştii transnistreni, găgăuzi, crimeeni, 
abhazi, sud-osetini şi cei din Karabah, ca şi grupările 
autonomiste talăşe şi lezghine din Azerbaidjan sau armenești 
din Georgia se bucură de un sprijin nedisimulat al 
Kremlinului, care vede în toate aceste mişcări 


+0  Omyapa AGpaman, “OrHo-koHnpeccuoHanrHaa  nomTuka Ipy3uu: 
OCHOBHEIe HAaNpaBACHHA H Bepoarurle pazBurua”, HA Regnum, 
25.07.2007 

separatiste /autonomiste un instrument eficient de presiune 
psihologică şi politică asupra noilor state independente din 
zona Mării Negre sau chiar pietre de temeilie pentru viitorul 
edificiu al unei noi uniuni eurasiatice. De altminteri nu e un 
secret pentru nimeni că regimurile separatiste de la 
Stepanakert, Țhinvali, Suhumi sau Tiraspol, ca și militanţii 
separatiști din regiunea autonomă Gagauz Yeri sau din 
republica autonomă Crimeea, nu aspiră la independenţă, ci 
la refacerea unei noi URSS. 

Începând cu secolul XVIII Marea Neagră devine pentru ruși 
o zonă de interes strategic, reprezentând singura cale de 
acces spre bazinul mediteranean, dar și o posibilitate de a 
influenţa politic şi economic Balcanii şi Caucazul. Direcţia 
pontică a reprezentat unul din vectorii politicii expansiunii 
teritoriale ruseşti începând din 1696, anul când rușii pun 
stăpânire pe cetatea Azov și până la primul război mondial, în 
care Petersburgul spera să realizeze visul etern al împăraţilor 
ruşi —- anexarea Constantinopolului. Şi chiar dacă „cea de-a 
doua Romă” n-a ajuns în stăpânirea rușilor, victoria URSS 
asupra puterilor Axei face ca în 1945 Marea Neagră să 
încapă, în proporţie de trei sferturi, sub control sovietic (în 
mod paradoxal anglo-americanii au acceptat această situaţie 
chiar pe malul Mării Negre, în cadrul Conferinţei de la Yalta). 
Pierderea, după 1991, a celei mai mari părți a litoralului 
Mării Negre a pus Rusia într-o situaţie geopolitică nouă, 
regiunea pontică devenind arena celor mai înverşunate 
încercări ale Moscovei de a revizui frontierele stabilite după 
colapsul URSS. 

„Nostalgiile pontice” se numără printre temele predilecte 

ale unor politicieni și politologi ruşi, unii dintre ei 
(A.Mitrofanov, A.Dughin, A.Puşkov) invocând în acest sens nu 
doar motivații pragmatice dar şi spirituale cum ar fi rolul 
protector al Rusiei pentru naţiunile ortodoxe din zonă, care 
ar fi prost tratate de către puterile occidentale, sau relaţia 
istorică specială dintre Marea Neagră și poporul rus. Din 
punctul de vedere al acestora Rusia ar fi, indiscutabil, 
pilonul unui  ansamblui geopolitic  identificabil cu 
creştinăntatea ortodoxă şi ea trebuie să-şi ea în serios 
implicarea elementelor geopolitice străine în acest spaţiu. E 
vorba în primul rând de UE, de lumea islamică şi de SUA. 
Faptul că în anul 2004 toți noii membri acceptați în UE 
(exceptând Ciprul) au fost doar naţiuni catolice sau 
protestante a fost bine speculat de presa rusă. Din punctul 
de vedere al unor jurnaliști şi comentatori politici ruşi 
aceasta ar scoate în evidență existența unui război al 
civilizaţiilor şi adevărul exprimat de Huntington. Acest punct 
de vedere este împărtășit şi de multă lume nu doar din Rusia, 
dar şi din țări precum Ucraina sau Republica Moldova. 
Oricum, trebuie de spus că Rusia are destul de multe 
dificultăţi în a se orienta în noua situaţie geopolitică. Chiar şi 
acum, după aproape doua decenii de la colapsul URSS, 
Rusia se mai găseşte în căutarea propriei căi, a propriului loc 
pe scena relaţiilor internaţionale. După venirea la putere a lui 
Putin Rusia a cunoscut o schimbare evidentă în relaţiile cu 
SUA, iar apoi şi cu vest-europenii. O reconsiderare a 
strategiei geopoltice a fost pusă la punct, pentru început fiind 
vorba de consolidarea spaţiului eurasiatic, adică a CSI. 
Aceasta viza de asemenea „imblânzirea” unor ţări rebele 

precum Ucraina, Georgia sau Republica Moldova. Susținerea 
necamuflată a mișcărilor separatiste din țările GUAM, ca și 
sprijinul oferit forțelor politice pro-moscovite, combinate cu 
strategii de strangulare economică (ridicarea preţului la gazul 
natural pentru Ucraina, Republica Moldova și Georgia, 
interzicerea importului de vinuri din Republica Moldova și 
Georgia) au devenit elemente distinctive ale noii politici 
pontice a Kremlinului. 

Pe de altă parte, tentativele Kievului de a prelua iniţiativa şi 
de a deveni nucleul unei grupări geopoltitice regionale - 
GUAM, structură ce reunește Georgia, Azerbaidjanul, Ucraina 
şi Republica Moldova, au eşuat. Cu toate că Ucraina a 
moștenit cea mai mare parte a litoralului ex-sovietic al Mării 
Negre, ea rămâne o ţară cu un potenţial insuficient pentru a 
juca rolul de lider regional. Şi asta nu doar din cauza 
disputelor cu moldvenii şi românii sau a capacităţii 
economice îndoielnice, dar şi din pricina fragilităţii politice 
interne şi a problemelor identitare cu care se confruntă. 
Existenţa unui stat ucrainean nu poate fi tăgăduită, dar nu 
atât de evidentă e şi existența unei conştiinţe naţionale 
ucrainene bine cimentate. Evenimentele politice din 2004 -— 
2008 au scos la iveală faptul cât de dificil şi complex e cazul 
ucrainean din punct de vedere etnopolitic. Cu toate acestea, 
independența Ucrainei a modificat mult geografia politică a 
Europei de Est, implicit și climatul geopolitic regional. Rusia 
a pierdut nu doar hotarul comun cu Europa Centrală și 
Europa de Sud-Est dar şi o buna parte a litoralului Mării 
Negre, inclusiv Crimea, o regiune extrem de importantă 
pentru controlul acestui bazin maritim. Odată cu pierderea 

litoralului ucrainean şi georgian al Mării Negre ruşii trebuie 
să se mulțumească doar cu ţărmul nord-caucazian, lipsit de 
golfuri prielnice pentru construirea unor mari porturi 
militare sau comerciale. În plus, litoralul rus al Mării Negre e 
dezavantajat şi de faptul că lanţul caucazian face destul de 
dificilă comunicarea lui cu restul ţării. 

Un alt actor geopolitic din regiune este Turcia, o ţară care a 
profitat enorm de pe urma vidului de putere creat de colapsul 
URSS, anul 1991 marcând începutul unei veritabile ofensive 
politice şi economice turceşti în Balcani, Caucaz şi Asia 
Centrală. Şi chiar dacă majoritatea iniţiativelor lansate de 
Ankara, printre care Organizaţia Cooperării Economice la 
Marea Neagră şi Comunitatea Statelor Turcofone, așa şi nu şi- 
au atins scopul, Turcia rămâne cel mai important actor al 
scenei geopolitice pontice după Rusia. Acest fapt se datorează 
potenţialului economic, militar şi demografic al Turciei. 
Conform datelor recensământului din 2007 Turcia avea 70,6 
milioane de locuitori, adică cât Ucraina şi România luate 
împreună, plasându-se la acest capitol pe locul 17 în lume. E 
de remarcat și faptul că din cele opt ţări atribuite în mod 
tradițional regiunii Mării Negre (Ucraina, Republica Moldova, 
România, Bulgaria, Turcia, Armenia, Georgia şi Rusia, mai 
exact districtul federal de Sud al acesteia), Turcia e singura 
țară în care pe parcursul ultimilor două decenii se 
înregistrează o creștere permanentă a populaţiei. Astfel, de la 
recensământul din 1990 și până la cel din 2007 populația 
Turciei a crescut cu 14,5 milioane de locuitori, adică cu 
25,8%! În acelaşi timp populaţia Rusiei a scăzut de la 148,7 
milioane în 1991 la 142 milioane în 2008. O dinamică 

pozitivă înregistrează şi economia turcească, care în 2007 a 
ajuns să fie a 17-ea economie a lumii, având un PIB 
(nominal) de 0,66 trilioane $, în timp ce Rusia, cu un PIB de 
1,29 trilioane $, se plasa pe locul 11, în urma Canadei şi 
Braziliei. Nu e de neglijat nici puterea militară a Turciei, țară 
care, cu cei peste un milion de soldaţi şi ofițeri, dispune de a 
doua ca mărime armată atât din regiunea pontică (după 
Rusia), cât și din NATO (după SUA). 

Importanţa geopolitică a Turciei în regiunea Mării Negre e 
strâns legată de factorul american. Interesele geopolitice ale 
SUA în regiunea pontică se articulează pe două axe 
principale. În primul rând e vorba de interesul vital al 
americanilor pentru resursele naturale strategice. Anume 
acest lucru face din Marea Neagră şi din zona pontică în 
general un punct de interes, cel puţin geoeconomic, foarte 
sensibil. În al doilea rând e vorba de pericolul terorismului 
islamic, pericol ce a condus la operări importante în politica 
externă americană din ultimii ani. Întrucât acesta nu e chiar 
un veritabil război riscul zilei de azi, ci o confruntare cu un 
inamic  deteritorializat şi greu de definit, în pofida 
conexiunilor care se fac adesea cu multe țări sau cu lumea 
islamică în general. Întrucât în jurul Mării Negre sunt mai 
multe focare de instabilite şi zona însăşi găzduiește mişcări 
bănuite de a avea legături cu terorismul internațional 
(milițiile cecene, regimul separatist de la Tiraspol, anumite 
grupări separatiste kurde din Turcia), Washingtonul şi-a 
sporit de o manieră vizibilă prezența în regiune. Pe lângă 
asta, însă, mai există şi interese de altă natură, care relevă 
mai curând de gândirea geopolitică care sugerează 

necesitatea favorizării unei pluripolarităţi geoplitice şi a nu 
încuraja ascensiunea unor adversari potenţiali cum ar fi 
Uniunea Europeana sau Rusia, vechiul adversar al SUA. 
Întrucât actualmente americanii se bucură de un confort de 
unică supraputere şi ei nu şi-ar dori să piardă această 
poziţie. lată de ce ei încearcă să menţină relaţii bune cu ruşii 
pentru a putea oricum avea o supraveghere discretă a 
partenerului lor. Mai este şi pentru a contrabalansa în caz de 
necesitate excesele unei Rusii prea puternice pentru care 
americanii cultivă o relaţie speciale cu Ucraina. 

Spre deosebire de americani şi de ruşi Uniunea Europeană 
manifestă un interes periferic, chiar supercial, hazardat şi 
spontan față de zona Mării Negre. Putem afirma că pentru 
moment harta spaţiului pontic încă nu e însuşită bine de 
factorii de decizie europeni. Odată cu extinderile din 2004 şi 
2007 UE şi-a sporit vizibil ponderea demografica și suprafaţa, 
dar în pofida faptului că este prima putere economică a 
lumii, rolul UE în geopolitica globală rămâne destul de 
modest. Pentru moment UE se mulțumește doar cu statutul 
de hiperputere economică. La nivel politic şi militar UE 
rămâne o putere modestă care revendică mai curând poziția 
unei mari putere morale decât a unei mari puteri reale. 


IMPASUL PAN-EUROPEISMULUI 


Ideea europeană trece astăzi printr-o vădită criză de 
imagine. Eşecul adoptării aşa-numitei Constituţii europene, 
criza prelungită a economiei germane - vreme de decenii 
locomotiva economiei europene -, dar mai ales lipsa de 

hotărâre a liderilor europeni de a adopta un program 
tranşant privind finalitatea procesului de integrare 
europeană au adus proiectul european într-un impas. 

Cu toate că, într-o formă sau alta, paneuropeismul a fost o 
prezență permanentă a gândirii sau practicii politice 
europene (să ne amintim doar de proiectul „Imperiului pan- 
catolic” al împăratului german Carol V sau de „Imperiul 
european” al lui Napoleon Bonaparte), ca şi concept coerent 
el va lua naştere doar după Primul Război Mondial. Drama 
trăită de Europa în cei peste patru ani de război, răsturnarea 
principiilor şi schemelor pe care s-a bazat evoluția Europei 
timp de secole i-au făcut pe unii gânditori europeni, precum 
Oswald Spengler sau Richard von Kudenhove-Kalergi, să-şi 
pună insistent întrebarea referitor la locul şi rolul Europei 
într-o lume ce părea să ia calea unor spectaculare schimbări. 
În 1923, austriacul Richard von Kudenhove-Kalergi publică 
volumul „Pan-Europa”, care rămâne până astăzi un fel de 
manifest al paneuropeismului. Tot el iniția în 1926 Liga Pan- 
Europeană - o primă mişcare neguvernamentală la nivel 
continental, ce milita pentru crearea unei Europe unite. 
Congresul Ligii Pan-Europene de la Viena îl alegea în calitate 
de preşedinte pe Aristide Briand, laureat Nobel, ministru de 
Externe al Franței. Printre pionierii mişcării paneuropene se 
mai numără şi cunoscutul om german de afaceri J. Schaht 
(viitorul preşedinte al Reichsbankului), L. Blum, viitor prim- 
ministru al Franței, J. Wierth, fostul reichscancelar al 
Germaniei, precum şi nume notorii ale culturii şi ştiinţei 
europene cum ar fi scriitorii Tomas şi Heinrich Mann, 
fizicianul Albert Einstein sau psihologul Siegmund Freud. În 

1930, Aristide Briand propunea, în calitatea sa de ministru 
de Externe al Franţei, un ambițios proiect de constituire a 
unei confederaţii europene (fără Turcia, URSS, Marea 
Britanie şi Irlanda, la acel moment dominion britanic). Mai 
multe țări, printre care şi România, au răspuns pozitiv 
demersului lui Briand. Dar asasinarea acestuia în 1932 şi 
venirea naziştilor la putere în Germania au spulberat orice 
şansă de realizare a respectivului proiect. 

După o scurtă perioadă de recul (1933-1940), ideea 
paneuropeană revine în vogă în toiul celui de-al Doilea 
Război Mondial, intelectuali de marcă din Franța, Germania, 
Italia, Marea Britanie şi alte țări europene văzând în crearea 
unei Europe unite singura şansă de menţinere a păcii după 
sfârşitul intemperiei ce cuprinsese lumea la acea oră. 
Războiul le-a dat europenilor un nou temei de reflecții 
consistente asupra viitorului Bătrânului continent, 
mobilizând o puternică mişcare civică şi intelectuală de 
vocaţie paneuropeană. O încununare firească a acestui elan 
paneuropenist a fost Congresul de la Haga de la 8 mai 1948, 
reuniune ce n-ar fi fost posibilă fără efortul neobosit al unor 
intelectuali de marcă precum Denis de Rougemont, Richard 
von Kudenhove-Kalergi sau Alexandr Marc, ori politicieni 
precum ex-premierul britanic W. Churchill, viitorul cancelar 
federal german K. Adenauer sau ministrul francez de Externe 
Robert Schuman. 

Dar, în pofida a ceea ce suntem tentaţi să credem, 
perioada avântului paneuropenist s-a dovedit de scurtă 
durată. Europa îşi bandajase rănile, viața a intrat treptat în 
făgaşul normalității, aşa încât la doar 15 ani de la sfârşitul 

războiului ideea paneuropeană a deviat de pe făgaşul 
„romântismului” optimist pe cel al unui „pragmatism realist”. 
Politicienii europeni, cei care urmau să traducă în viață 
speranțele paneuropeniste nutrite de milioane de cetățeni în 
perioada războiului, au decis că integrarea trebuie să 
urmărească nişte scopuri materiale şi să fie marcată de 
„concreteţe” — o piață comună, o politică fiscală armonizată, o 
monedă unică. Puțin câte puţin „reveriile federaliste?” ale 
paneuropeniştilor, acele idei care au animat viața 
intelectuală şi politica europeană în anii 1945-1950, s-au 
pomenit periferializate şi împărtăşite doar de un număr 
modest de intelectuali şi oameni politici, calificați adesea ca 
„excentrici” sau, şi mai rău, ca fiind nişte visători lipsiți de 
simțul realității. „Ideile astea erau necesare pentru 
menţinerea stării de spirit într-o Europă a ruinelor, azi însă, 
în societatea noastră de consum, ele nu-şi mai au loc”, ne 
spun rânjind cu condescență adepții „realpolitik”-ului 
european. Atunci însă când sunt întrebaţi de finalitatea 
procesului de „integrare europeană” — o sintagmă care acum 
şase decenii avea o alură aproape mesianică, iar azi este mai 
curând o expresie banală, având funcția unei conjuncții 
indispensabile limbajului de lemn a politicii europene — aceşti 
funcționari şi „experți? obosiţi de seriozitate îşi scutură 
nervos umerii şi ne răspund supăraţi: „Avem la ora actuală 
atâtea sarcini de realizat: terorismul, prețul petrolului, 
soluționarea conflictelor înghețate, noua politică de 
vecinătate. Nu ne mai sâcâiți cu aceste întrebări metafizice ce 
nu-şi au locul într-o discuție serioasă şi la obiect”. 

În realitate putem constata fără tăgadă că integrarea 

europeană s-a transformat într-un proces fără scop - sau, 
mai bine zis, într-un proces axat pe el însuşi. Şi dacă acum 
vreo două decenii un ministru britanic încă îşi mai permitea 
să spună (scandalizând opinia publică, deprinsă de-a binelea 
cu „limbajul politic corect” şi neiertătoare la orice fel de 
„metafore” confuze) că Europa unită ar fi o „rachetă germană 
cu bătaie lungă”, astăzi putem constata că integrarea 
europeană e mai curând un proiectil lansat aiurea, fără o 
țintă precisă. Această debusolare a Europei îşi are în bună 
măsură explicația în „deintelectualizarea” procesului de 
integrare europeană. Atâta timp cât paneuropeismul era 
acceptat (fie şi neoficial) ca sursă intelectuală şi spirituală a 
acțiunii de edificare a unității europene, mecanismul a 
funcționat aproape ireproşabil. Dacă vom răsfoi presa 
europeană de acum jumătate de secol, vom constata că până 
şi mari intelectuali precum Salvador de Madariaga sau Jose 
Ortega-y-Gaset credeau că în decursul unui deceniu Statele 
Unite ale Europei ar putea deveni o realitate a hărții politice a 
lumii. Azi însă nimeni (exceptând o mână de federalişti 
europeni, infectați de un optimism aproape exasperant) n-ar 
îndrăzni să creadă asemenea „enormități”. 

Proiectul european s-a născut ca un proiect intelectual şi a 
sucombat în ridicol atunci când a fost pus pe seama unor 
tehnocrați copleşiți de gravitatea propriilor funcții. Procesul 
de unificare a Europei nu s-a blocat din cauza lipsei de bani 
(să fim serioşi, UE este cea mai mare putere economică 
mondială la ora actuală!) şi nici a dificultăților de ordin 
tehnic (deşi troienele de hârtie de la Bruxelles sunt într- 
adevăr un obstacol terifiant), ci din cauza lipsei unei viziuni. 

lar adevărații stăpâni ai procesului de integrare europeană — 
contabilii Comisiei Europene (dar şi „experţii de curte” de la 
Bruxelles) - nu sunt nişte vizionari reputați. De fapt, criza 
cea mai adâncă a Europei contemporane (singura criză reală, 
de altminteri) este „criza intelectuală”. Doar depăşirea acestei 
grave stagnări (şi chiar involuțţii) spirituale ce s-a abătut 
asupra Europei postbelice (şi nu depăşirea crizei petrolului 
sau gazului) ar putea reaşeza procesul de integrare 
europeană în albia prescrisă de părinţii fondatori ai 
paneuropeismului - o albie care duce spre singurul liman 
firesc al unui astfel de parcurs, spre o Europă extinsă şi 
realmente unită. 


LIMITELE EUROPEI 


Anii 2004-2007 vor rămâne în istoria Uniunii Europene ca 
perioada „Marşului spre Răsarit” al Europei. Admiterea celor 
zece state postcomuniste din centrul şi sud-estul Europei a 
însemnat nu doar o revoluţie în sens politico-geografic a 
Uniunii, ci a pus în discuţie însuși conținutul şi esența 
acesteea, fiind un catalizator al căutarilor unei soluții 
plauzibile pentru forma și modul în care va apărea Uniunea 
Europeană în viitorul apropiat. 

Dacă nu luăm în calcul cele câteva microstate (Andora, 
Monaco şi San Marino) legate oricum strâns de Uniune 
printr-un sistem de vechi acorduri bilaterale cu ţările vecine 
(inclusiv acorduri de uniune vamală, monetară şi poştală), în 

afara UE mai rămân cele patru state hiperbogate din 
Asociaţia Europeană a Liberului Schimb (Elveţia, Norvegia, 
Islanda şi Liechtensteinul), cele şase state din Balcanii de 
Vest (Croaţia, Bosnia şi Herzegovina, Serbia, Muntenegru, 
Albania şi Republica Macedonia) şi cele trei state est- 
europene (Bielorusia, Ucraina şi Republica Moldova). În afara 
Europei Unite mai rămâne şi Turcia şi cele trei state 
caucaziene (Georgia, Armenia şi Azerbaidjan), care însă se 
înscriu mai puțin în peisajul european din punct de vedere 
geografic, istoric şi civilizațional. 

Deşi UE se arată obosită de această „expansiune” fără 
precedent, iar oficialii europeni se grăbesc să infirme orice 
posibilităţi privind noi extinderi în viitorul apropiat, discuţiile 
privind noi eventuale adeziuni nu contenesc. De altminteri 
există patru ţări care ar putea fi admise în termen de câteva 
luni în cazul în care aceastea s-ar decide să adere, e vorba de 
cele patru state din AELS. Acestea, însă, fiecare din 
considerentele sale preferă să observe de la distanţă evoluția 
Uniunii. În afara acestor țări mai există un candidat care n- 
ar avea mari probleme să adere într-un viitor apropiat — 
Croaţia. Aceasta se bucură de un sprijin puternic din partea 
Germaniei şi Austriei, are o prestație economică mai bună 
chiar decât unele țări care au devenit membre ale Uniunii în 
2004, are numai cinci milioane de locuitori, deci n-ar genera 
probleme atât de serioase legate de o eventuală migrație a 
forței de muncă. Cu toate acestea mai multe voci din diverse 
capitale ale Uniunii susțin că Croaţia ar trebui admisă în 
același val cu restul țărilor din Balcanii de Vest. Unii includ 
în această lista şi Turcia, țara care are caracteristici foarte 

diferite de cele ale țărilor din vestul Balcanilor. 

Turcia reprezintă un caz cu totul aparte. Desigur, geografic 
ea face parte mai curând din Asia de Vest decât din Europa 
de Sud-Est, unde se află doar 3% din teritoriul național al 
țării, inclusiv Istambulul, vechea capitală a ţării. O altă 
problemă frecvent invocată e de natură civilizațională, adică 
cea a islamului, confesat de majoritatea populaţiei Turciei. În 
fine, ultimile aspecte ţin de performanțele economice şi mai 
ales de cele legate de nivelul de democrație al țării. Dar există 
şi contraargumente. Dacă Turcia este cel puţin parţial 
europeană din punct de vedere geografic, atunci Ciprul, 
admis la insistențele Greciei în UE în anul 2004, este o țară 
situată integral în vestul Asiei. Există, deci, un precedent 
când o ţară a fost admisă în Uniune fără ca ea să fie geografic 
o țară europeană. Cât priveşte religia, trebuie să menţionăm 
că nici aici lucrurile nu stau chiar atât de simplu. Europa 
într-adevăr e un continent creștin, mai exact preponderent 
creştin, creştinismul fiind unul din fundamentele tradiţionale, 
deşi mai rar invocate ale ideii de unitate europeană. Dar a fi 
preponderent creștin nu înseamnă şi în exclusivitate creștin, 
or Europa n-a fost niciodată în exclusivate creștină, or pe 
parcursul ultimelor 13 secole insule musulmane au existat în 
permanenţă fie în sud-vestul (Califatul din Cordoba de ex.), 
fie în sud-estul (Imperiul Otoman) sau estul continentului 
(Bulgaria de pe Volga, Hoarda de Aur, Hanatul Crimeii). Şi e 
vorba, totuşi, de state care au jucat un rol important în 
istoria Europei în anumite perioade. Nici în Europa 
contemporană nu este un „club” de state în exclusivitate 
creştin, or Bosnia şi Herzegovina are o majoritate relativă 

musulmană, iar în Albania musulmanii reprezintă chiar 70% 
în timp ce în regiunea autonomă Kosovo din Serbia ei 
reprezintă cca 90% din totalul populaţiei. Cca 20% din 
populaţia Bulgariei, cca 30% din cea a Ciprului şi cca 40% 
din populaţia Republicii Macedonia sunt de asemenea 
musulmani. Lucrurile pot fi, însă, privite şi altfel. Turcia este 
o țară musulmană cu o minoritate creştină şi concomitent o 
țară în care se păstrează câteva din cele mai mari vestigii şi 
sacre locuri ale istoriei creştinătăţii, printre ele numarându- 
se Constantinopolul, reşedinţa patriarhului ecumenic 
ortodox, oraşul în care se află cea mai mare catedrală a 
ortodoxiei - Sfânta Sofia şi prima capitală a imperiului 
universal creștin; Niceea şi Efesul — locurile unde de fapt s-au 
pus bazele bisericii creștine prin cele câteva consilii 
bisericesti universale; Antiohia, cetatea de scaun a unuia din 
cele patru patriarhate istorice ale creştinatatii, oraş legat ca 
niciunul altul de numele apostolului Pavel. Încă acum un 
mileniu majoritatea populaţiei pe teritoriul de azi al Turciei 
era creştină şi nu există oraş în Turcia în care să nu găsim 
vestigii ale creștinismului. Poate că Turcia trebuie readusă 
acasă, într-o lume căreia i-a aparţinut atâta vreme. Chiar 
dacă am admite ca Turcia, țările caucaziene şi ţările 
balcanice să fie admise în UE, numărul musulmanilor ar fi 
de cca 17%, adică mai mic îm termeni procentuali decât în 
Rusia, unde reprezinta cca 20% din totalul populaţiei (fără ca 
cineva să conteste pe acest motiv calitatea Rusiei de stat 
creştin). 

O altă zonă care pune cel puțin tot atâtea probleme ca şi 
Turcia este Europa de Est. Aici situaţia e mai complexă şi din 

cauza că cele trei țări - Ucraina, Bielorusia şi Republica 
Moldova - sunt foarte diferite atât în plan geografic, cât și 
geoeconomic, social şi demografic. Ucraina e o ţară mare, cu 
cca 50 milioane de locuitori, cu o un sistem economic prea 
puțin reformat. Bielorusia practic n-a pornit pe calea 
reformelor, ea fiind o rezervaţie a modelului economic sovietic 
în Europa. În fine Republica Moldova, chiar dacă 
incomparabil mai mică decât celelalte două țări, se confruntă 
cu o suită de grave probleme, printre care conflictul 
transnistrean, care o fac greu calificabilă pentru un apropiat 
val de aderare. 

Într-o situaţie identică se află țările din Caucaz. Şi aceste 
țări sunt geografic parte a Asiei de Vest şi nu a Europei de 
Est, după cum se crede în mod eronat uneori. E adevărat că 
Georgia şi Armenia sunt țări cu precădere creştine, iar 
Azerbaidjanul are o importanţă economică care atenuiază 
diferențele civilizaţionale. 

Ar mai exista şi problema Rusiei. Nu încape nicio îndoială 
că Rusia e o ţară ce se înscrie fără probleme în peisajul 
european, atât din punct de vedere geografic, cât şi din punct 
de vedere civlizațional. Unii consideră Rusia prea mare 
pentru a fi încorporată în Europa, dar aceasta nu e decât o 
iluzie optică creată de hartă. Şi Groenlanda e de 50 de ori 
mai mare decât Regatul Danemarcii, şi totuşi, este nu altceva 
decât o anexă a monarhiei daneze şi nu invers. Rusia are o 
populaţie de cca 143 milioane de locuitori. Pe locul doi în 
Europa se situează Germania, cu 84 milioane de locuitori, 
ceea ce înseamnă că Germania singură are cca 60% din 
potenţialul demografic al Rusiei. Dacă ne-am imagina o 

situaţie în care Rusia ar fi admisă în Uniune împreună cu 
celelalte țări din Europa de Est, atunci în Europa Unită s-ar 
regăsi 130 milioane de vorbitori nativi de limbă rusă (115 
milioane în Rusia, 10 milioane în Ucraina, 2 milioane în 
Bielorusia şi 3 milioane în alte țări), contra 115 milioane de 
vorbitori nativi de germană. Admiterea Rusiei, ar atenua 
astfel temerea francezilor, cehilor sau polonezilor că factorul 
german, dominant în Europa din toate punctele de vedere, ar 
putea cu timpul să devină mai insistent în tendințele sale de 
a-şi manifesta superioritatea numerică şi economică. Un alt 
avantaj ar fi chiar resursele naturale imense de care dispune 
Rusia, dar și ţările caucaziene, Turcia şi cele din Europa de 
Sud-Est, resurse care combinate cu tehnologiile europene ar 
crea bazele unei veritabile supraputeri mondiale. 

